މިނިމަމް ވޭޖް ކަނޑައެޅުން ބޮނޑު ނަގުލަށް | Sandhaanu\nރައީސް އިބްރާހީމް މުޙައްމަދު ޞާލިޙުގެ ސަރުކާރުގެ މެނިފެސްޓޯއިން ވަޒީފާއަދާ ކުރާފަރާތްތަކަށް ވަރަށް ފޮނި އުންމީދު ތަކެއް އާވެގެން ދިޔައެވެ. އެހެނަސް ވެރިކަމަށް ތިން އަހަރު ފުރެމުންދާއިރު އަދިވެސް ފެންނަނީ ކޮންމެވެސް ބަހަނާއަކުން އެންމެ ކުޑައުޖޫރަ ކަނޑައެޅުން މެނިފެސްޓޯގައި އޮތް ގޮތަށް ހަގީގަތަކަށް ނުވެ، ލަސްކުރަމުންދާ ތަނެވެ. ކަނޑަނޭޅިގެންދާތަނެވެ.\nއެކޮނޮމިކް މިނިސްޓަރ ފައްޔާޒު އިސްމާޢީލު މިނިމަމް ވޭޖޭ ވިދާޅުވެ ދޭތެރެދޭތެރެއިން ކޮންމެވެސް އެއްޗެކޭ ވިދާޅުވާނެއެވެ. ކޮންމެ ފަހަރަކުވެސް ކޮންމެވެސް ބަހަނާއެއްގެ ވާހަކައެވެ. ނުކުރެވި ހުރި ގިނަ ކަންތައްތައް ކޮވިޑް-19އަށް ފޫޅުކަނޑާ ގޮތަށް މިނިވަން ވޭޖް ކަނޑަނޭޅިގެން އުޅޭ މައްސަލަ ވެސް ފޫޅުކަނޑަން ޖެހިފައިވަނީ ކޮވިޑް-19 އަށެވެ.\nމިނިމަމް ވޭޖަކީ ދުނިޔޭގެ ގިނަ ގައުމުތަކެއްގައި ކަނޑައަޅާފައި ވާ އަސާސީ މުސާރައެވެ. މި ރާއްޖޭގައި ވަޒީފާއަދާކުރާ ފަރާތްތަކަށް އެންމެ ކުޑަ އުޖޫރަ ކަނޑައަޅާފައެއް ނެތެވެ. އޭގެ ސަބަބުން ކުދި ވިޔާފާރިތައް ހިންގާ ފަރާތްތަކުން އެ ވިޔަފާރިތަކުގެ ނިސްބަތުން ތިންހާސް ރުފިޔާ އާއި ފަސްހާހާ ދެމެދުގެ އުޖޫރައެއް ދެއެވެ. މި މިންގަނޑުގައި ހިފެހެއްޓިފައި އޮންނަތާ ޒަމާންތަކެއް ވެއްޖެއެވެ.\nރައްޔިތުން ކޮންމެ ފަހަރަކު ވެސް ސަރުކާރެއް އެކުލަވާލަން ވޯޓުދެނީ ރައްޔިތުމީހާގެ ޒަރޫރީ ބޭނުންތައް ފުދި ރީތި ދިރިއުޅުމެއް ލިބޭނެކަމުގެ އުންމީދުތަކާއެކުގައެވެ. ފުދުންތެރި ރައްޔިތުމީހާ ވިހާނެ ދުވަހެއްގެ އިންތިޒާރުގައި ތިބެތިބެ ވަރުބަލިވެ ހަނާ ވާކަށް ނޫނެވެ. ރައްޔިތުން މަގުތަކަށް ނުކުމެ އިސްތިއުފާއަށް ނުގޮވިއެއްކަމަކު ރައްޔިތުންނަށް ކުރިމަތިވަމުން އަންނަ އިގުތިސާދީ ބަލިމަޑުކަމުގެ ވޭން ރައްޔިތުން އަންނަނީ ތަހައްމަލު ކުރަމުންނެވެ. އަނެއްކާވެސް ފެނިގެން ދާނީ އަންނަ ރިޔާސީ ރޭހުގައި ރައްޔިތުންގެ ބޮލުގައި ގޯނި އަޅުވައި ރަންއިލޮށިން ކަދުރުކާން ދޭނެ ކަމުގެ ވައުދު ވާތަނެވެ. ވެރިކަން ރައްޔިތުންގެއެވެ. ވެރިކަމުގެ ލައްޒަތާއި އަރާމާއި މަންފާ ވަގުންނަށާއި ބޮޑުންނަށެވެ. މޮހަނަށް ދޯންޏެވެ.\nފުދުންތެރި ރައްޔިތުމީހާ ވިހާނެ ކަމަށް ގަބޫލު ކުރާ ރައްޔިތުން ގައުމުގައި ނެތް ނަމަ ބަސްއަހައިގެން އިންތިޒާރުގައި ނުތިބީސްތާއެވެ.\nދަތިބޮޑުވެ ރައްޔިތުމީހާގެ އަތް އަނގަޔާ ދިމާ ނުވާން ފެށުމުން ބަސްއަހައިގެން ނުތިބޭނެއެވެ. އެހެންވެ ވަކި މުނާސަބަތަކާ ދިމާކޮށް ސިޔާސީ މިނިމަމް ވޭޖެއް ކަނޑައެޅުން ފަސް ނުކުރުމަށް ސަރުކާރަށް ގޮވާލަމެވެ. ހިސާބުކިތާބު ދަންނަ ބަޔަކު ސަރުކާރުގައި ނެތީ ހެއްޔެވެ؟ އެންމެ ކުދި ފަންތީގެ ވިފާރިވެރިޔާއަށް އޭނާގެ މުވައްޒަފުންނަށް ދެވޭނެ އެންމެ ކުޑަ މުސާރަ އޭނާގެ ވިޔަފާރީގެ އާމުދަނީ ދެކޮޅު ޖެހޭނެ މިންވަރު ބަލައި ވަޒީފާ އަދާކުރާ މީހާއަށް މުސާރަ އެބަދެއެވެ. އެވިޔަފާރިއަށް އެތެރެކުރާ މުދަލާއި ތަކެތީގެ އަގު ބޭރުގެ މާރުކޭޓުން ލިބޭ މިންވަރަށްވުރެ އެތައް ގުނައެއް ބޮޑުކޮށްގެން ވިއްކާއިރު އެއަގުތަކަކީ ހަގީގީ އަގުތޯ ބަލާކަށް ބޭނުމެއްވެސް ނޫނެވެ. ހިސާބުކިތާބު ދަންނަ ބަޔަކު ސަރުކާރުގައި އުޅޭނަމަ މި އުޖޫރަ ކަނޑައެޅޭނެހާ ދުވަސް މިސަރުކާރު ވުޖޫދު ވީ ދުވަހުން ފެށިގެން މިހާތަނަށް ވެއްޖެއެވެ.\nރިސޯޓެއްގެ ވެއިޓަރެއް: މުއައްޒިފުން ތިބީ މިނިމަމް ވޭޖެއްގެ އިންތިޒާރުގައި\nގޭގެ ކުއްޔާއި ކަރަންޓުބިލާ ފެންބިލުގެ އިތުރުން އަނބި ދަރީންގެ ބަނޑުފުރާނަ މުއްތި ނުކުރެވޭ ވަރުގެ މިނިވަން ވޭޖެއް ކަނޑައެޅިގެން ހިނގައިދާނެ ބާވައެވެ! މި މަގުސަދު ހާސިލު ނުވާ މިނިމަމް ވޭޖަކުން ފުދުންތެރި ރައްޔިތު މީހާއެއް ނުފެންނާނެއެވެ. ރައްޔިތުމީހާ ދަރައި ވިކި ބޯސަލާމަތް ނުވާ ހިސާބަށް ހިނގައްޖެ ނަމަ މުޖުތަމައުން ފެނިގެންދާނީ ވައްކަމާއި ފަސާދައެވެ. ދެން ފެންނަން ފަށާނީ، އިޖުތިމާއީ ދޮރޯށި ބަންދުވެ ފައިސާއަށް މީހުން ކަތިލައިދީ މަސްތުވާތަކެތި ވިއްކައި އަނބިދަރީންވެސް ސަލާންޖަހަން މަގުތަކަށް ނެރެން ފަށާތަނެވެ. އަނބިމީހާ ވަޒީފާއަށް ފޮނުވައި، ބްރޭކް ގަޑީގައި ހަށިވިއްކުވައި ފައިސާ ހޯދައިގެންނޫނީ އަމިއްލަ ޒަރޫރީ ބޭނުން ތައް ނުފުދެއެވެ. މިފަދަ ދަށުދަރަޖައިގެ އާދަތައް ގައުމުގައި އަށަގަންނަން ދޫކޮށްގެން ތިބެވޭނެ ހެއްޔެވެ؟ ލިބޭ އާމްދަނީން ދިރިއުޅުން ދެކޮޅު ނުޖެއްސޭ ނަމަ މުޖުތަމައުގެ އަމާންކަން ގެއްލި ރޯމާދުވާލު މަގުމަތީގައި ބިރެއްނެތި މީހުން މަރާތަން ފެންނަން ފަށާފާނެއެވެ. މިއީ އިސްލާމީ އުންނަތެއްގެ ތެރެއިން ފެނިގެން ވާނެ ކަންކަމެއް ނޫނެވެ. މިއީ ފުދުންތެރި ރައްޔިތުމީހާ، ސަރުކާރަށް އުފަންކޮށް ދެވިފައި ނުވާތީ ދިމާވެދާނެހާ ގޮތްގޮތެވެ.\nހުޅުމާލެއަކީ އާ ޕްލޭނެއްގެދަށުން ގިންތި ކުރެވިގެން އާބާދު ކުރެވޭ ސިޓީއެކެވެ. އެސިޓީގައި ދިވެހިންގެ ނަމުގައި ވިޔަފާރިތައް ރަޖިސްޓްރީ ކޮށްގެން ވިޔަފާރި ކުރަނީ ބިދޭސީންނެވެ. ގިނަތަންތާގައި ސޭޓުންނަށް ވެސް އޭގެމީހެކެވެ. ފިހާރައިގެ ދޮރުމަތީގައި އޮންނަ ތަޅުންގަނޑު ވެސް އޭގެ މީކަށް ކުއްޔަށް ދޫ ކުރެއެވެ. އެ ތަޅުމުގައި މަސްރޮށްޓާ ސޮސެޖް ފިހެގެން ވިއްކުމާއި ކުރުނބާއާ ދޮންކެޔޮ ވިއްކުން އެވަނީ އާންމު ވެފައެވެ. އަދި މީގެއިތުރުން ބައެއްފިހާތަކުގެ ކަންކަނުން ހަތަރު ފޫޓުގެ ގޮޅި ފިލާޖަހައި ވަކިކޮށްދީ ކޮފީ އާއި ސޮސެޖާއި ބިސްކޯދާއި ސިނގިރޭޓާއި ދަޅުފަދަ ބުއިންތަކާއި ދުފާއެއްޗެހި އެތަންތަނުން ވިއްކައެވެ. މިދެންނެވި ގޮޅިތަކުގައި މަސައްކަތް ކުރަނީވެސް ބިދޭސީންނެވެ.\nހުޅުމާލެ ފިހާރައެއްގެ ބޭރު: ގިނަ ފިހާރަތަކުގައި މަސައްކަތް ކުރަނީ ބިދޭސީން\nބިދޭސީން ރާއްޖޭގައި ވަޒީފާ އަދާކުރަނީ އެގައުމުތަކުގައި ވަޒީފާއަދާކުރާމީހުންނާށް ދޭ އެންމެ ކުޑަ މުސާރަ އަށްވުރެ ރާއްޖޭގެވަޒީފާތަކުން ލިބޭ އުޖޫރަ ނިސްބަތުން ބޮޑުވީމައެވެ.\nރާއްޖެ އަކީ މީސްކޮޅު މަދު ފުދުންތެރި ގައުމެކެވެ. އެހެންކަމުން ރާއްޖޭގެ މިނިމަމް ވޭޖް އެހެން ގައުމުތަކާ އަޅައިބަލާއިރު ނިސްބަތުން މާބޮޑުވާން ޖެހޭނެ އެވެ. އެގޮތުން ރާއްޖޭ މިނިމަމް ވޭޖެއްގެ ގޮތުގައި-/10000ރުފިޔާ އަށްވުރެ މަތިވެގެން ނޫނީ ރާއްޖޭ ގައި ޚާއްޞަކޮށް މާލޭގައި އަމުދުން ދިރިއެއް ނުއުޅެވޭނެއެވެ. އެހެން ގައުމުތަކުގައި ދެވޭ އެންމެ ކުޑަ އުޖޫރައިން ދެކޮޅު ޖެހެއެވެ. އެއީ ތަކެތީގެ އަގު އަތްފޯރާފަށުގައި ހުންނާތީއެވެ. އަދިކެއިން ބުއިމަށް ބޭނުންކުރާ ކާޑާއި އެނޫން ތަކެތިވެސް ހުންނަނީ އަތްފޯރާހިސާބުގައެވެ. ރާއްޖޭގެ ތަކެތީގެއަގުތަކާއި ކެއިންބުއިމުގެ ބާވަތްތަކުގެ އަގުތައް ހުންނަނީ މަހުޖަނުން ނޫން ބައެއްގެ އަތް ނުފޯރާ ހިސާބު، އުހުގައެވެ. މީވެސް ހައްލުވާންޖެހޭ ކަންކަމެވެ. މަކަރާއި ދޮގުހެދުންވެސް އިންތިހާއެވެ. މަރުވާނީ ދައްކަވަން ހުރިތަނެއް ދައްކަވާފައެވެ.\nއިންޑިއާގައި ހަ މީހުންގެ އާއިލާއެއްގެ މަހުކޮއްތަށް އެތާގެ 6000 ރުޕީސް ހޭދައެއް ނުވެއެވެ. އެއީ އެވްރެޖް ކޮށް މާލޭގެ 1300 އެއްހާ ރުފިޔާއެވެ. ވިސްނާށެވެ! ތަކެތީގެ އަގު ރަނުގެ އަގަށްވުރެ ބޮޑުވީމަ، މިގައުމުގެ ރައްޔިތުމީހާ އުޅޭނެގޮތް އަމިއްލައަށް ވަޒަން ކޮށްލައްވާށެވެ!\nމިނިވަން ވޭޖްގެ ވާހަކަ ސަރުކާރުގެ އެންމެ އިސްވެރިންގެ ހިސާބުން ފެށިގެން ވަޒީރުންނާއި ނައިބު ވަޒީރުންނާއި ސަރުކާރުގެ ކޯލިޝަނުގެ ތެރޭގައި ހިމެނޭ އެކްޓިވިސްޓުން ދައްކަމުން އަންނަތާ ލައްކަ ދުވަސްވެއްޖެއެވެ. ވެރިކަމަށް އައުމުގެ ކުރިންވެސް އެވާހަކައެވެ. ވެރިކަމުގެ ތެރޭގައި ވެސް އެވާހަކައެވެ. ވެރިކަން ނިމިގެންދާއިރުވެސް އެވާހަކައެވެ. މިއީ އަޅެ ތަންކޮޅެއް ބޮޑުވަރެއް ނޫންހެއްޔެވެ؟ މިނިވަން ވޭޖް ކަނޑައެޅުމާ ދެކޮޅަށް ބަޔަކު ޕެޓިޝަންހަދައި މުޒާހަރާކޮށްވެސް ނަހަދައެވެ.\nދިވެހިރައްޔިތުންނޭވެ! ހިތްވަރުކުރާށެވެ! ކެތްތެރިވާށެވެ! އަންނަ ރިޔާސީ އިންތިޚާބަށް ކެމްޕެއިން ކުރަން ފެށުމުގެ ކުރިން ފަހަރެއްގައި މިނިވަން ވޭޖް ކަނޑައަޅާފާނެއެވެ. އޭރުން ފަސް އަހަރުން ވައުދެއް ފުދުނަސް ވައުދު ނުފުއްދައެކޭ ނުބުނެވޭނެ ނޫންހެއްޔެވެ؟\nއުންމީދު ކަނޑާނުލާށެވެ! ވިލިމާލެ ބުރިޖުވެސް އަދި ފެނުން މައްޗަށް އަރާނެއެވެ.\nމޫސަ ފިކުރީ ޖުލައި 24, 2021 At 3:23 ޕމ\nފައްޔާޒު އެއީ ސޯލިޙު ގެންގުޅުއްވާ އެންގުރީ ބާރޑް. މޮޅުކަމަކީ 500 ޕޭޖުގެ އެގްރީމެންގައި ސޮއިކުރިއިރު މަ އެގްރީމެންޓެއް ނުކިޔަމޭ ވެސް ބުނީ ހަމަ އެވަރަށް ފުއްޕާފަ އިދެގެނެވެ. އެންގްރީބާރޑް ގަދަ. ސޯލިޙު ރައިސްވެސް ހަމަ ގަދަ.3އަހަރު ތިބުނާހެން މިދިޔައީ. ދެން މޯޑީ އަތުން ގެރިގުއިކޮޅެއް ހޯދައިގެން ގަސް އިންދަމާ ހިނގާދޯ؟


Anhenunnah 33 insantha kanda elhun, firihenun jehilunvaa kamei ?!\nއަންހެނުންނަށް 33 އިންސައްތަ ކަނޑައެޅުން، ފިރިހެނުން ޖެހިލުންވާ ކަމެއް؟!\n634 ކައުންސިލަރުންގެ ތެރޭގައި ތިއްބެވީ އެންމެ 38 އަންހެން ކައުންސިލަރުން\nއަންހެނުންނަށް ވަކި ސްލޮޓްތަކެއް ކަނޑައެޅުން ޤާނޫނު އަސާސީ އާ ޚިލާފު ކަމަށް ބައެއް ފަރާތްތަކުން ބުނޭ\nއަންހެނުންނަށް ވަކި ޚާއްސަ ސްލޮޓްތަކެއް ކަނޑައަޅާފައިވަނީ ޤާނޫނު އަސާސީގެ 17 ވަަނަ މާއްދާގެ ށ ގެ ދަށުން\nކ. މާލެ | 8 ޑިސެންބަރ 2019 | އާދީއްތަ 10:00 | 5,209\nޖަލްސާއެއްގައި އަންހެނުންތަކެއް ބައިވެރިވަނީ - ރައީސް އޮފީސް\nސިޔާސީ މައިދާނުގައި އަބަދުވެސް ދެކެވޭ އެއް ވާހަކަ އެއް އޮވެއެވެ. އަންހެނުންނަށް ސިޔާސީ މައިދާނުން ޖާގަ ދޭންޖެހޭ ވާހަކަ އެވެ. ބަސް ބުނާ ހިސާބުގައި އަންހެނުންނަށް ފުރުޞަތުދޭން ޖެހޭ ވާހަކަ އެވެ. މިއީ އިވޭ ވާހަކަ ތަކެވެ. އެހެންނަމަވެސް ފެންނަ މަންޒަރު ތަފާތެވެ. ސިޔާސީ މައިދާނުގައި ޙަރަކާތްތެރިވާ އަންހެނުންގެ ޢަދަދު އަތުން ގުނާލެވޭހާ މަދޭ ބުންޏަސް ދޮގަކަށް ނުވާނެ އެވެ. ވަކިން ޚާއްޞަކޮށް އިންތިޚާބުކޮށްގެން އަންނަ މަޤާމެއް ވިއްޔާ އެކަން ކުރުމަށް އަންހެނުންނަށް ވަކިން އުނދަގުލެވެ. ސަބަބުތައް ބައިވަރެވެ.\nސަބަބުތައް ބާއްވާލުމަށްފަހު ތަފާސް ހިސާބުން އަންހެނުން ސިޔާސީ މައިދާނުގައި އިންތިޚާބުވާ މަޤާމުތަކުގައި ޙަރަކާތްތެރިވާ މިންވަރަށް ބަލާލަމާތޯ އެވެ. ގިނަ ސިޔާސީ ޕާޓީތައް އެކުލެވިގެން އިންތިޚާބު ކުރެވިގެން މިހާތަނަށް އައި3މަޖިލީހުގައި އަންހެން މެމްބަރުން ހިމެނޭ ނިޞްބަތަށް ބަލާލާނަމެވެ. 17 ވަނަ މަޖިލީހުގައި ތިއްބެވީ އެންމެ5އަންހެން މެމްބަރުންނެވެ. އެއީ 77 މެމްބަރުންގެ ތެރެއިންނެވެ. ޖެހިގެން އިންތިޚާބުވި 18 ވަނަ ރައްޔިތުންގެ މަޖިލީހުގައި ތިއްބެވި 85 މެމްބަރުންގެ ތެރޭގައި ތިއްބެވީ އެންމެ4އަންހެން މެމްބަރުންނެވެ. މިހާރު ހިނގަމުންދާ 19 ވަނަ ރައްޔިތުންގެ މަޖިލީހުގައި 87 މެމްބަރުންގެ ތެރޭގައި ތިއްބެވީވެސް އެންމެ4އަންހެން މެމްބަރުންނެވެ. މިހިސާބުތަކަށް ބަލާލުމުންވެސް ސިޔާސީ މައިދާނުގައި ބަސްބުނާ ހިސާބަށް އަންހެނުންނަށް އާދެވޭ މިންވަރު ވަޒަން ކޮށްލެވޭނެއެވެ. އެވަރުން ވަޒަން ކޮށް ނުލެވޭ ނަމަ ކައުންސިލް ތަކަށް ބަލާލަމާތޯއެވެ. ރާއްޖޭގައި މިވަގުތު ތިބި 634 ކައުންސިލަރުންގެ ތެރޭގައި ތިއްބެވީ އެންމެ 38 އަންހެން ކައުންސިލަރުންނެވެ.\nމުޖުތަމަޢެއް ބިނާކުރުމަށް އަންހެނުންނާއި ފިރިހެނުންގެ ބަސް ބޭނުންވެއެވެ. ކަންކަން ނިންމާ ހިސާބުގައި ،ބަސްބުނާ ހިސާބުގައި ދެ ޖިންސުގެ މީހުން ތިބެންޖެއެވެ. މުޅި މުޖުތަމަޢާ ގުޅުންހުރި ކަންކަން ނިންމާއިރު އެއީ މުހިންމު ކަމެކެވެ. އެހެންކަމުން ކޮންމެ ސަރުކާރަކުންވެސް އަންނަނީ ސިޔާސީ މައިދާނުގައި އަންހެނުން ބާރުވެރިކުރުވުމަށް ކަންތައްތަކެއް ކުރަމުންނެވެ.\nއެގޮތުން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙުގެ ސަރުކާރުން މިކަމުގައި ގެންގުޅުއްވި އުޞޫލު މިވަނީ މީގެ ކުރީ ސަރުކާރުތަކުން ގެންގުޅުނު އުޞޫލާ ތަފާތު ވެފައެވެ. ރައީސް ޞާލިޙު ތަކުރާރުކޮށް މީގެކުރިން ވިދާޅުވަމުން ގެންދެވީ ކައުންސިލްތަކުގައި 33 އިންސައްތަ އަންހެނުން ހިއްސާވާ ގޮތަށް ޤާނޫނަށް ބަދަލު ގެންނަވާނެ ކަމަށެވެ. އެކަން އެންމެ ފަހުން ރައްޔިތުންގެ މަޖިލީހުން މިވަނީ ކޮށްފައެވެ. މިދިޔަ ބުރާސްފަތި ދުވަހު ބޭއްވި 19 ވަނަ ރައްޔިތުންގެ މަޖިލީހުގެ 76 ވަނަ ޖަލްސާއިން ލާމަރުކަޒީ ޤާނޫނަށް އިޞްލާޙު ގެނައުމުގެ ބިލު ފާސްވެގެން ދިޔުމާއެކު މިވަނީ ކައުންސިލްތަކުން 33 އިންސައްތަ އަންހެނުންނަށް ހަމަޖެހިގެން ގޮސްފައެވެ.\nޤާނޫނަށް މިއިޞްލާޙު ގެނައުމަށް ލާމަރުކަޒީ ކޮމިޓީން ފާސްކުރުމާއެކު ގިނަ ބައެއްގެ ފާޑުކިޔުންތައް މިކަމަށް އަމާޒުވެގެން ދިޔަތަން ފެނިގެން ދިޔައެވެ. އޭގެ ތެރޭގައި ޚުދު ރައްޔިތުންގެ މަޖިލީހުގައި ހިމެނި ވަޑައިގަންނަވާ މެމްބަރުންވެސް ތިއްބެވި އެވެ. އެބޭފުޅުން ނަންގަވާ ޕޮއިންޓަކީ ޤާނޫނު އަސާސީގެ 17 ވަނަ މާއްދާގައި ބުނާ ހަމަހަމަ ކަމުގެ ވާހަކަ އެވެ. ޤާނޫނު އަސާސީގެ 17 ވަނަ މާއްދާގެ ހ ގައި ބަޔާންވެގެންވަނީ :\nމިބާބުގައި ބަޔާންވެގެންވާ ހައްޤުތަކާއި މިނިވަންކަން ، ބާބުގައި ބަޔާންކޮށްފައިވާ ގޮތުގެ މަތިން އެއްވެސް ގޮތަކުން ތަފާތު ކުރުމެއް ނެތި ކޮންމެ މީހަކަށްމެ ލިބިގެންވެ އެވެ.\nމި މާއްދާ ނަންގަވާ ވާހަކަ ދެއްކެވި އެއް މެންބަރަކީ މިހާރު ޢައަމަލުކުރަމުން މިދާ ޤާނޫނު އަސާސީ އެކުލަވާލި ޚާއްޞަ މަޖިލީހުގެ ރައީސް ކަންކުރެއްވި އަދި 18 ވަނަ ރައްޔިތުންގެ މަޖިލީހުގެ ރައީސްކަންވެސް ކުރައްވާފައިވާ ޖުމްހޫރީ ޕާޓީގެ ލީޑަރު މާމިގިލި ދާއިރާގެ މެމްބަރ ޤާސިމް އިބްރާހީމެވެ. ޖުމްހޫރީ ޕާޓީގެ މައި މާލަމު ކަމަށްވާ ކުނޫޒްގައި އޮތް ޖަލްސާއެއްގައި ވާހަކަފުޅު ދައްކަވަމުން ޤާސިމް ވިދާޅުވީ ކައުންސިލްތަކުން ވަކި ޢަދަދެއްގެ ގޮނޑި އަންހެނުންނަށް ޚާއްޞަ ކުރަން މަޖިލީސްތެރޭ ކުރާ މަސައްކަތަކީ ޤާނޫނު އަސާސީއާއި ޚިލާފު ޢަމަލެއް ކަމަށެވެ.\nއެހެން އެކަން ނުކުރެވޭނެ. ޤާނޫނު އަސާސީގައި އޮންނަނީ ކަނޑައެޅިގެން ވަކި ޖިންސަކުން، ވަކި ކުލަ އަކުން އަދި ވަކި ނަސަބަކުން އަޔަތީ ތަފާތު ނުކުރެވޭނެ ކަމަށް. އެހެންވީމާ ދެޖިންސުމުގެ ދެމެދުގައިވެސް އެ ތަފަތު ގެނައުމަށް ވަކި ބަޔަކަށް ވޯޓި ހޯދުމުގެ ބޭނުމުގައިވެސް ވަކި ޕަސެންޓެއް ކަނޑައަޅާއިދިނީމާ އެނެއްކޮޅުން އަންހެން ބޭފުޅުންނަށް އޯވަރރައިޑް ކުރެވޭ ފިރިހެނުންގެ ހައްގުތައް.\n~ ޖުމްހޫރީ ޕާޓީގެ ލީޑަރ މާމިގިލި ދާއިރާގެ މެމްބަރ ގާސިމް އިބްރާހީމެ\nޤާނޫނު އަސާސީގެ 17 ވަނަ މާއްދާގެ ހ ނަންގައިވައިގެން އެވާހަކަ ދައްކަވާ ބޭފުޅުންނަށް އެ މާއްދާގެ ށ ގައި އޮތް އެއްޗެއް އެނގިވަޑައި ނުގަންނަވަނީ ކަމަށްވެސް ވެދާނެ އެވެ. އެހެންކަމުން 17 ވަަނަ މާއްދާގެ ށ ގައި ބުނާ ވާހަކަ އަށް ޖެހިލާނަމެވެ.\n17 ވަނަ މާއްދާގެ ށ ގައި ބުނަނީ:\nމުޖުތަމަޢުގެ އާންމު ޙާލަތަށްވުރެ ނިކަމެތި ކަމެއް ލިބިފައިވާ މީހަކަށް ނުވަތަ ބަޔަކަށް ، ނުވަތަ އިޖުތިމާޢީ ގޮތުން އިޖުތިމާޢީ ގޮތުން ޚާއްޞަ ރައްކާތެރިކަމެއް ލިބިދޭންޖެހޭ ބަޔަކަށް އެހީތެރިވެދިނުމަށްޓަކައި ނުވަތަ ރައްކާތެރިކަން ލިބިދިނުމަށްޓަކައި ކުރާ ކަންތައްތަކަކީ މި މާއްދާގެ ހ ގައި ބަޔާންވެގެންވާ ތަފާތު ކުރުމެއް ކަމުގައި ނުވާނެއެވެ.\nއެހެންގޮތަކަށް ބުނާނަމަ އަންހެނުންނަށް ކައުންސިލްތަކުން ވަކި ޢަދަދެއް ޚާއްޞަ ކުރުމަކީ 17 ވަނަ މާއްދާގެ ށ ގެ ދަށުން އެބުނާ ޚާއްޞަ ޙާލަތު މުޖުތަމަޢުގެ ވަކި ބަޔަކަށް ދިނުމަށް ކުރާ ކަމެކެވެ.\nއަންހެނުންނަށް ޚާއްޞަ ސްލޮޓްތަކެއް ކަނޑައެޅިގެން ދިޔުމާގުޅޭގޮތުން 'އާސްކް ސްޕީކަރ' ޕްރޮގުރާމުގައި އޯޑިއަންސްގައި އިންނެވި ފިރިހެން ބޭފުޅަކު ވަނީ ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދާއި ސުވާލު ކުރިމަތި ކުރުވާފައެވެ. އެއީ ޤާނޫނު އަސާސީ އާއި ކަނޑައެޅިގެން ޚިލާފުކަމެއް ކަމަށާއި އެކަމުގެ ސަބަބުން ފިރިހެނުންނަށް ފުރުޞަތު ހަނިވެގެންދާކަމަށް އެބޭފުޅަކު ވަނީ ވިދާޅުވެފައެވެ.\nއެސުވާލަށް ޖަވާބު ދެއްވަމުން ރައީސް ނަޝީދު ވިދާޅުވީ އަންހެނުންނަށް ވަކި ޚާއްޞަ ސްލޮޓްތަކެއް ކަނޑައެޅުމަކީ ޤާނޫނު އަސާސީ އާއި ޚިލާފު ކަމެއްކަމަށް ދެކެވަޑައިނުގަންނަވާ ކަަމަށެވެ. އެގޮތަށް ކަނޑައެޅުމަކީ ޕޮޒިޓިވް ޑިސްކްރިމިނޭޝަން ކަމަށާއި އެއީ ޚާއްޞަ ޙާލަތެއްގެ ދަށުން ކުރެވޭނެ ކަމެއްކަމަށް ރައީސް ނަޝީދު ވިދާޅުވި އެވެ. ރައީސް ނަޝީދު ވަނީ އަންހެނުންނަށް ރާއްޖޭގެ ވެރިކަމުގެ ނިޒާމުގެ ތެރޭގައާއި ވިޔަފާރި އާއި މުޖުތަމަޢުގެ ތެރެއިން ފަހިވެފައިވަނީ ކިހާ ފުރުޞަތުތަކެއްތޯ އައްސަވާފަ އެވެ. އަންހެނުންނަށް ފުރުޞަތުތައް ފަހިކުރުމަށް ބޭނުންވާ އެންމެ ބޮޑު ސަބަބަކީ މުޖުތަމަޢުގެ ދެބައި ކުޅަ އެއްބައި ރައްޔިތުންނަކީ އަންހެނުން ކަމަށްވާއިރު މުޖުތަމަޢުގެ ހުރިހާ މީހުންގެ ބާރުވެރިކަމާއި އެހީތެރިކަމާއި ބައިވެރިވުން އަންހެނުންނަށް މިފުރުޞަތުތައް ފަހިނުކޮށް ބޭނުން ނުކުރެވޭނެތީ ކަމަށް ރައީސް ނަޝީދު ވިދާޅުވި އެވެ.\nސީޓް ރިޒާވް ނުކޮށް ވާދަވެރިކަމާއެކު އަންހެނުންނަށް ގޮސް ހޯދިދާނެތޯ. ދެން މިސުވާލު އަހާއިރު އެހެން ޤައުމުތަކުގެ ތަޖުރިބާގައި އަންހެނުން ބާރުވެރިކުރުވެން އަންނަނީ އަންހެނަކަށް ވީތީވެ އޭނާއަށް ދޭ ފުރުސަތުތައް އިތުރުކޮށްގެންނެއް ނޭ. ދެން އެއީ ފިރިހެނަކަށް ލިބޭ މާޔޫސްކަމެއްތޯ ނުވަތަ އުނިކަމެއްތޯ.. ޕޮޒިޓިވް ޑިސްކްރިމިނޭޝަން އަކީ ކޮންމެސް އެހެން އުނިކަމެއް ގެނެއްސަ ޒަމާންވީ ބޭއިންސާފެއް އިންސާފުގެ މަގަށް ގެނައުމަށްޓަކައި ގެންނަ އުނިކަމެއް އެއުނިކަމަކީ.އަޅުގަނޑު ދެކޭގޮތުގައި ޤާނޫނު އަސާސީ އާއި އެއްވެސް ޚިލާފެއް ނުވޭ.ހަމަހަމަ ކަން ހުރިހާ ޤައުމެއްގައިވެސްހުރިހާ ޤާނޫނު އަސާސީގައިވެސް ހަމަހަމަވޭ. ހުރިހާ ޤައުމެއްގައިވެސް ޕޮޒިޓިވްލީ ޑިސްކްރިމިނޭޓް ކުރޭ އެކިއެކި ބާވަތުގެ އެކި އެކި ކަންކަމަށް\n~ ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު\nލޯކަލް ކައުންސިލްތަކުގެ ޤާނޫނަށް އިޞްލާޙު ގެނައުމުގެ ބިލުގެ ކޮމިޓީ ރިޕޯޓަށް ވާހަކަ ދައްކަވަމުން މަޖިލީހުގެ ގަލޮޅު އުތުރު ދާއިރާގެ ގޮނޑި އަށް ތިން ފަހަރަށް އިންތިޚާބުވެ ވަޑައިގެންނެވި އަދި މިހާރު މަޖިލީހުގެ ނައިބު ރައީސް ކަމުގައި ހުންނެވި އީވާ ޢަބްދުﷲ ވިދާޅުވީ 17 ވަނަ މަޖިލީހަށް އިންތިޚާބުވީ ފަހުން އަދި މަޖިލީހަށް 8 އަންހެން މެމްބަރުން އިންތިޚާބު ނުވާކަމަށެވެ. އަދި އަންހެނުންނަށް އިންތިޚާބު ނުވެވެނީ އުފުރުޞަތު ނެތީމާ ކަމަށާއި އެފުުރުޞަތު ލިބިއްޖެނަމަ އަންހެނުންވެސް ސިޔާސީ ހުރިހާ މައިދާނުގައި ފިރިހެނުންނެކޭ އެއް ހަމައެއްގައި ތިބޭނެކަމަށް އީވާ ވިދާޅުވި އެވެ.\nމީގެއިތުރުން އީވާ ވިދާޅުވި މުހިންމު އެއް ވާހަކަ އެއް ހިމަނާލާނަމެވެ.\nއިއްޒަތްތެރި ރައީސް ، އަޅުގަނޑުމެން އެއް ހާލެއްގައި ވެސް މި ދަންނަވަނީކީއެއް އަޅުގަނޑުމެން އަންހެނުންނާއި ފިރިހެނުންނާ މީ އެއްކަހަލަ ބަޔެކޭ ނޫން. އަޅުގަނޑުމެން ބުނަނީ، އަންހެނުންނާއި ފިރިހެނުންނަކީ، އެއް ހަމަހަމައިގެ މީހުންނޭ. އެއް ހަމަހަމައިގެ މީހުންނޭ. އެއް ހަމަހަމައިގެ ފުރުޞަތު ލިބެންޖެހޭނޭ.\n~ މަޖިލީހުގެ ނައިބު ރައީސް އީވާ އަބްދުﷲ\nކޮންމެ އަކަސް އަންހެނުންނަށް 33 އިންސައްތަ ކައުންސިލްތަކުން ކަނޑައެޅުމަކީ އެއް ބަޔަކަށް މާ ކަމުދާ ކަމަކަށް ނުވެއެވެ. އެއް ބަޔަކު ބުނަމުން އަންނަނީ އެއީ ޤާނޫނު އަސާސީއާ ޚިލާފު ކަމެއްކަމަށާއި އެބިލު ރައީސް ތަޞްދީޤވެސް ކުރައްވައިގެން ނުވާނެ ކަމަށެވެ. އަދި އެބިލު ބާޠިލު ވެސް ކުރަންޖެހޭ ކަމަށެވެ. އެބިލުގެ ސަބަބުން ފިރިހެނުންނަށް ފުރުޞަތު ހަނިވެގެންދާ ކަމަށް އެފަރާތްތަކުން ދަނި ތަކުރާރުކޮށް ބުނަމުންނެވެ.\nސުވާލަކީ އަންހެނުންނަށް ވަކި މިންވަރެއް ކައުންސިލުތަކުން ކަނޑައެޅުމުން އެކަމާ ފިރިހެނުން ބިރު ގަންނަނީތޯއެވެ؟ ނޫނީ ޖެހިލުންވަނީތޯއެވެ؟ އެހެންކަމަށްވާނަމަ ފާއިތުވި ކައުންސިލް އިންތިޚާބު ތަކުގައި ފިރިހެނުން ކައުންސިލްތަކަށް އިންތިޚާބު ވެފައިވަނީ ހާދަ ފަސޭހަ ކޮށެވެ. މުޖުތަމަޢުގެ އެއް ބަޔަކީ އަންހެނުން ކަމަށްވާއިރު ކަންކަން ނިންމާ ހިސާބުގައި އަންހެނުން ބައިވެރި ކުރުވަން ޖެހިލުންވަނީ ކީއްވެތޯއެވެ؟ ޖެހިލުންވާނަމަ ރައްޔިތުންނަށް ޚިދުމަތް ކުރުމަށް އިންތިޚާބަކަށް ކުރިމަތިލުމުގެ ކުރިން އަދި އެއް ފަހަރު ވިސްނަވާ ލައްވާށެވެ.


China-India gulhun badhahikoh2ehbasvumehgai soi kohfi\nޗައިނާގެ ރައީސް ޝީޖިންޕިން އިންޑިއާގެ ބޮޑުވަޒީރު ނަރެންދުރާ މޯދީއާ ބައްދަލުކުރައްވަނީ. ފޮޓޯ: ޒިންހުއާ ނިއުސް\nއިންޑިއާއާއި ޗައިނާ ދެމެދު މިހައިތަނަށް ހައްލު ނުވެ އޮތް މައްސަލައެއް ހައްލުކޮށް ގުޅުން އިތުރަށް ބަދަހިކޮށް، ދެ އެއްބަސްވުމެއްގައި ސޮއިކޮށްފިއެވެ.\nޗައިނާގެ ބަނދަރުމަތީ ރަށް ގިންޑާއޯގައި މިހާރު ކުރިއަށްދާ ޝަންހާއީ ކޯޕަރޭޝަން ސަމިޓުގެ ހަވާސާގައި ޗައިނާގެ ރައީސް ޝީޖިންޕިންއާއި އިންޑިއާގެ ބޮޑުވަޒީރު ނަރެންދުރާ މޯދީ ބައްދަލުކުރައްވައި މަޝްވަރާތައް ކުރެއްވިއެވެ. އެ މަޝްވަރާތަކަށް ފަހު ދެގައުމުން އެއްބަސްވި މުހިއްމު އެއް ކަމަކީ ހިޔާލުތަފާތުވުން އުފެދިފައިވާ ބްރަހުމަޕުތުރާ ކޯރުގެ މައްސަލަ ސުލްހަވެރިކަމާ އެކު ހައްލު ކުރުމެވެ.\nއިންޑިއާއިން ކުރިއްސުރެ އެދެމުން އައީ ބްރަހުމަޕުތުރާ ކޯރުގެ ފެންގަނޑު ދައުރުވާ ގޮތާއި ފެނުގެ ފެންވަރާ ބެހޭ ސައިންޓިފިކް މައުލޫމާތުތައް ޗައިނާއިން އެގައުމާ ހިއްސާކުރުމަށެވެ. ޗައިނާއިން ބުނަމުން އައީ އެކަމުގައި ޓެކްނިކަލް ދަތިތަކެއް އެބަހުރި ކަމަށެވެ. ނަމަވެސް އެމައުލޫމާތު ގަވައިދުން ހިއްސާކުރުމުގެ އެއްބަސްވުމެއްގައި މިއަދު ދެގައުމުން ސޮއިކުރިއެވެ.\nދެގައުމުން މިއަދު ސޮއިކުރި އަނެއް އެއްބަސްވުމަކީ އިންޑިއާއިން ޗައިނާއަށް ހަނޑޫ އެކްސްޕޯޓްކުރުމުގައި މިހާރަށް ވުރެ ބޮޑު ލުޔެއް ދިނުމުގެ އެއްބަސްވުކެވެ. ދެ އެއްބަސްވުމުގައި ސޮއިކުރިކަން ވެސް ހާމަކުރެއްވީ އިންްޑިއާގެ އެކްސްޓާނަލް މިނިސްޓްރީގެ ތަރުޖަމާނު ރަވީޝް ކުމާރު ކުރެއްވި ޓްވީޓެއްގައެވެ.\nހަނޑޫ އެކްސްޕޯޓުކުރުމުގެ އުސޫލު ކުރިއަށް ވުރެ ފަސޭހަކޮށްދިނުމުން އިންޑިއާއާ ޗައިނާއާ ދެމެދު އޮތް ވިޔަފާރީގެ ފަރަގު މިހާރަށް ވުރެ ކުޑަ ކުރަން އިންޑިއާއަށް ފަސޭހަވެގެންދާނެއެވެ. އިންޑިއާއާއި ޗައިނާއާ ދެމެދު ކުރާ ވިޔަފާރީގައި ޗައިނާއަށް ލިބޭ ނަފާ ފާއިތުވި 10 ވަރަކަށް އަހަރުގެ ތެރޭފައި ނުވަ ގުނައަށް ވަނީ އިތުރުވެފައެވެ. އެއީ 51 ބިލިޔަން ޑޮލަރުގެ ފަރަގެކެވެ. - ރޮއިޓާސް


Omicron variant aa gulhigen fiyavalhuthah elhumun Dhekunu Africa ge faadukiyun gaumuthakah - vNews.mv\nއޮމިކްރޯން ވޭރިއެންޓާއި ގުޅިގެން ފިޔަވަޅުތައް އެޅުމުން ދެކުނު އެފްރީކާގެ ފާޑުކިޔުން ގައުމުތަކަށް!\nޒިދާން މުޙައްމަދު 28 November 2021, 10:25\nމިހާރު ފެތުރެމުންދާ ކޮރޯނާވައިރަހުގެ އާ ވޭރިއެންޓެއް ކަމަށްވާ އޮމިކްރޯން އިން ރައްކާތެރިވުމަށް ގައުމުތަކުން ދުރާލާ ފިޔަވަޅުތައް އެޅުމުން، މި ވޭރިއެންޓް ފުރަތަމަ ފެނުނު ދެކުނު އެފްރީކާއަށް އެ ގައުމުތައް ގޯސްވެއްޖެއެވެ.\nދެކުނު އެފްރިކާގެ ޚާރިޖީ ވުޒާރާއިން ހޮނިހިރު ދުވަހު ނެރުނު ބަޔާނެއްގައި ވަނީ ގިނަ ގައުމުތަކަކުން ދަތުރުފަތުރުކުރުން މަނާކޮށްފައި އޮތް އޮތުމަށް ވަރަށް ބޮޑަށް ފާޑުކިޔާފައެވެ.\nއެ މަނާކުރުންތަކަކީ ދެކުނު އެފްރިކާގެ ކުރިއަރާފައިވާ ޖެނޯމިކް ސީކުއެންސިން އާއި އާ ވޭރިއަންޓްތައް އަވަހަށް ދެނެގަތުމުގެ ގާބިލްކަން ލިބިފައިވާތީ "އަދަބު ދިނުން" ފަދަ ކަމެއްގެ ގޮތުގައި ސިފަކޮށް އެ ވުޒާރާގެ ބަޔާނުގައި ބުނީ "މޮޅު ސައިންސަށް ތައުރީފު ކުރަން ޖެހޭ ކަމަށާއި އެކަމުގެ ސަބަބުން އަދަބު ދޭން ނުޖެހޭ ކަމަށެވެ.\nބަޔާނުގައި އިތުރަށް ބުނީ ދުނިޔޭގެ އެހެން ތަންތަނުން އާ ވޭރިއަންޓްތައް ފެނުނު އިރު ރިއެކްޝަން މުޅިން ތަފާތު ކަމަށެވެ.\nއެފްރިކަން ޔޫނިއަންގެ އޮފިޝަލަކު ބައިނަލްއަގުވާމީ މީޑިއާގައި ވިދާޅުވީ، މި ވޭރިއަންޓް އުފެދުމުގެ ޒިންމާ އުފުލަންޖެހޭނީ ތަރައްގީވެފައިވާ ގައުމުތަކުން ކަމަށެވެ.\nސައިންސްވެރިންގެ ހޯދުންތަކުންނާއި ހެކިތަކުން ދައްކާ ގޮތުގައި އޮމައިކްރޯން އަކީ މިހާތަނަށް ފެނުން އެންމެ ނުރައްކާ ކޮރޯނާވައިރަހުގެ ބާވަތެވެ.\nދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ހުކުރު ދުވަހު ބުނީ އާ ވޭރިއަންޓަކީ "ކަންބޮޑުވާ" ވޭރިއަންޓެއް ކަމަށެވެ.\nއެފްރިކާ އަދި ޔޫރަޕުން މިހާރު ގިނަ ކޭސްތަކެއް ފެނިފައިވާއިރު، އިނގިރޭސިވިލާތުން ދެ ކޭސް، ޖަރުމަނުވިލާތުން2ކޭސް، ބެލްޖިއަމްއިން 1 ކޭސް އަދި އިޓަލީން 1 ކޭސް ވަނީ ފެނިފައެވެ. ހަމައެހެންމެ، ޗެކް ރިޕަބްލިކުން ވެސް ވަނީ ޝައްކު ކުރެވޭ ކޭސްއެއް ފެނިފައެވެ.\nމި ގައުމުތަކުގެ އިތުރުން، އާ ވޭރިއަންޓް އޮމިކްރޯންގެ ކޭހެއް ފެނިފައިވާ އިޒްރޭލުން ވަނީ އާދީއްތަ ދުވަހުގެ ރެއިން ފެށިގެން ބޭރު ގައުމުތަކުގެ ހުރިހާ އެންމެން އެގައުމަށް އެތެރެވުން މަނާކުރުމަށް ނިންމާފައެވެ.\nމި ފިޔަވަޅު 14 ދުވަހަށް ދެމިގެންދާނެ ކަމަށް ޓައިމްސް އޮފް އިޒްރޭލް އިން ރިޕޯޓްކޮށްފައި ވެއެވެ. އަދި ބޮޓްސްވާނާ އާއި ހޮންގްކޮންގް އިން ވެސް އާ ވޭރިއަންޓްގެ ކޭސްތަކެއް ވަނީ ކަށަވަރުކުރެވިފައެވެ.\nމީގެ އިތުރުން، އިނގިރޭސިވިލާތުންވެސް ވަނީ ފިޔަވަޅުތައް ވަރުގަދަކޮށްފައެވެ. އެ ގައުމަށް އެތެރެވާ ފަތުރުވެރިން 14 ދުވަހުގެ ކަރަންޓީން މުއްދަތެއް ފުރިހަމަކުރުން މަޖުބޫކުރުމުގެ އިތުރުން، ރެޑް ލިސްޓްގައި އެފްރިކާ ބައްރުގެ ގައުމުތަކެއް ހިމެނުން މި ފިޔަވަޅުތަކުގެ ތެރޭގައި ހިމެނެއެވެ.\nމި ވޭރިއަންޓަކީ "މިހާތަނަށް ފެނުނު އެންމެ ނުރައްކާ ވޭރިއަންޓް" ގެ ގޮތުގައި ސިއްހީ ތަޖުރިބާކާރުން ސިފަކުރައްވާފައި ވާއިރު، ދިވެހިރާއްޖެއިންވެސް ވަނީ ދުރާލާ ފިޔަވަޅުތަކެއް އަޅާފައެވެ. އެ ގޮތުން، ދެކުނު އެފްރިކާ، އަދި އެ ސަރަހައްދުގެ ހަތް ގައުމަކުން ރާއްޖެއަށް މީހުން އެތެރެވުން އިއްޔެ ވަނީ މަނާކޮށްފައެވެ. އެ ގައުމުތަކުގެ ތެރޭގައި ހިމެނެނީ ދެކުނު އެފްރިކާ، ނެމީބިއާ، މޮޒަންބީކް، ލެސޯތޯ، ބޮޓްސްވާނާ، ޒިންބާބްވޭ އަދި އެސްވަޓިނީއެވެ.\nއޭގެ ތެރޭގައި ރާއްޖެއަށް އައުމުގެ 14 ދުވަސްކުރިން އެ ގައުމުތަކުގައި އުޅެފައިވާ މީހުންނާއި 12 ގަޑިއިރަށްވުރެ ގިނައިރު ޓްރާންސިޓްވެފައި އަންނަ މީހުންވެސް ހިމެނޭނެ ކަމަށް ހެލްތު ޕްރޮޓެކްޝަން އޭޖެންސީ އެޗްޕީއޭއިން މައުލޫމާތު ދެއެވެ.\nސިއްހީ މާހިރުން ވިދާޅުވަނީ، އާ ވޭރިއަންޓާމެދު ސައިންސްވެރިން "ވަރަށް ބޮޑަށް ކަންބޮޑުވާ" ކަމަށާއި، ނަމަވެސް އެކަމާ ބެހޭގޮތުން އިތުރަށް މައުލޫމާތު ހޯދަންޖެހޭ ކަމަށެވެ. އަދި މި ވޭރިއަންޓުގައި ވަރަށް ގިނަ މިއުޓޭޝަންތައް އެބަހުރި ކަމަށާއި އެ އަދަދު ޑެލްޓާ ވޭރިއެންޓަށް ވުރެ ދެގުނަ އިތުރު ކަމަށް ވެސް ސިއްހީ ތަޖުރިބާކާރުން ވިދާޅުވެއެވެ.\nމީގެ ސަބަބުން މިހާރު ހުރި ވެކްސިންތަކުން އެ ވޭރިއަންޓަށް މާބޮޑު އަސަރެއް ނުކުރާނެ ކަމަށް އެ ބޭފުޅުން ވިދާޅުވެއެވެ.


މަގުމަތީން ފުރައްސާރަ ކުރި މައްސަލަ ނުބެއްލެވުމަށް ރައީސް ޑރ. ވަހީދު އެދިވަޑައިގެންފި | Sandhaanu\nމަގުމަތީން ފުރައްސާރަ ކުރި މައްސަލަ ނުބެއްލެވުމަށް ރައީސް ޑރ. ވަހީދު އެދިވަޑައިގެންފި\nމަގުމަތީން ފުރައްސާރަ ކުރި މައްސަލަ ނުބެއްލެވުމަށް ކުރީގެ ރައީސް ޑރ. މުހައްމަދު ވަހީދު ހަސަން މަނިކު އެދިވަޑައިގެންފިއެވެ.\nޑރ. ވަހީދާއި އެމަނިކުފާނުގެ އަނބިކަނބަލުން އިލްހާމް ހުސައިން މިދިޔަ އާދިއްތަ ދުވަހުގެ ފަތިހު މާލޭ އުސްފަސްގަނޑު ސަރަހައްދުގައި ކަސްރަތު ކުރައްވަން އުޅުއްވަނިކޮށް އެ ދެކަނބަލުންނަށް ވަނީ ހަމަލާދީފައެވެ. އެމަނިކުފާނު ވަނީ އެ މައްސަލަ ފުލުހަށްވެސް ވަނީ ހުށަހަޅާފައެވެ.\nއެމަނިކުފާނުގެ ދެކަނބަލުންނަށް ހަމަލާދީފައިވަނީ އެމްޑީޕީގެ އެކްޓިވިސްޓެއް ކަމަށްވާ އިބްރާހީމް ޖައުފަރު (ޖޯރޭ) އެވެ. އެކަމާ ގުޅިގެން ކުރެއްވި ޓްވީޓެއްގައި ޑރ. ވަހީދު ވިދާޅުވީ ޖައުފަރަކީ ނަފްސާނީ އަދި ޖިސްމާނީ ބަލި ހުންނަ މީހެއް ކަން އެނގިވަޑައިންނަވާފައިވާ ކަމަށެވެ. އެގޮތުން އެކަމަށް ބަލައި އޭނާގެ ބަލި ހާލަތުގެ ގޮތުން އިތުރަށް މައްސަލަ ނުބެއްލެވުމަށް ޑރ. ވަހީދު ވަނީ ފުލުހުންގެ ފަރާތުން އެދިވަޑައިންނަވާފައެވެ.\nރައީސް ވަހީދާއި އެމަނިކުފާނުގެ އަނބިކަނބަލުންނާ ދިމާކުރި މައްސަލަ ވަނީ ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ދާދި ފަހުން ދިފާއުވެސް ކުރައްވާފައެވެ.


Ras Online - އެމިރޭޓްސްއާއި އިއްތިހާދުގެ މުވައްޒަފުންނަށް ސެޕްޓެންބަރާ ހަމައަށް ލިބޭނީ ކުޑަކުރި މުސާރަ\nއެމިރޭޓްސްއާއި އިއްތިހާދުގެ މުވައްޒަފުންނަށް ސެޕްޓެންބަރާ ހަމައަށް ލިބޭނީ ކުޑަކުރި މުސާރަ\nމާޝާ މިދުހަތު7ޖޫން 2020 - 23:29\nއެމިރޭޓްސް އެއަރލައިންގެ ބޯޓެއްގެ ތެރޭގައި ބައެއް ކްރޫން ފޮޓޯއަކަށް ހުއްޓިލައިގެން\nއެމިރޭޓްސް އަދި އިއްތިހާދު އެއަރވޭސްގެ ފްލައިޓުތަކުގެ މުވައްޒަފުންނަށް އަންނަ ސެޕްޓެންބަރާއި ހަމައަށް ލިބޭނީ ކޯވިޑް-19 އާއި ގުޅިގެން ކުޑަކޮށްފައިވާ މުސާރަ ކަމަށް އެ އެއާލައިން ތަކުން ބުނެފިއެވެ.\nރޮއިޓާސް އިން ރިޕޯޓްކޮށްފައިވާ ގޮތުގައި ކުރިން އޮތް ގޮތުން ކޯވިޑް-19 އާއި ގުޅިގެން ލިބޭ ގެއްލުންތައް ކުޑަ ކުރުމުގެ ގޮތުން މުވައްޒަފުންގެ މުޒާރަތައް ކުޑަކޮށްފައި ވަނީ މި ހިނގާ ޖޫން މަހާއި ހަމައަށެވެ. ނަމަވެސް، އިތުރު ތިންމަސް ދުވަހަށް މުސާރަތައް ކުޑަކުރުމަށް ނިންމާފައިވަކަން އެ ދެ އެއާލައިނުން އަންގާފައިވަނީ މުވައްޒަފުންނަށް ފޮނުވާފައިވާ މެއިލަކުންނެވެ.\nމި އީމެއިލްގައި ވާގޮތުން ކުރިން މުސާރައިން އުނިކުރި ވަރަށް ވުރެވެސް އިތުރަށް އުނިކުރަން ޖެހިދާނެ ކަމަށް އަންގާފައިވާ ކަމަށް ރިޕޯޓްތައް ބުނެއެވެ. އެގޮތުން ބައެއް މުވައްޒަފުންގެ ބޭސިކް މުސާރަ 50 އިންސައްތަ އާއި ހަމައަށް އުނިކުރުމަކީ އެކަށީގެންވާކަމެއް ކަމުގައި ބުނެފައިވެއެވެ.\nއެމިރޭޓްސް އެއަރލައިންގެ މުވައްޒަފުންގެ މުސާރައިން އުނި ކުރުމަށް ކުރިން ނިންމަވާ ފައިވަނީ 25 އިންސައްތަ އާއި 50 އިންސައްތައާއި ދެމެދުގެ އަދަދަކަށެވެ.\nއިއްތިހާދު އެއަރވޭސް އެއަރލައިންގެ މުވައްޒަފުންގެ މުސާރައިން ވެސް އުނި ކުރުމަށް ނިންމަވާ ފައިވަނީ 25 އިންސައްތައާއި 50 އިންސައްތައާއި ދެމެދުގެ އަދަދަކަށެވެ. މިގޮތަށް މުސާރައިން އުނިކުރުމަށް ކުރިން ނިންމާފައިވަނީ އޭޕްރިލް މަހުން ޖޫން މަހާ ހަމައަށެވެ.\nމީގެ އިތުރުން މިދިޔަ ހަފުތާގައި އިއްތިހާދު އެއަރވޭސްގެ ގިނަ އަދަދެއްގެ މުވައްޒަފުން ވަޒީފާއިން ވަކިކޮށްފައި ވާކަމަށްވެސް މުވައްޒަފުންނަށް ލިބިފައިވާ އީމެއިލް ތަކުގައި ވާކަމަށް އެ އީމެއިލް ތަކާއި ހަވާލާދީ ރޮއިޓާސް އިން ބުނެފައި ވެއެވެ.\nކޯވިޑް-19 ގެ ސަބަބުން ދަތުރުފަތުރު ކުރުން ހުއްޓުމަކަށް އައިސް އެންމެ ބޮޑަށް ގެއްލުންވީ ވައިގެ އުދުހުން ތަކަށެވެ. މިގޮތުން ގިނަ އެއަރލައިންތަކުގެ ވިޔަފާރި ދެމެހެއްޓުމަށްޓަކައި މުވައްޒަފުންގެ މުސާރަ އުނިކުރުމާއި ގިނަ މުވައްޒަފުންތަކެއް ވަޒީފާއިން ވަކިކުރުން ފަދަ ފިޔަވަޅުތައް އަޅަމުންދާ މިދަނޑިވަޅުގައި ޤަތަރު އެއަރވޭސް އިންވެސް ވަނީ އެކުންފުނީގެ 20 އިންސައްތަ މުވައްޒަފުން ވަކި ކުރަން ނިންމާފައިވާ ކަމަށް ބުނެފައެވެ.


الإيمان ( އީމާންކަން ) – 1 – DhiSalafiyyah\nالإيمان ( އީމާންކަން ) – 1\n19/10/2011 ޢަޤީދާއާއި ފިރުޤާތައް, މުހިއްމު ލިޔުންތައް, ދީންއަލް އަޚް ބިލާލް ޢަބްދުއްސައްތާރު\nބަހުގެ ގޮތުން އީމާނުގެ މާނައަކީ : ހިތުން ތެދުކުރުމެވެ.\nޝަރުޢީ އިސްތިލާޙުގައި އީމާނުގެ މާނައަކީ : ހިތުން ތެދުކޮށް ޤަބޫލުކުރުމާއި އެކު ދުލުން އިޤުރާރުވެ ގުނަވަންތަކުން ޢަމަލުކުރުމެވެ.\nރަސޫލުﷲ ޞައްލަﷲ ޢަލައިވަސައްލަމަ ޙަދިޘްކުރައްވާފައިވެއެވެ. ” (( الإيمان بضع وستون أو وسبعون شعبة ، أعلاها قول لاإله إلا الله وأدناها إماطة الأذى عن الطريق ، والحياء شعبة من الإيمان)) މާނަ : ” އީމާންކަން ފަސްދޮޅަސް ނުވަތަ ހަތްދިހަ އެތައްބަޔަކަށް ބެހިގެން ވެއެވެ. އޭގެ އެންމެމަތީ ދަރަޖައަކީ لاإله إلا الله ކިޔުމެވެ. އޭގެ އެންމެދަށު ދަރަޖައަކީ މަގުމަތީގައި މީހުނަށް އުނދަގޫވާގޮތައްހުންނަށް ތަކެތި އެއްފަރާތްކޮށްލުމެވެ. އަދި ލަދުވެތިކަމަކީ އީމާންކަމުގެ ތެެރއިންވާ ކަމެކެވެ. “\nއަދި ސުއްނަތް ޖަމާޢަތުގެ ޢަޤީދާގައި އީމާން ކަމަކީ އިތުރުވެ ، އުނިވާ އެއްޗެކެވެ. ހެޔޮ ޢަމަލުކުރުމުން އިތުރުވެއެވެ. އަދި ހޮޔޮ ޢަމަލުތަކާއި ދުރުވުމުން ނުވަތަ އުރެދުންތަކަށް އަރާގަންނަ ކަމުގައިވާނަމަ އީމާންކަން ދައްވެއެވެ. ﷲ ތަޢާލާ ގެ ވަޙީބަސްފުޅުގައިވެއެވެ.\n” وَإِذَا تُلِيَتْ عَلَيْهِمْ آيَاتُهُ زَادَتْهُمْ إِيمَانًا وَعَلَى رَبِّهِمْ يَتَوَكَّلُونَ ” – الأنفال2– މާނަ : ” އަދި ( އެބައިމީހުންނަކީ ) އެ އިލާހު ބާވާލެއްވި އާޔަތްތައް ކިޔެވިއްޖެ ހިދަކު އެބައިމީހުންގެ އީމާންކަން އިތުރުވެގެންދާ މީހުންނެވެ. “\nﷲ ތަޢާލާ ވަހީކުރައްވާފައިވެއެވެ. : ” قَالَتِ الأَعْرَابُ آمَنَّا قُل لَّمْ تُؤْمِنُوا وَلَكِن قُولُوا أَسْلَمْنَا وَلَمَّا يَدْخُلِ الإِيمَانُ فِي قُلُوبِكُمْ ” – الحجرات 14 – މާނަ : ” އަޢުރާބީންގެ ބަޔަކުބުންޏެވެ. ތިމަންނާމެން އީމާންވެއްޖައީމެވެ. ކަލޭގެފާނު ވިދާޅުވާށެވެ. އަދި ތިޔަބައިމީހުން އީމާނެއްނުވެއެވެ. އެހެނެއްކަމަކު ތިމަންމެން އިސްލާމްވެއްޖައީމޭބުނާށެވެ. ތިޔަބައިމީހުންގެ ހިތްތަކަކަށް އީމާންކަމެއް އަދި ނުވަދެއެވެ “\nއަދި ރަސޫލުﷲ ޞައްލަﷲ ޢަލައިހި ވަސައްލަމަ ހަދީޘް ކުރައްވާފައިވެއެވެ. : ” الإِيمَانُ أَنْ تُؤْمِنَ بِاللَّهِ وَمَلاَئِكَتِهِ وَكُتُبِهِ وَرُسُلِهِ وَالْيَوْمِ الآخِرِ وَتُؤْمِنَ بِالْقَدَرِ خَيْرِهِ وَشَرِّهِ ” – رواه الشيخان – މާނަ : ” އީމާންކަމަކީ ތިބާ ﷲ އަށާއި އެއިލާހުގެ މަލާއިކަތުންނަށާއި އެއިލާހު ބާވާލެއްވި ފޮތްތަކަށާއި އެއިލާހު ފޮނުއްވި ރަސޫލުންނަށާއި އާޚިރަތްދުވަހަށާއި ހެޔޮމިންވަރާއި ނުބައިމިންވަރަށް އީމާންވުމެވެ. “\nޙަސަނުލް ބަޞަރީ ރަޙިމަހުﷲ ވިދާޅުވެފައިވެއެވެ. (( އީމާންކަމަކީ ކުރެވޭ އުއްމީދުތަކެއް ނުވަތަ ދަޢުވާތަކެއްނޫނެވެ. އެހެނެއްކަމަކު އެއީ ހިތުގައި ބިންވަޅުނެގޭ ބިންވަޅުނެގުމެކެވެ. އަދި އެއީ ތެދެއްކަން ހާމަކޮށްދެނީ މީހާގެ ޢަމަލުތަކެވެ. ))\nޝަރުޢީ ނައްސެއްގައި (ޤުރުއާނުގެ އާޔަތެއްގައި ނުވަތަ ނަބިއްޔާ ޞައްލައްﷲ ޢަލައިހި ވަސައްލަމަގެ ހަދީޘެއްގައި ) إِسْلامُ އާއި إِيْمَان މި ދެ ލަފްޒު އެއްތަނެއްގައި އެއްކޮށް އައިސްފައިވާނަމަ އިސްލާމުކަން މާނަކުރާނީ ބޭރުފުށުންކުރެވޭ ޢަމަލުތަކުގެ ގޮތުގައެވެ. އަދި އީމާންކަން މާނަކުރާނީ ހިތުގެ ޢަމަލުތަކުގެ ގޮތުގައެވެ. ހިތުގެ އަޑިން ޤަބޫލުކުރަންޖެހޭ ޤަބޫލުކުރުންތަކުގެ ގޮތުގައެވެ.\nއަދި ޝަރުޢީ ނައްސެއްގައި (ޤުރުއާނުގެ އާޔަތެއްގައި ނުވަތަ ނަބިއްޔާ ޞައްލައްﷲ ޢަލައިހި ވަސައްލަމަގެ ހަދީޘެއްގައި ) إِسْلامُ މި ލަފްޒު إِيْمَان މި ލަފްޒާއި ނުލައި އައިސްފައިވާނަމަ އެލަފުޒުގައި އިސްލާމްކަމާއި އީމާންކަމުގެ މާނަވެސް ހިމެނިގެންވެއެވެ.\nހަމައެފަދައިން إِيْمَان މި ލަފްޒު إِسْلامُ ގެ ލަފްޒާއި ނުގުޅުވައި ވަކީން އައިސްފައިވާނަމަ އެލަފުޒުގައި އިސްލާމްކަމާއި އީމާންކަމުގެ މާނަވެސް ހިމެނިގެންވެއެވެ. ދެލަފުޒު އެއްކޮށް އެއްތަނެއްގައި އައިސްފައިވާނަމަ ކޮންމެ ލަފްޒަކުންވެސް ކުރެވޭނީ ވަކިމާނައެކެވެ. ކޮންމެ ލަފުޒެއްވެސް ވަކިން މުސްތަޤިއްލު ގޮތެއްގައި އައިސްފައިވާނަމަ އެ ލަފުޒަކުން ދެމާނަވެސް ( އީމާންކަމާއި އިސްލާމު ކަމުގެ މާނަވެސް) ކުރެވޭނެއެވެ. والله أعلم\nއީމާންކަމުގެ އަޞްލުތައް ނުވަތަ ރުކުންތައް :\nކީރިތި ޤުރުއާނާއި ނަބިއްޔާ ޞައްލަﷲ ޢަލައިހި ވަސައްލަމަ ގެ ޞައްޙަ ހަދީޘް ތަކުން ދަލީލު ލިބޭގޮތުގައި އީމާންކަމުގެ ރުކުންތައް6ކެވެ.\nﷲ ތަޢާލާގެ ވަޙިބަސްފުޅުގައިވެއެވެ. : ” لَّيْسَ الْبِرَّ أَن تُوَلُّواْ وُجُوهَكُمْ قِبَلَ الْمَشْرِقِ وَالْمَغْرِبِ وَلَكِنَّ الْبِرَّ مَنْ آمَنَ بِاللَّهِ وَالْيَوْمِ الآخِرِ وَالْمَلآئِكَةِ وَالْكِتَابِ وَالنَّبِيِّينَ ” – البقرة 177 – މާނަ : ” ހެޔޮކަމަކީ ހަމައެކަނި އިރުމަތީފަރާތަށް ނުވަތަ ހުޅަނގުފަރާތަށް ތިޔަބައިމީހުންގެ މޫނުތައް ކުރިމަތިކުރުމެއްނޫނެވެ. ނަމަވެސް ހެޔޮކަންތައްކުރާ މީހަކީ ﷲ އަށާއި ، އާޚިރަތްދުވަހަށާއި މަލާއިކަތުންނަށާއި ބާވާލެއްވި ފޮތްތަކަށާއި ނަބީންނަށާއި ، މި އެންމެހާ ފަރާތްތަކަށް އީމާންވެއްޖެމީހާއެވެ. “\nމި އާޔަތުގައި އީމާންކަމުގެ ރުކުންތަކުގެ ތެރެއިން5ކަމެއް ބަޔާންވެފައިވެއެވެ. އެއީ :\n1 – ﷲ ތަޢާލާއަށް އީމާންވުން.\n2- ޤިޔާމަތްދުވަހަށް އީމާންވުން.\n3- މަލާއިކަތުންނަށް އީމާންވުން.\n4 – ފޮތްތަކަށް އީމާންވުން.\n5 – ރަސޫލުބޭކަލުންނަށް އީމާންވުން.\n6 – ބާކީ އޮތީ މިންވަރަށް އީމާންވުމެވެ. މިކަން ﷲ ތަޢާލާގެ މި ވަޙީ ބަސްފުޅުގައި ބަޔާންކުރައްވާފައިވެއެވެ. ” إِنَّا كُلَّ شَيْءٍ خَلَقْنَاهُ بِقَدَرٍ ” – القمر 49 – މާނަ : ” ތިމަން އިލާހު ކޮންމެ އެއްޗެއްވެސް ޚަލްޤުކުރެއްވީ ކަނޑައެޅިފައިވާ މިންވަރުކުރެއްވުމެއްގެތެރޭގައެވެ. “\nއީމާންކަމުގެ6ރުކުނަށް ދަލީލު ލިބޭ ޞައްޙަަ ޙަދީޘްތައް ވަރަށްގިނައެވެ. އެގޮތުން މަޝްހޫރު ޙަދީޘް ޖިބްރީލުގައި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. ” الإِيمَانُ أَنْ تُؤْمِنَ بِاللَّهِ وَمَلاَئِكَتِهِ وَكُتُبِهِ وَرُسُلِهِ وَالْيَوْمِ الآخِرِ وَتُؤْمِنَ بِالْقَدَرِ خَيْرِهِ وَشَرِّهِ ” – رواه البخاري – މާނަ : ” އީމާންކަމަކީ ތިބާ ﷲ އަށާއި އެއިލާހުގެ މަލާއިކަތުންނަށާއި އެއިލާހު ބާވާލެއްވި ފޮތްތަކަށާއި އެއިލާހު ފޮނުއްވި ރަސޫލުންނަށާއި އާޚިރަތްދުވަހަށާއި ހެޔޮމިންވަރާއި ނުބައިމިންވަރަށް އީމާންވުމެވެ. “\nމިއީ އީމާންކަމުގެ ހަ ރުކުނެވެ. މިރުކުންތަކުގެ ތަފްޞީލު ހުށަހަޅައިދެވޭތޯ މަސައްކަތްކުރާނަމެވެ.


SunOnline: Japangai kuriyah dhaa Tourism fairgai rajjeyge stall ah raees ziyaarai kuravvaifi\nޖަޕާނުގައި ކުރިއަށްދާ ޓޫރިޒަމް ފެއާގައި ރާއްޖޭގެ ސްޓޯލްއަށް ރައީސް ޒިޔާރަތްކުރައްވަައިފި\nމުހައްމަދު އައުޒަމް 26 Oct 2019, 21:14\nޖަޕާންގައި ކުރިއަށްދާ ޓޫރިޒަމް ފެއާގައި ރައީސް ސޯލިހް---- ފޮޓޯ: ވިޒިޓް މޯލްޑިވްސް\nޖަޕާނުގައި ރާއްޖެ އިޝްތިހާރުކުރުމުގެ ގޮތުން ރާއްޖެއިން މިހާރު ބައިވެރިވެގެން އުޅޭ "ޓޫރިޒަމް އެކްސްޕޯ ޖަޕާން"ގައި ހުންނަ ރާއްޖޭގެ ސްޓޯލްއަށް ރައީސް އިބްރާހިމް މުހައްމަދު ސޯލިހް ޒިޔާރަތްކުރައްވައިފި އެވެ.\nއެ ފެއާއަށް ރައީސް ޒިޔާރަތްކުރެއްވީ އެމަނިކުފާނުގެ ޖަޕާނަށް ކުރެއްވި ރަސްމީ ދަތުރުގެ ތެރެއިންނެވެ.\nމޯލްޑިވިސް ޓޫރިޒަމް ބޯޑުން ބުނީ ރައީސްގެ އެ ޒިޔާރަތުގައި ރާއްޖޭގެ ޓޫރިޒަމް ސިނާއަށް ތަރައްގީކޮށް ރާއްޖެއަށް ފަތުރުވެރިން ޒިޔާރަތްކުރުމަށް ކުރިއަށްގެންދާ "ޑެސްޓިނޭޝަން މާކެޓިން" އަށް ކުރިއެކޭ ވެސް އެއްގޮތަށް އެއްބާރުލުން ދެއްވާނެ ކަމަށެވެ.\nމާދަމާގެ ނިޔަލަށް ކުރިއަށްދާ "ޓޫރިޒަމް އެކްސްޕޯ ޖަޕާން" އަކީ އެ ގައުމުގައި ބާއްވާ އެންމެ ބޮޑު ޓްރެވެލް ފެއާ އެވެ. އެ ފެއާގައި ރާއްޖޭގެ ޓޫރިޒަމް ދާއިރާގައި މަސައްކަތް ކުރާ ހަތަރު ކުންފުންޏަކުން ވެސް ވަނީ ބައިވެރިވެފަ އެވެ.\nއެކްސްޕޯގައި ރާއްޖޭގެ ސްޓޭންޑަށް ޒިޔާރަތްކުރާ ފަރާތްތަކަށް އެކިއެކި ޕްރޮމޯޝަނަލް ހަރަކާތްތައް ބޭއްވުމުގެ އިތުރުން ރާއްޖޭގެ ކާތަކެތީގެ ރަހަތައް ވެސް ދައްކާލުމަށް ވަނީ ހަމަޖެހިފަ އެވެ.\nޖަޕާނަކީ ރާއްޖެއަށް ނުވަ ވަނައަށް އެންމެ ގިނައިން ޓޫރިސްޓުން އަންނަ ގައުމެވެ. މި އަހަރުގެ އޮގަސްޓް މަހުގެ ނިޔަލަށް ޖަޕާނުގެ 30،000 ޓޫރިސްޓުން ރާއްޖެ ޒިޔާރަތްކޮށްފައިވެ އެވެ. މިދިޔަ އަހަރު ޖަޕާނުން ރާއްޖެ އައިސްފައި ވަނީ 42،000 ޓޫރިސްޓުންނެވެ.\nއެންމެ ފެންވަރު ރަނގަޅު ހޮޓެލްތަކުގެ5ވަނާގައި އިތާފުށި


Dhevvadhoo Mas Dhoanyakun Gina Adhadhegge Kan'du Mas Vaadhoo ah Hadhiya Koffi ދެއްވަދޫ މަސް ދޯންޏަކުން ގިނަ އަދަދެއްގެ ކަނޑުމަސް ވާދޫއަށް ހަދިޔާކޮށްފި – Huvadhoo News Dhevvadhoo Mas Dhoanyakun Gina Adhadhegge Kan'du Mas Vaadhoo ah Hadhiya Koffi Huvadhoo News\nދެއްވަދޫ މަސް ދޯންޏަކުން ގިނަ އަދަދެއްގެ ކަނޑުމަސް ވާދޫއަށް ހަދިޔާކޮށްފި\nގއ.ދެއްވަދޫ މަސްދޯންޏެއް ކަމަށްވާ “ސަންޓަނާ” އިން ގިނަ އަދަދެއްގެ ކަނޑުމަސް ގދ.ވާދޫގެ ރައްޔިތުންނަށް ހަދިޔާކޮށްފިއެވެ.\nހުވަދޫ ނިއުސްއަށް މައުލޫމާތު ދެއްވަމުން ވާދޫ ކައުންސިލްގެ ރައީސް ހަސަން އަބްދުﷲ ވިދާޅުވި ގޮތުގައި ދެއްވަދޫ މަސްދޯންޏަކާއި ވާދޫގެ މަސްދޯންޏަކުން އިއްޔެ ވަނީ އެރަށު ކޮންމެ ގެޔަކަށް އެއް މަސް ހަދިޔާ ކޮށްފައެވެ.\nއެފަދަ ދީލަތި އެހީއެއް ވާދޫގެ ރައްޔިތުންނަށް ފޯރުކޮށްދެއްވި ކަމަށްޓަކައި ހަސަން ވަނީ ކައުންސިލްގެ ފަރާތުންނާއި ރައްޔިތުންގެ ފަރާތުން މަސް ހަދިޔާ ކުރެއްވި ފަރާތްތަކަށް ޝުކުރު އަދާކޮށްފައެވެ.\n“ސަންޓަނާ” މަސް ދޯނީގެ ފަރާތުން ވާހަކަ ދައްކަވަމުން މައުމޫން އިބްރާހިމް މައުލޫމާތުދެއްވި ގޮތުގައި ވާދޫ ރައްޔަތުންނަށް އެހީތެރިކަން ފޯރުކޮށްދިނުމުގެ ގޮތުން ގއ. ދެއްވަދޫ “ސަންޓާނާ” ދޯނިން ވަނީ ވާދޫ ރައްޔަތުންނަށް އިއްޔެ ކަނޑުމަސް ހަދިޔާކޮށްފައި ކަމަށެވެ.\nކޮވިޑް19 އަށް ޕޮޒިޓިވް ކޭސްތައް ފެންނަމުންދާތީ ގދ. ވާދޫއަށް އަރައި ފޭބުން ވަނީ މަނާކޮށްފައަވެ. ތަފާސް ހިސާބުތަކަށް ބަލާލާއިރު ވާދޫގައި މިވަގުތު އެރަށުގައި 54 މީހަކު ކޮވިޑަށް ފައްސިވެ، 50 ވަރަކަށް ގެ ވަނީ ކަރަންޓީނުު ކުރެވިފައެވެ. ވާދޫގެ އިތުރުން ގދ.ތިނަދޫ އަދި ރަތަފަންދޫގައިވެސް ކޮވިޑް-19ގެ ކޭސްތައް ދަނީ ފެންމަތިވަމުންނެވެ.\nމަސް ހަދިޔާ ކުރުން ގއ.ދެއްވަދޫ ގދ.ވާދޫ


SunOnline: Mini-bus ge hidhumaiy January mahu fashanee\nމާލޭގެ މިނީބަހުގެ ހިދުމަތް ޖެނުއަރީ މަހު ފަށަނީ\nނަޖާހު މަސްއޫދު 22 Oct 2019, 10:31\nމާލޭގައި މީގެ ކުރިން ބަހުގެ ހިދުމަތް ދިން ދުވަސްވަރު -- ސަން ފައިލް ފޮޓޯ\nއަންނަ އަހަރުގެ ޖެނުއަރީ މަހުގެ ތެރޭގައި މާލޭގައި މިނީ ބަހުގެ ހިދުމަތް ދޭން ފަށާނެ ކަމަށް ޓްރާންސްޕޯޓު މިނިސްޓަރު އައިޝަތު ނަހުލާ ވިދާޅުވެއްޖެ އެވެ.\nމިނީ ބަހުގެ ހިދުމަތް ފެށުމަށް ކުރަން ޖެހޭ ކަންތައްތައް ކުރުމަކީ ސަރުކާރުގެ 100 ދުވަހުގެ ވައުދުތަކުގެ ތެރޭގައި ހިމެނޭ ކަމެކެވެ. މިއަދު ރާއްޖެ ޓީވީގެ ފަށާއިރު ޕްރޮގްރާމުގައި ވާހަކަފުޅު ދައްކަވަމުން ނަހުލާ ވިދާޅުވީ، އެ ހިދުމަތް ފަށަން މިނިސްޓްރީ އިން ކުރަން ޖެހޭ ހުރިހާ ކަމެއް ނިމިފައިވާ ކަމަށެވެ. އޭނާ ވިދާޅުވީ،\n"އެކަން ފައްޓަން ޖެހޭ މަސައް ކޮން ބަހެއް ކިހިނެއް ކަން ހަދަންވީ. ކޮން ސައިޒެއް ކަމެއް، ސީޓުން ހުންނަން ޖެހޭ ވަރާއި، މި ހުރިހާ ކަމެއް ކަނޑައެޅި ނިމިފައި ވަނީ. އަޅުގަނޑުމެން ވާނީ އެމްޓިސީސީއާ ހަވާލުކޮށްފައި،" ނަހުލާ ވިދާޅުވި އެވެ.\nއޭނާ ވިދާޅުވީ، ދެން މިހާރު ބާކީ އޮތީ އެމްޓީސީސީ އިން އެ ހިދުމަތް ފެށުން ކަމަށެވެ. އެމްޓީސީސީ އިން އެކަން ކުރިއަށް ނުގޮސް ހުރީ ބޭނުންވާ ފައިނޭންސް ހަމަނުޖެހިގެން ކަމަށް އޭނާ ވިދާޅުވި އެވެ. އެކަމަކު، އަންނަ އަހަރުގެ ޖެނުއަރީ މަހުގެ ތެރޭގައި ހުރިހާ ކަމެއް ނިމި ހިދުމަތް ފެށޭނެ ކަމަށް ނަހުލާ ވިދާޅުވި އެވެ.\nއޭގެ އިތުރުން ވެސް ޓްރާންސްޕޯޓް މިނިސްޓްރީގެ މަސައްކަތްތަކާއި ޖުމްލަ ގޮތެއްގައި ސަރުކާރާ ބެހޭ ގޮތުން ނަހުލާ ގިނަ ވާހަކަތަކެއް ދެއްކެވި އެވެ.\nރެޖިސްޓްރީގެ މައްސަލަ ހައްލު ކުރާނެ\nމާލޭގައި އެއް ގަރާޖެއްގައި ގިނަ އަދަދެއްގެ ވެހިކަލްތައް ރަޖިސްޓްރީ ކުރާ މައްސަލައަކީ މާލެ ތޮއްޖެހުމަށް މަގުފަހިވާ ކަމެކެވެ. އެކަން ހައްލު ކުރަން ކުރަން ޖެހޭ ކަންތައްތައް ކުރާނެ ކަމަށް މީގެ ކުރިން މިނިސްޓްރީއިން ބުންޏެވެ.\nނަހުލާ މިއަދު ވިދާޅުވީ، އެގޮތަށް ރެޖިސްޓްރީކޮށްފައިވާ ވެހިކަލްތައް ކުއްލިއަކަށް ބޭރުކޮށްލައިފި ނަމަ އެތައް ބަޔަކަށް ދަތިވާނެ ކަމަށެވެ. އެހެންކަމުން، ސަރުކާރެއްގެ ހައިސިއްޔަތުން އެކަހަލަ ކަންތައްތައް ދިމާވެފައި ހުރި މީހުންނަށް ގޮތްތަކެއް ހޯދަން ޖެހޭ ކަމަށް ވިދާޅުވެ އެ ހައްލު ހޯދަން މަސައްކަތް ކުރަމުންދާ ކަމަށް ނަހުލާ ވިދާޅުވި އެވެ.\n"އެ ގޮތްތައް ހޯދުމަށް ފަހު ރަޖިސްޓްރީތައް ބަދަލުކުރެވިގެން ދާނީ." ނަހުލާ ވިދާޅުވި އެވެ.\nއޭގެ އިތުރުން، މިހާރު ރެޖިސްޓްރީ ކުރެވޭ ވެހިކަލްތަތުގައި އެކަހަލަ މައްސަލަތަކެއް ނުހުންނާނެ ކަމަށް ނަހުލާ ވިދާޅުވި އެވެ.\nއެއް ގަރާޖެއްގައި ގިނަ ވެހިކަލް ރަޖިސްޓްރީ ކުރާ މައްސަލައަކީ ޓްރާންސްޕޯޓު އޮތޯރިޓީ ހިމެނޭ ގޮތަށް ވަރަށް ބައިވަރު މީހުން ގުޅިގެން ހިންގާ ކަމެއް ކަމަށް ނަހުލާ ވިދާޅުވި އެވެ. އެހެންކަމުން، ހަމައެކަނި އެކަން ކުރާ އާންމު މީހާއަށް އަދަބު ދިނުމުގެ ބަދަލުގައި މުޅި މައްސަލައަށް ހައްލެއް ހޯއްދަވަން ބޭނުންފުޅުވާ މޭރުމަކުން އޭނާ ވާހަކަފުޅު ދެއްކެވި އެވެ.\nޓްރާންސްޕޯޓު މިނިސްޓަރު އައިޝަތު ނަހުލާ -- ސަން ފޮޓޯ: އަހުމަދު އަވްޝަން އިލްުޔާސް\nޓްރާންސްޕޯޓު އޮތޯރިޓީގައި ކޮރަޕްޝަންގެ މައްސަލަތައް އެބަ ހުރި\nޓްރާންސްޕޯޓު އޮތޯރިޓީގައި ކޮރަޕްޝަންގެ މައްސަލަތައް ހުރި ވާހަކައަކީ އާންމުކޮށް ދައްކާ ވާހަކައެކެވެ. ނަހުލާ ވިދާޅުވީ، އެފަދަ މައްސަލަތައް އެ އޮތޯރިޓީގައި ހުރި ކަމަށެވެ. އަދި އާންމުން ތުހުމަތުގެ އިނގިލިތައް ދިއްކުރަނީ އެކަމުގައި ހަގީގަތެއް އޮތުމުން ކަމަށް ވިދާޅުވި އެވެ.\nއޭނާ ވިދާޅުވީ، އެފަދަ މައްސަލަތަކަށް އިސްކަމެއް ދީގެން އެކަންތައްތައް ހައްލު ކުރަން މަސައްކަތް ކުރަމުންދާ ކަމަށެވެ. އަދި އެއީ ކުރީންސުރެ ފެށިގެން ކުރިއަށްދާ ކަންތައްތައް ކަމުން، އެކަންތައްތައް ހުއްޓުވަން ދަތިވާ ކަމަށް ވިދާޅުވި އެވެ.\nމާފަރު އެއާޕޯޓު ނުހުޅިގެން އުޅެނީ ޓެކްނިކަލް މައްސަލަތަކެއް އުޅޭތީ\nރައީސް ޔާމީންގެ ވެރިކަމުގެ ތެރޭގައި ފެށި މާފަރު އެއާޕޯޓުގެ މަސައްކަތް މިހާރު ގާތްގަނޑަށް ނިމިފައިވާ އިރު އަދި ވެސް އެ އެއާޕޯޓު ހުޅުވާނެ ތާރީހެއް އެނގިފައި ނުވެ އެވެ.\nނަހުލާ ވިދާޅުވީ، އެ އެއާޕޯޓުގެ ފައިނޭންސްގެ މައްސަލަތަކެއް ދިމާވުމުން، އޭނާ އަބޫ ދާބީއަށް ވަޑައިގެން އެއާޕޯޓުގެ ފައިނޭންސް ހައްލު ކުރެއްވި ކަަމަށެވެ. އެއީ އޭނާ ކުރެއްވި ފައިދާ ހުރި ދަތުރެއް ކަމަށް ވިދާޅުވި އެވެ.\nނަހުލާ ވިދާޅުވި ގޮތުގައި މާފަރު އެއާޕޯޓު ނުހުޅުވިގެން އުޅެނީ ޓެކްނިކަލް ދަތިތަކެއް އުޅޭތީ އެވެ. އެކަމަކު، އެއީ ކޮން ޓެކްނިކަލް ދަތިތަކެއް ކަމެއް އޭނާ ހާމައެއް ނުކުރައްވަ އެވެ.\n"ތޮއްޖެހުން ހައްލު ކުރެވޭނީ ވިސްނުން ބަދަލުކޮށްގެން"\nމާލޭގައި އުޅަނދުތައް ގިނަވެ މަގުތައް ތޮއްޖެހޭ މައްސަލައާ ގުޅޭ ގޮތުން ވެސް މިއަދު ނަހުލާ ވާހަކަފުޅު ދެއްކެވި އެވެ.\nއޭނާ ވިދާޅވުީ ޓްރެފިކް ތޮއްޖެހޭ މައްސަލަ ހައްލު ކުރެވޭނެ ކަމަށެވެ. އެކަމަކު، އެކަމަށް ވަގުތު ނަގާނެ ކަމަށާއި، އާންމުންގެ ވިސްނުން ވެސް ބަދަލު ކުރަން ޖެހޭ ކަމަށް އެނާ ވިދާޅުވި އެވެ.\n"އަޅުގަނޑުމެންނަށް އެބަ އެނގެން ޖެހޭ ކޮންމެ ދެމަފިރިއެއްގެ އަތުގައި ދެ ކާރާއި ދެ ސައިކަލާ މި ގޮތަށް އޮވެގެން އަޅުގަނޑުމެންނަށް ފަސޭހައެއް ނުވާނެކަން. އަމިއްލަ ވިސްނުމުގައި ނުވަތަ އަމިއްލައަށްވާ ފައިދާއަށް ވުރެ ބޮޑަށް އެންމެންނަށް ފައިދާވާނީ ކޮން ގޮތަކަށްތޯ ބަލައި، އެއަށް ވިސްނުމަށް އަޅުގަނޑުމެންގެ ވިސްނުން ބައްޓަން ކުރުން މުހިންމު،" ނަހުލާ ވިދާޅުވި އެވެ.\nއޭނާ ވިދާޅުވި ގޮތުގައި މާލެއަކީ ބޮޑެތި އުޅަނދުތައް ދުއްވަން އެކަށީގެންވާ ތަނެއް ނޫނެވެ. އެހެންކަމުން، މާލެއާ ގުޅޭ މޮޑެލްއެއް ހޯދަން ޖެހޭ ކަމަށް ދޭހަވާ ގޮތަށް އޭނާ ވާހަކަފުޅު ދެއްކެވި އެވެ.\n"ސަރުކާރު ސްލޯ ކަމަށް ގަބޫލެއް ނުކުރަން"\nސަރުކާރުގެ މަސައްކަތްތައް ދާލެއް ލަސް ކަމަށް ބުނެ ސިޔާސީ މީހުން ފާޑުކިޔައެވެ. އެކަމަކު، ނަހުލާ އެކަން ގަބޫލުފުޅެއް ނުކުރައްވަ އެވެ.\n"އަޅުގަނޑު އެއްގޮތަކަށް ވެސް އެ ވާހަކަ ގަބޫލެއް ނުކުރަން. ސަބަބަކީ ސަރުކާރެއް ބަދަލުވެގެން އައި ހާލަތު ރައްޔިތުންނަށް އެނގޭނެ. ވަރަށް ބޮޑަށް ހަމަ ބަލައިވެސް ގަންނާނެ،" ނަހުލާ ވިދާޅުވި އެވެ.\nއޭނާ ވިދާޅުވީ ރައްޔިތުންނަށް ފައިދާ ހުރި ކަންތައްތައް ކުރުމުގައި ސަރުކާރުގެ ސްޕީޑު އަވަސް ކަމަށެވެ.\n"މަސައްކަތްތަކާއި ރައްޔިތުންނަށް ލުއިފަސޭހަ ގޮތްތައް ގެނެސްދިނުމަށް ޓަކައި މިއަދުގެ ސަރުކާރުން ކުރަމުންދާ މަސައްކަތްތައް ހަމަ ވަރަށް ބާރު ސްޕީޑެއްގައި ކުރިއަށް ދަނީ." ނަހުލާ ވިދާޅުވި އެވެ.\nހިޔާ ފްލެޓްތަކުގެ ކުލި 7000 އަށް ވުރެ ދަށްކުރަނީ


Bridge aa eku bahuge khidhumaiy feshumah MPL in 100 million rufiyaa invest kuranee | Mihaaru\nމާލެ އާއި ހުޅުލެއާ ދެމެދު ހަދާ ބްރިޖްގެ މަސައްކަތްކުރަނީ: ބްރިޖް ނިމެންވާއިރަށް ބަހުގެ ހިދުމަތް ދޭން ފަށާނެ ކަމަށް އެމްޕީއެލް އިން ބުނޭ.\nބްރިޖާއެކު ބަހުގެ ހިދުމަތް ފެށުމަށް އެމްޕީއެލުން 100 މިލިއަން ރުފިޔާ އިންވެސްޓް ކުރަނީ\n28 މާޗް 2018 - 22:13 43 comments\nއެ ކުންފުނީގެ އެސިސްޓެންޓް ސީއީއޯ ރާބިހު މުހައްމަދު "މިހާރު"އާ ވާހަކަދައްކަވަމުން މިއަދު ވިދާޅުވީ ބަހުގެ ހިދުމަތް ފަށައިގަންނަ އިރު އެކި ސައިޒުގެ 22 ބަސް ބޭނުންކުރަން ނިންމާފައިވާ ކަމަށެވެ. އަދި ކޮންމެ ދިހަ މިނެޓަކުން އެއްފަހަރު ދަތުރެއް ކުރަން ރާވާފައިވާ ކަމަށް ވެސް އޭނާ ވިދާޅުވި އެވެ\nސަރުކާރުން ވަނީ މާލޭ ސަރަހައްދުގައި ބަހުގެ ހިދުމަތް ދިނުން އެމްޕީއެލްއާ މިދިޔަ އަހަރުގެ ފަހުކޮޅު ހަވާލުކޮށްފަ އެވެ. އެ ކުންފުނިން ބުނީ ބްރިޖްގެ ހިދުމަތް އަންނަ ޖުލައި 26ގައި ފެށުމުން މާލެއިން ހުޅުލެ އަށާއި ހުޅުމާލެ އަށް ބަހުގެ ހިދުމަތް ދޭން ފަށާނެ ކަމަށެވެ. އެމްޕީއެލް އިން ބަހުގެ ހިދުމަތް ދިނުމަށް މާލޭގައި ފަސިންޖަރު ޓާމިނަލެއް ހަދަން ބޮޑުތަކުރުފާނުމަގުގައި ހުންނަ ތައިސޭކޮށިން ބައެއް ވަނީ ހަވާލުކޮށްފަ އެވެ. އަދި އެތަން ޑިޒައިންކުރުމުގެ މަސައްކަތްކުރަމުން އަންނަ ކަމަށް ވެސް އެ ކުންފުނިން ބުންޏެވެ.\n"ތައިސޭ ކޮށީގައި ހަދާ ސެންޓްރަލް މީޓިން ޕޮއިންޓުން ބަސް ނައްޓާލާނީ ބްރިޖް މަތިން ހުޅުމާލެއަށާއި ހުޅުލެއަށް. އަދި ހުޅުމާލޭގައި ހުންނާނެ ޕޮއިންޓެއް. މިހާރު ހުޅުމާލޭގެ ކުނިކޮށި ހުރި ސަރަހައްދުގައި ހަދަން ވާހަކަދެކެވިފައި ވަނީ. ބަހުގެ ހިދުމަތް ދޭނީ ތިން ރޫޓަކުން. އެއީ މާލެ- ހުޅުމާލެ އަދި މާލެ- ހުޅުލެ،" ރާބިހު ވިދާޅުވި އެވެ.\nއޭނާ ވިދާޅުވީ ބްރިޖް ހެދުމަށް ފަހު އެންމެ ގިނަ ބަޔަކު ދަތުރުކުރާނީ ހުޅުމާލެ އިން މާލެ އަށް ކަމަށް ލަފާކުރެވޭ ކަމަށެވެ. އަދި މާލެ އިން ހުޅުލެ އަށް ވެސް މިހާރު ދުވާލަކު 15،000 އެއްހާ މީހުން ދަތުރު ކުރާ އިރު އޭގެ ތެރެއިން ގިނަ ބަޔަކު ބަހުގައި ދަތުރުކުރާނެ ކަމަށް ލަފާކުރެވޭ ކަމަށް ވެސް ރާބިހު ވިދާޅުވި އެވެ.\n"އަޅުގަނޑުމެން މި ހިދުމަތް ދިނުމަށް ބޭނުންކުރާ އެއާކޯން ކޮށްފައިވާ ކޯޗްތަކެއް. އަދި މި ހިދުމަތް ހޯދުމަށް ކަސްޓަމަރުންނަށް އިލެކްޓްރޯނިކް ކާޑެއް ބޭނުންކުރެވޭ ގޮތް ހެދުމަށް މިދަނީ މަސައްކަތްކުރަމުން،" އޭނާ ވިދާޅުވި އެވެ.\nރާބިހު ވިދާޅުވީ ހުޅުމާލެ އާއި މާލެއާ ދެމެދު މިހާރު ވެސް ދުވާލަކު 28،000 މީހުން ދަތުރުކުރާ ކަމަށް ލަފާކުރެވޭ ކަމަށެވެ. އަދި އޭގެ ތެރެއިން ވެސް ބޮޑު ބައެއް ބްރިޖް ނިމުމުން ބަހުގައި ދަތުރުކުރާނެ ކަމަށް ބެލެވޭ ކަމަށް ވެސް އޭނާ ވިދާޅުވި އެވެ.\n"ހުޅުމާލެ އަށް ދަތުރުކުރާ ފަސިންޖަރުން އުފުލަން އަޅުގަނޑުމެން ގަސްދުކޮށްފައި ވަނީ ޑަބަލް ޑެކާ [ދެ ބުރި އަށް ހުންނަ] ބަސް. އަދި ހުޅުމާލެ އާއި ހުޅުލެއާ ދެމެދު ވެސް ބަހުގެ ހިދުމަތް ދޭނެ،" ރާބިހު ވިދާޅުވި އެވެ.\nއޭނާ ވިދާޅުވީ ބަހުގެ ހިދުމަތް ދިނުމަށް ބޭނުންކުރާނީ 50-70 މީހުންގެ ޖާގައިގެ ބަހާއި 80-100 މީހުންގެ ޖާގައިގެ ދެބުރި ބަސްތަކެވެ. އޭގެ އިތުރުން 30 މީހުން އުފުލޭ ކުދި ބަސްތަކެއް ވެސް ބޭނުންކުރަން ނިންމާފައިވެ އެވެ. އެ ކުންފުނިން ލަފާކުރާ ގޮތުގައި ހުޅުމާލެ އިން މާލެ އަށް ބަހުގައި 12 މިނެޓުން ދަތުރު ކުރެވޭނެ އެވެ.\n"އަޅުގަނޑުމެން ބޭނުންވީ އާދައިގެ ފެރީއަކުން އެއްފަހަރާ މީހުން ގެންދެވޭ ވަރުގެ ބަސް ހޯދަން. އަޅުގަނޑުމެން މި ބަލަނީ ފެރީ އާއި ބަހުގައި އެއް ކާޑެއް ބޭނުންކުރެވޭ ގޮތަށް ހެދުމަށް. އެ ގޮތުން އެމްޓީސީސީއާ އެކު މަޝްވަރާ ކުރަމުން އެބަގެންދަން،" އެ ކުންފުނީގެ ކޯޕަރޭޓް ޑިވިޝަންގެ ހެޑް އަބްދު ފާއިދު ވިދާޅުވި އެވެ.\nއޭނާ ވިދާޅުވީ އެ ކުންފުނިން ބަހުގެ ހިދުމަތް ދިނުމަށް ފީސިބިލިޓީ ސްޓަޑީއެއް ހެދި ކަމަށެވެ. އަދި އެ ކުންފުނިން އެ ހިދުމަތުގައި ނަގާ އަގު މިހާރު ބޭނުންކުރާ ފެރީ ނިޒާމްގެ އަގަށް ވުރެ ބޮޑުނުވާނެ ކަމަށް ވެސް ފާއިދު ވިދާޅުވި އެވެ.\n"އަޅުގަނޑުމެން މިބަލަނީ ދިހަ ރުފިޔާ އަށް ވުރެ ބޮޑު ނުވާނެ ކަމަށް. އަގުތައް މުޅިން ނިންމާނީ ސަރުކާރާއެކު މަޝްވަރާ ކުރުމަށް ފަހު،" އޭނާ ވިދާޅުވި އެވެ.\nއޭނާ ވިދާޅުވީ އެ ހިދުމަތަށް ބޭނުންވާ ބަސްތަކަށް އަންނަ މަހު އޯޑަރު ދޭނެ ކަމަށެވެ. އަދި ބަހުގެ ހިދުމަތް ދޭން ފަށާއިރު ގާތްގަނޑަކަށް 300 އާ ވަޒީފާ އުފެދިގެންދާނެ ކަމަށް ވެސް ފާއިދު ވިދާޅުވި އެވެ.\n"އަޅުގަނޑުމެން އެބަ ބަލަން ހުޅުލެ އަށް ފުރަން ދާ ފަސިންޖަރުންނަށް މާލެ އިން ޗެކިން ކުރެވޭނެ އިންތިޒާމް ވެސް ހަމަޖައްސައިދެވޭތޯ. އޭރުން މާލެ އިން ޗެކިން ކުރުމަށް ފަހު އެއާޕޯޓަށް ދާނީ ސީދާ ފުރަން،" އޭނާ ވިދާޅުވި އެވެ.\nއިތުރު ލިޔުންތައް ބަހުގެ ޚިދުމަތް ޕަބްލިކް ޓްރާންސްޕޯޓް އެމްޕީއެލް ސިނަމާލެ ބްރިޖު


Sigehlaai Gai Raajje In Niyaavi Meehunnah Vure Covid Gai Niyaavi Meehun ithuruvejje - Vaguthu\n4 މަސް ކުރިން ( ޖޫން 15, 2021 )\nކޮވިޑް-19 ޖެހިގެން ރާއްޖެ އިން ނިޔާވި މީހުންގެ އަދަދު 1982 ގައި ރާއްޖޭގައި ސިގެއްލާ ޖެހިގެން ނިޔާވި މީހުންނަށް ވުރެ އިތުރު ވެއްޖެއެވެ.\nތާރީޚީ މައުލޫމާތުތަކުން އެނގޭ ގޮތުގައި 1982 ވަނަ އަހަރު ރާއްޖޭން 13752 މީހަކަށް ސިގެއްލާ ޖެހުނެވެ. 197 މީހަކު ވަނީ އެ ބަލީގައި ނިޔާވެފައެވެ. ރާއްޖެ މިހާތަނަށް 70673 މީހުން ކޮވިޑަށް ފައްސިވެ އޭގެ ތެރެއިން 198 މީހުން ވަނީ ކޮވިޑްގައި ނިޔާވެފައެވެ.\nމާލެއާއި އަތޮޅުތަކުގައި ހަލުވިކަމާއެކު ސިގެއްލާ ފެތުރެން ފެށުމުން، ރޯގާގެ ކަންކަމަށް ޚާއްސަކޮށްގެން މައި މަރުކަޒެއްގެ ހެދީ މިހާރު ދާރުލްއާސާރު ހުރި ބިމުގައެވެ. ސަރުކާރުގެ ވެރިންނާއި، ވޮލެންޓިއަރުން ޖަމާވެ، ރޯގާ އާއި ގުޅިގެން އަޅަން ޖެހޭ ފިޔަވަޅުތައް އަޅުއްވާ ގޮތްތައް ނިންމަވަމުން ގެންދެވީ އެތަނުގައި ތިބެގެންނެވެ.\nސިގެއްލާ ރޯގާ ފެތުރެން ފެށުމުން ސަރުކާރުން އެޅި ފިޔަވަޅުތަކުގެ ތެރޭގައި، ރާއްޖޭގެ ރަށްތަކުގެ ގޮނޑުދޮށްތަކާއި ވަލުތެރެއަށް ޤަޟާޙާޖާކުރުން މަނާކުރުން ހިމެނެއެވެ. މީގެ އިތުރުން މާލޭގައި ލޮނުމަސް އަވީލުމާއި، ބަކަރި ގެންގުޅުން މަނާކުރުންފަދަ ފިޔަވަޅުތައް އެޅުންވެސް ހިމެނެއެވެ.\nސިގެއްލާގެ އިތުރުން ދެން ރާއްޖޭގައި ފެތުރުނު އެންމެ ނުރައްކާތެރި ރޯގާއަކީ 1978 ވަނަ އަހަރު ފެތުރުނު ކޮލެރާއެވެ. 1978 ގައި ދުނިޔޭގައި ކޮރެލާ އެންމެ ހަލުވިކަމާއެކު ފެތުރިގެންދިޔަ ދުވަސްވަރު، ރާއްޖޭން 11303 މީހަކަށް ކޮލެރާ ޖެހުނު ކަމަށް ރެކޯޑް ކުރެވިފައި ވެއެވެ. އޭގެ ތެރެއިން 252 މީހަކު ނިޔާވިއެވެ. ރާއްޖޭގެ 119 ރަށަކުން މި ބަލި ފެނިފައިވެއެވެ. ބަލިމަޑުކަމަކާއި ގުޅިގެން ރާއްޖޭގައި "ކުއްލި ހާލަތު" އިޢުލާނު ކުރި ފުރަތަމަ ފަހަރަކީ ވެސް އެއީއެވެ.\nސިގެއްލާ އާއި ކޮލެރާގެ އިތުރުން ވެސް ނުރައްކާތެރި ރޯގާތައް ރާއްޖޭގައި ފެތުރިފައި ވެއެވެ. 1947 ވަނަ އަހަރު މާލޭގައި އިންފުލުއެންޒާ ފެތުރިގެންދިޔައިރު، މި ރޯގާ މާލޭގެ 3800 އަށްވުރެ ގިނަ މީހުންނަށް ޖެހިފައިވެއެވެ. އަދި 1959 ގައި މުޅި ރާއްޖޭގައި ފެތުރިގެންދިޔަ ގަދަހުމާއި ހޮޑުލުމުގެ ރޯގާއެއްގެ ސަބަބުން 9000 މީހުން ބަލިވެ،9ދުވަސްވަންދެން ސަރުކާރު ބަންދުކުރަންޖެހުނެވެ.\nރާއްޖޭގެ ތާރީޚް ލިޔުއްވި ޕިރާޑްގެ ލިޔުއްވުމުގައި ބުނެފައިވާ ގޮތުގައި މާލެ އޮންނަ ގޮތުންނާއި މާލޭގައި ދިރިއުޅޭ މީހުންގެ އަމަލުތައް ހުންނަ ގޮތުން ރޯގާތައް ފެތުރުން މާލޭގައި ވަރަށް އާންމެވެ،\nކޮވިޑް-19 ރާއްޖޭގައި އަދިވެސް ހަލުވިކޮށް އަންނަނީ ފެތުރެމުންނެވެ. މިހާރު މާލެ އިން ކޮވިޑަށް ފައްސިވާ މީހުންގެ އަދަދު ކޮންމެވެސް ވަރަކަށް މަދުވެފައި ވީނަމެސް އަދިވެސް ކޮވިޑް ޖެހިގެން ނިޔާވާ މީހުންގެ އަދަދު މަދެއް ނުވެއެވެ. މިމަހު ވެސް އެވްރެޖްކޮށް ދުވާލަކު ދެމީހަކު އަންނަނީ ކޮވިޑް ޖެހިގެން ނިޔާވަމުންނެވެ.\nޖޫން 15, 2021 10:13\n1982 ގަ ރާއްޖޭގެ އާބާދީ އާ މިހާރުގެ އާބާދީއާވެސް އަޅާ ކިޔާލަބަލަ. އޭރުގެ އާބާދީ އުޅެނީ2ލައްކައިން ދަށުގަ.\nޝިގައްލާ އަކީ ބެކްޓީރިއަލް އިންފެކްޝަނެއް. ކޮވިޑައްވުރެ މާ ނުރައްކާ ބައްޔެއް. އެއީ މީގެ 50 ހަކަށް އަހަރު ކުރި.\n1982ގެ ދުވަސްވަރުގައި ރާއްޖޭގައި ސިއްހީ ދާއިރާގައި މަސައްކަތްކުރަ ހމީހުންވެސް ވަރަސް މަދު ރާއްޖޭގައި ތިބެނީ 15 ވަރަކަށް ޑޮކްޓަރުން އަތޮޅުތެރޭގައި މަސައްކަތްކުރަނީ ހެލްތު ވޯކަރުން އެކަނި ހެލްތު ވޯކަރަކީ ނަރުހެއްގެދައުރާއި ޑޮކްޓަރަކީވެސް ހާރަކަށް ތަރާވީހަކަށް ސެންޓަރުމީހާ މިހާރާ އަޅާކިޔާ ނީ ކިހެނެއްބާ؟////


ޑެންގީއާ ގުޅިގެން ސެނަހިޔާ އާއި ފުލުހުންގެ ކްލިނިކް އާއްމުންނަށް ހުޅުވާލައިފި\nރާއްޖޭގައި މިހާރު ހަލުއިކަމާ އެކު ފެތުރެމުން ދާ ޑެންގީ ހުމާ ގުޅިގެން، ޑޮކްޓަރަށް ދެއްކުމަށް ސިފައިންގެ ހޮސްޕިޓަލް ސެނަހިޔާ އާއި ފުލުހުންގެ ކްލިނިކް އާއްމުންނަށް ހުޅުވާލައިފި އެވެ.\nޑެންގީ ކޮންޓްރޯލްކުރުމަށް ގިނަ މިނިސްޓަރުންތަކެއް ހިމަނައިގެން ސަރުކާރުން އެކުލަވާލި ޓާސްކް ފޯސް އިން އިއްޔެ ރައީސް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ހެލްތު މިނިސްޓަރު އިރުތިޝާމް އާދަމް ވިދާޅުވީ ޑެންގީގެ އިތުރުން އެހެނިހެން ބަލިތައް ވެސް މި ދުވަސްވަރު އިތުރުވެފައިވާތީ ހޮސްޕިޓަލްތަކަށް ވަރަށް ބާރު ބޮޑުވެފައިވާ ކަމަށެވެ. އެހެންވެ، މަޖީދީމަގު، ތެލަސީމިއާ ސެންޓަރާ އިންވެގެން ހުންނަ ދަމަނަވެށީގައި ވެސް އިތުރު ވަގުތާއި ރޭގަނޑު ހިދުމަތްދީ، ސެނަހިޔާ އާއި ފުލުހުންގެ ކްލިނިކް އާއްމުންނަށް ހުޅުވާލާފައިވާ ކަމަށް މިނިސްޓަރު ވިދާޅުވި އެވެ.\nޑެންގީ ހުމުގައި މިހާތަނަށް4މީހަކު މަރުވެފައިވާއިރު، ބަލިން ރައްކާތެރިވުމަށް ސަރުކާރުން އަންނަނީ ގިނަ ފިޔަވަޅުތަކެއް އަޅަމުންނެވެ. އެގޮތުން މަދިރި ނައްތާލުމުގެ އިތުރުން އެކަމަށް މީހުން ހޭލުންތެރިކުރުމުގެ މަސައްކަތް ވެސް ކުރަމުން އަންނަ ކަމަށް އިރުތިޝާމް ވިދާޅުވި އެވެ.\nނޫސްވެރިންގެ ބައްދަލުވުމުގައި ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ މަދިރި މަދުކުރުމަށް މީގެ ތިން ދުވަސް ކުރިން ފެށިގެން ކޮންމެ ދުވަހެއްގެ ފަތިހު 5:30 ފެށިގެން މާލޭގެ މަގުތައް ފޮގް ކުރަމުން އަންނަ ކަމަށެވެ. އަދި މާލޭގެ ހުރިހާ ހުސް މައިދާންތަކާއި އާއްމުން ނުކުމެ އުޅޭ ހުރިހާ ތަންތަނުގެ އިތުރުން ވިލިމާލެ ވެސް މިހާރު ފޮގް ކުރަމުން އަންނަ ކަމަށް އޭނާ ވިދާޅުވި އެވެ.\nމުއިއްޒު ވިދާޅުވި ގޮތުގައި ފޮގް ކުރުމުގެ އިތުރުން މާލެތެރެ ސާފު ކުރުމުގެ މަސައްކަތް ވެސް މިހާރު ވަނީ ފަށާފަ އެވެ.\nއޭގެ އިތުރުން މާލޭގައި ކުނި އުކާލުމަށް އިތުރު އުފުއްޔެއް މިހާރު ވަނީ ހަމަޖައްސާފައި ކަމަށް އޭނާ ވިދާޅުވިއެވެ.\nމުއިއްޒު ވިދާޅުވީ ގޭގެއިން ނެރޭ ކުނިތައް މިހާރު އުފުއްޔަށް ވެސް އުކާލެވޭނެ ކަމަށާއި އެއީ ފަސޭހަ ގޮތެއް ކަމަށެވެ.\nއެ ބައްދަލުވުމުގައި ހޯމް މިނިސްޓަރު އުމަރު ނަސީރު ވިދާޅުވީ މިހާރު ހުރި ހިސާބުން ޑެންގީ ކޮންޓްރޯލް ކުރުމަށް ގިނަ މަސައްކަތްތަކެއް ކުރަން ޖެހޭ ކަމަށާއި އެކަމަށް ފިޔަވަޅެއް ނާޅައިފިނަމަ ނުރައްކާތެރި ދަރަޖައަކަށް ހުން ފެތުރިގެން ހިނގައިދާނެ ކަމަށެވެ. އެހެންވެ، މަދިރި އުފެދޭ ތަންތަން ނައްތާލުމަށް ހާއްސަ މަސައްކަތްތަކެއް ކުރަން ޖެހިފައިވާ ކަމަށް ވިދާޅުވި އެވެ.


SunOnline: Column: Shareeathaai gaanoonu ge thauleem ge nizaamu islaahu kurun\nއަޙުމަދު މާޖިދު 10 May 2020, 12:10\nމާލޭގެ ކޯޓުތަކުގައި މަސައްކަތްކުރައްވާ ރަޖިސްޓްރާއިންނާއި ގާނޫނީ މަސައްކަތްކުރައްވާ މުވައްޒަފުން، ދިވެހިރާއްޖޭގެ ގާނޫނުލްއުގޫބާތު 2014އަށް އަހުލުވެރިކުރުމަށް، ދިވެހިރާއްޖޭގެ ޖުޑީޝަލް އެކަޑަމީން ކުރިއަށް ގެންދާ ސެމިނާރުގެ ތެރޭން -- ފޮޓޯ: އެމްޖޭއޭ\nދެހާސް ނަވާރަ ވަނަ އަހަރުގެ ފެބުރުވަރީ މަހުގެ ތެރޭގައި ޝަރުއީ ދާއިރާއިން ބޭއްވި ކޮންފަރެންސް އޮން ޖުޑީޝަލް ރިފޯރމްގައި އަޅުގަނޑު ކަރުދާހެއް ހުށައެޅީމެވެ. އެ ކަރުދާހުގެ މައުޒޫއަކީ "އަދުލުއިންސާފަށް ޓަކައި އިލްމު" މިއެވެ. މި ސުރުޚީން އިޝާރާތް ކުރަނީ ހަރުދަނާ އަދުލުއިންސާފުގެ ނިޒާމެއް ގާއިމު ކުރުމަށް ޓަކައި، އިލްމުގެ މުހިއްމުކަމަށެވެ. ޝަރުއީ އަދި ގާނޫނީ އިލްމުގެ ދާއިރާއިން ކުރިއަރައި ތިބި ބަޔަކު ފަނޑިޔާރުކަމުގައި ނެތި، އަދި އެފަދަ ބަޔަކު ގާނޫނީ ވަކީލުންގެ ގޮތުގައި ނެތި، އަދުލުއިންސާފުގެ ނިޒާމު ހަރުދަނައެއް ނުވާނެއެވެ. ގާނޫނު ހަދާން ތިބޭ މީހުންނަކީ ވެސް އެ އިލްމުން އެކަށޭނަ މިންވަރެއް ލިބިގެން ތިބޭ ބަޔަކަށް ވާން ޖެހޭނެއެވެ. މީގެ އިތުރުން، ގާނޫނު ހެދުމާއި، ގާނޫނު ތަންފީޒު ކުރުމާއި، ފަނޑިޔާރުކަމާއި ގާނޫނީ ވަކީލުކަން ކުރުމުގައި އުޅޭ މީހުންނަކީ އެހެން ބައެއް އިލްމުތައް ވެސް ކޮންމެވެސް މިންވަރަކަށް ލިބިފައި ހުންނަ ބަޔަކަށް ވުމީ މުހިއްމުކަމެކެވެ. މިސާލަކަށް، އިންސާނީ ނަފްސިއްޔާތުގެ އިލްމާއި، ޢިލްމުލް އިޖްރާމް ފަދަ އިޖުތިމާއީ ބައެއް އިލްމުތަކެވެ.\nއަޅުގަނޑުގެ ކަރުދާހުގައި ހުށައެޅީ، ރާއްޖޭގެ ކޮލެޖުތަކާއި ޔުނިވަރުސިޓީތަކުގައި ޝަރީއަތާއި ގާނޫނުގެ ދާއިރާއިން ކިޔަވައިދިނުމާއި، އަދި ފަނޑިޔާރުކަމާއި ވަކީލުކަމުގައި މަސައްކަތް ކުރައްވާ ބެއިފުޅުންނަށް "ކޮންޓިނިޔުޑް ލީގަލް އެންޑް ޖުޑީޝަލް އެޑިޔުކޭޝަން"ގެ ނިޒާމުން އިތުރު ތަމްރީނުތައް ދިނުމުގެ މަސައްކަތް، އިސްލާހު ކޮށް ހަރުދަނާ ކުރުމަށް ޓަކައި ކުރާން ޖެހޭ ކަމަށް އަޅުގަނޑަށް ފެންނަ ކަންތަކެވެ. އެ ކަރުދާހުގައި އަޅުގަނޑު ހުށައެޅި ހުށައެޅުންތައް، ކޮލަމެއްގެ ސިފައިގައި ލިޔެލައި އާއްމު ކުރާން ޖެހޭ ކަމަށް އަޅުގަނޑަށް ފެންނަނީ، މި ދެންނެވި ކޮންފަރެންސުގައި ކުރެވުނު ބުރަ މަސައްކަތް މުޅީން އެއްލައިލެވިފައި ވާތީއެވެ. އެނގިވަޑައިގަންނަވާނެ ފަދައިން، މިހާރު ދިވެހިރާއްޖޭގެ ވެރިކަމުގައި ތިއްބެވި ބެއިފުޅުން ވަނީ ގަދަބާރުން، ގާނޫނުއަސާސީއާ ޚިލާފަށް މުޅި ޝަރުއީ ނިޒާމު ހަލާކު ކޮށް، ދިވެހިރާއްޖޭގެ ސުޕްރީމް ކޯޓުގެ ބާރު ކަނޑުވައިލައިފައެވެ. އަދި ދެންނެވުނު ކޮންފަރެންސުން އެކުލަވައިލި ޖުޑީޝަލް ރިފޯމް ޕްލޭނަށް އަމަލު ނުކޮށް، އެ ޕްލޭން ވެސް ވަށިގަނޑަށް އަޅައިލައިފައެވެ. މި ޕްލޭނަކީ، އެއްވެސް ބަހުސަކަށް ޖާގަ ނެތް ފަދައިން، ރާއްޖޭގެ ތާރީޚުގައި، އަދުލުއިންސާފުގެ ނިޒާމު ހަރުދަނާ ކުރުމަށް ޓަކައި އެކުލަވައިލެވުނު އެންމެ ހަރުދަނާ އަދި އެންމެ ޝާމިލު ޕްލޭން ކަމުގައި ވުމާ އެކުވެސްމެއެވެ.\nދެން މި ދަންނަވައިލަނީ، އަޅުގަނޑު ހުށައެޅި ކަރުދާހުގެ ކުރު ޚުލާސާއެކެވެ. މި ކޮލަމުގައި "ކޮންޓިނިޔުޑް ލީގަލް އެންޑް ޖުޑީޝަލް އެޑިޔުކޭޝަން"ގެ ނިޒާމާ ބެހޭގޮތުން އަޅުގަނޑު ހުށައެޅި ކަންކަން ނުހިމަނަމެވެ. ހަމައެކަނި ބަލައިލާނީ، ޝަރީޢަތާއި ގާނޫނުގެ ކޯސްތައް ހިންގާ ކޮލެޖުތަކާއި ޔުނިވަރުސިޓީތަކާ ބެހޭ ކަންކަމަށެވެ.\nބޮޑެތި ބައެއް މައްސަލަތައް\nއެންމެ ފުރަތަމަ އަޅުގަނޑު ވާހަކަ ދެއްކީ، ދިވެހިރާއްޖޭގެ ކޮލެޖުތަކާއި ޔުނިވަރުސިޓީތަކުގައި ޝަރީއަތާއި ގާނޫނުގެ ދާއިރާއިން ކިޔަވައިދޭ ލެކްޗަރާރއެއްގެ ގޮތުގައި އަޅުގަނޑު މަސައްކަތް ކުރި ހައެއްކަ އަހަރުގެ ތެރޭގައި، އަމިއްލަ ތަޖުރިބާއިން އަޅުގަނޑަށް ފާހަގަ ކުރެވުނު ބޮޑެތި މައްސަލަތަކުގެ ވާހަކައެވެ.\nފުރަތަމަ ކަމަކީ، ދިވެހި ކޮލެޖުތަކާއި ޔުނިވަރުސިޓީތަކުގައި ކިޔަވައިދެމުން ގެންދިޔަ މުގައްރަރުތަކަކީ އެކަށޭނަ ގޮތެއްގައި، ދިވެހިރާއްޖޭގެ ޝަރުއީ އަދި ގާނޫނީ ނިޒާމުގެ މައްޗަށް އެކުލަވައިލެވިފައި ހުރި މުގައްރަރުތަކަކަށް ނުވާކަމެވެ. މިސާލަކަށް، އެއިރު ދުސްތޫރީ ގާނޫނު ކިޔަވައިދިނުމުގައި ބައެއް ތަންތަނުގައި ގެންދިޔައީ ރާއްޖޭގެ ދުސްތޫރީ ނިޒާމާއި ގާނޫނުއަސާސީގެ ބަދަލުގައި، ނުވަތަ އެޔާ އެކުގައި ނަމަވެސް، އިނގިރޭސި ދުސްތޫރީ ނިޒާމާއި އެ ނިޒާމުގެ އުސޫލުތައް ކިޔަވައިދެމުންނެވެ. ހަރުދަނާ ގޮތެއްގައި މި މާއްދާ ކިޔަވައިނުދެވުމުގެ އެއް ނަތީޖާޔަކީ، ވަރަށް ގިނަ ގްރެޖުއޭޓުންނަށް ދިވެހިރާއްޖޭގައި އޮންނަނީ ގާނޫނުއަސާސީގެ ސިޔާދަތު ކަމާއި، ރާއްޖޭގައި ބަރުލަމާނީ ސިޔާދަތު ނޯންނަކަމާއި، ޖުޑީޝަލް ރިވިޔުގެ މަފްހޫމާއި އުސޫލުތައް ރަނގަޅަށް އޮޅުން ނުފިލުމެވެ. އިތުރު މިސާލެއް ނަގާ ނަމަ، ބައެއް ތަންތަނުގައި ކްރިމިނަލް ލޯވ ކިޔަވައިދެމުން ދިޔައީ އިނގިރޭސި ކްރިމިނަލް ލޯވގެ މައްޗަށް އެކުލަވައިލެވިފައި ހުރި މުގައްރަރުތަކަކަށެވެ. ދިވެހިރާއްޖޭގައި 2014 ވަނަ އަހަރު ފާސް ކުރެވުނު ގާނޫނުލް އުގޫބާތަކީ އިނގިރޭސި ޖިނާއީ ގާނޫނުގެ މަފްހޫމުތަކުގެ ދަށުން އެކުލަވައިލެވުނު ގާނޫނެއް ނޫނެވެ. އެ ގާނޫނަކީ، އިނގިރޭސި ޖިނާއީ ގާނޫނުގެ އަސާސުގެ މައްޗަށް، އެކަމަކު ވަރަށް މުހިއްމު އިސްލާހީ އުސޫލުތަކެއް ހިމަނައިގެން، އެމެރިކަން ލޯވ އިންސްޓިޓިޔުޓްގެ ފަރާތުން 1960ގެ އަހަރުތަކުގެ ތެރޭގައި ނެރުނު ނަމޫނާ ގާނޫނުލް އުގޫބާތެއްގެ މައްޗަށް އެކުލަވައިލެވުނު ގާނޫނެކެވެ. އެ ގާނޫނުގެ މައިގަނޑު އަނެއް މަސްދަރަކީ އިސްލާމީ ޝަރީއަތެވެ. އެހެންކަމުން، ޖިނާއީ ގާނޫނުގެ ދާއިރާގައި ވެސް އަޅުގަނޑުމެންގެ ކޮލެޖުތަކާއި ޔުނިވަރުސިޓީތަކުގައި ކިޔަވައިދޭ މާއްދާޔަކީ، ގައުމުގައި އަމަލު ކުރެވެމުން ދިޔަ ގާނޫނުތަކުގެ މައްޗަށް އެކުލަވައިލެވިފައި އޮތް މާއްދާއެއް ނޫނެވެ.\nދެވަނަޔަށް ފާހަގަ ކުރެވުނު ކަމަކީ، އަދާހަމަ ކުރުމެއް ނެތި، އެތައް އަހަރެއް ވާންދެން، މުގައްރަރުތައް ބޭނުން ކުރަމުން ދިޔުމެވެ. ނަތީޖާއެއްގެ ގޮތުން، ދަރިވަރުންނަށް އެންމެ ފަހުގެ ޓެކްސްޓް ފޮތްތަކަކުން ކިޔަވައެއްނުދެވެއެވެ. ކޯޓުތަކުން ނިންމައިފައި ހުންނަ އެންމެ ފަހުގެ ގަޒިއްޔާތަކެއް ކިޔަވައެއްނުދެވެއެވެ. ބައެއް މާއްދާތަކުގައި ކިޔަވައިދެވެމުން ދިޔައީ، މާ ކުރީގެ ގަޒިއްޔާތަކުން އެކަށައެޅިފައި ހުރި، ފަހުގެ ގަޒިއްޔާތަކުން ބާތިލު ކުރެވިފައި ހުރި އުސޫލުތަކާއި ހަމަތަކެވެ. މީގެ އިތުރުން، ދިވެހިރާއްޖޭގެ ކޯޓުތަކުގެ ގަޒިއްޔާތައް ވަރަށް މަދު ހާލަތެއްގައި މެނުވީ، މުގައްރަރުގައި ހިމެނިގެން ކުދީންނަށް ކިޔަވައިދެވޭ ތަނެއް ނުފެނެއެވެ.\nތިންވަނަޔަށް ފާހަގަ ކުރެވުނު ކަމަކީ، ޝަރުއީ އަދި ގާނޫނީ ތައުލީމުގެ މުއައްސަސާތައް އޮތް ނިކަމެތި ހާލަތެވެ. އެ ތަންތަނަށް އިންސާނީ ވަސީލަތްތަކުގެ ގޮތުން ދިމާ ވެފައި ހުރި ދަތިތައް ފަދަ ކަންކަމެވެ. އެއިރު، ގައުމީ ޔުނިވަރުސިޓީ އާއި އިސްލާމީ ޔުނިވަރުސިޓީގެ ޝަރީއަތާއި ގާނޫނުގެ ފެކަލްޓީތައް ހިންގަމުން ދިޔައީ ހަތަރު ފަސް ހައެއްކަ މުއައްޒަފުން، ކަށީން ހިތްވަރު ނެރެގެންނެވެ. އެ މުއައްޒަފުން މަސައްކަތް ކުރަމުން ގެންދިޔަ ގޮތް ދުށް މީހެއްގެ ހައިސިއްޔަތުން، އަޅުގަނޑު އެމީހުންނަށް ހަމްދަރުދީ ވެއެވެ. ނަމަވެސް ދައުލަތުން އެ ތަންތަން ހަރުދަނާ ކޮށް، އެކަށީގެންވާ އަދަދަށް މުއައްޒަފުން ލުން ފަދަ ކަންކަމުގެ ބަދަލުގައި، އަބަދު ވެސް ވިސްނަނީ ސިޔާސީ މީހުންނަށް ވަޒީފާ ދިނުމަށެވެ. ނަތީޖާއެއްގެ ގޮތުން، ގައުމަށް ބޭނުން ވާ މުހިއްމު މުއައްސަސާތަކަށް މުއައްޒަފުން ހޯދުމުގައި، އަބަދުވެސް އޮންނަނީ ބަޖެޓު ނުލިބުމުގެ ދަތިކަން ކުރިމަތި ވެފައެވެ.\nހަތަރުވަނަ ކަމަކީ، ޝަރީއަތާއި ގާނޫނުގެ ތައުލީމު ދޭ ތަންތަނުގައި އިލްމީ ވަސީލަތްތައް ނުހުންނަކަމެވެ. ދިވެހިރާއްޖޭގެ ގައުމީ ޔުނިވަރުސިޓީގެ ލޯވ ލައިބްރަރީގެ މަޖުމޫއާޔަކީ ވެސް ވަރަށް ފަގީރު މަޖުމޫއާއެކެވެ. އިސްލާމީ ޔުނިވަރުސިޓީގެ ކުތުބުޚާނާގެ ހާލަތު އެޔަށްވުރެ ވެސް ދަށެވެ. އިސްލާމީ ޝަރީއަތާއި ފިޤުހާއި އުޞޫލުލްފިޤްހުގެ ދާއިރާއިން ވިޔަސް، އަދި ހުޅަނގުގެ ގާނޫނީ އިލްމުގެ ދާއިރާތަކުން ވިޔަސް، އެކަށޭނަ މިންވަރަކަށް އެ ކުތުބުޚާނާތަކުގައި ފޮތެއް ނުހުރެއެވެ. ގިނަ މާއްދާތަކަކުން، ކުތުބުޚާނާގައި އޮންނާނީ ގިނަ ވެގެން ދެތިން ކޮޕީއެވެ. އެއިން ފޮތެއް އަތު ނުޖެހި، ސެމެސްޓަރެއް ފާއިތު ވާންދެން ވެސް ކުއްޖަކު ހުންނާން ޖެހިދެއެވެ. ކުރުކޮށް ދަންނަވާ ނަމަ، އަޅުގަނޑުމެންގެ އެއްވެސް ޔުނިވަރުސިޓީއެއް ކޮލެޖެއްގައި، ޝަރީއަތާއި ގާނޫނުގެ ޑިގްރީއެއް ހަދާ ދަރިވަރަކަށް ފުދޭ ވަރުގެ ކުތުބުޚާނާއެއް ނުހުންނާނެއެވެ. މީގެ އިތުރުން، އޮންލޭނުކޮށް ދިރާސާ ކުރާން ބޭނުން ކުރެވޭ ޑޭޓާބޭސްތައް ވެސް ނުހުރެއެވެ.\nފަސްވަނަ މައްސަލަޔަކީ، ޝަރީއަތާއި ގާނޫނުގެ ދާއިރާއިން ކިޔަވައިދެއްވާ އުސްތާޒުންނާ ގުޅޭ ކަންކަމެވެ. ކިޔަވައިދެއްވާ ބެއިފުޅުންނަށް ދެވޭ ކުޑަކުޑަ މުސާރައިގެ ސަބަބުންނާ ވެސް އެކު، ރާއްޖޭގެ ކޮލެޖުތަކާއި ޔުނިވަރުސިޓީތަކުގައި ފުލް-ޓައިމްކޮށް ކިޔަވައިދެއްވާނެ ބެއިފުޅުންނެއް ގާތްގަނޑަކަށް އެއްގޮތަކަށް ވެސް ނުލިބެއެވެ. ކިޔަވައިދެއްވާ ގިނަ ބެއިފުޅުންނަކީ ޕާޓް-ޓައިމް ލެކްޗަރާރުންނެވެ. އެ ބެއިފުޅުންނަށް ވެސް މާއްދާއެއް ކިޔަވައިދެއްވައިގެން، މަހަކު ލިބިވަޑައިގަންނަވާނީ ގިނަ ވެގެން ތިންހާހެއްހައި ރުފިޔާއެވެ. ގިނަ ބެއިފުޅުން އެކަން ކުރައްވަނީ ޔުނިވަރުސިޓީން އެދިވަޑައިގަތީތީ ކަމެއް ކޮށްދެއްވާ އުސޫލުންނެވެ. އެ ބެއިފުޅުން އަބަދުވެސް އިސްކަން ދެއްވަނީ އަދާ ކުރައްވާ ފުލް-ޓައިމް ވަޒީފާ ފަދަ އެހެން ކަންތައްތަކަށެވެ. ނަތީޖާޔަކީ ކްލާސްތައް ކެންސަލް ވުމާއި، މާކު ކުރުން ފަދަ ކަންކަން ކަނޑައެޅޭ ޝެޑިޔުލާ އެއްގޮތަށް ނުދިނުމާއި، މާކު ކުރުމުގައި ފަރުވާ ކުޑަ ކޮށްލެވުން ފަދަ ކަންކަމެވެ. މި ހުރިހާ ކަމަކަށް ވުރެ ބޮޑު މައްސަލަޔަކީ، އުސްތާޒުންގެ ގޮތުގައި ގެންދެވޭ މީހުންގެ ފެންވަރު ދަށްވުމެވެ. ރާއްޖޭގެ ނުވަތަ ބޭރުގެ ވިޔަސް ކޮލެޖަކުން ނުވަތަ ޔުނިވަރުސިޓީއަކުން ޑިގްރީ ހެދުމަށް ފަހު، ޖެހިގެން އަންނަ ސެމެސްޓަރުގައި ޑިގްރީ ކޯހަށް ކިޔަވައިދޭން އުޅޭތަން ފެނެއެވެ. މިހެން އުޅޭ ބައެއް މީހުންނަކީ، ޑިގްރީ ޕްރޮގްރާމުގައި އެމީހުން ނުވެސް ކިޔަވާ މާއްދާތައް ކިޔަވައިދޭން އުޅޭ މީހުންނެވެ.\nހަވަނަ މައްސަލަޔަކީ، އަޅުގަނޑުމެންގެ ކޮލެޖުތަކާއި ޔުނިވަރުސިޓީތަކުގައި ޝަރީއަތާއި ގާނޫނުގެ ދާއިރާއިން ކިޔެވުމުގެ ފުރުސަތު ދިނުމުގައި، ވީހައި ގިނަ ކުދީންނަށް ޖާގަ ދިނުމަށް ވިސްނައިގެން، ފެންވަރެއް ނެތް ކުދީންނަށް ޖާގަ ދިނުމުގެ މައްސަލައެވެ. ހަމައެކަނި ފެންވަރު ނެތުމެއް ނޫނެވެ. ފަނޑިޔާރުކަމާއި ގާނޫނީ ވަކީލުކަން ކުރުމަށް ޓަކައި ތަމްރީނު ކުރެވޭ ކުދީންގެ އަޚްލާޤީ ބެކްގްރައުންޑު ވެސް ރަނގަޅަށް ނުބެލެއެވެ. ގޭންގުތަކުގައި މާރާމާރީ ހިންގުމާއި، މަސްތުވާ ތަކެތީގެ ވިޔަފާރި ކުރުމާއި، މަސްތުވާ ތަކެތި ބޭނުން ކުރުމާއި، މިފަދަ އެހެނިހެން ވެސް ކުށްތަކުގައި ބައިވެރި ވެ އުޅޭ މީހުންނަށް ވެސް ކޯސްތަކުން ފުރުސަތު ދެވިފައި އެބަހުއްޓެވެ. މީގެ އިތުރުން، ނުހަނު ޒިންމާދާރު ފުލްޓައިމް ވަޒީފާތަކުގައި އުޅޭ މީހުންނަށް ކޯސްތަކުން ފުރުސަތު ދީގެން، އެމީހުންގެ ވަޒީފާގެ ވަގުތުތަކަށް ބަލައިގެން، ހަވީރާއި، ދެ ނަމާދު ދޭތެރޭގައްޔާއި، ރެއިގަނޑާއި، ހަފުތާބަންދު ދުވަސްތަކުގައި ކުލާސްތައް ނަގައިދިނުމަކީ ވެސް އަޅުގަނޑުގެ ނަޒަރުގައި ހެދެމުންދާ ބޮޑެތި ގޯސްތަކެވެ.\nހަތްވަނަ ކަމަކީ، ދަރިވަރުން އެއްވެސް މަސައްކަތެއް ނުކޮށް، މާއްދާތަކުން ފާސް ވަމުން، ސެމެސްޓަރުތައް ފުރިހަމަ ކުރަމުން ގޮސް ކޯސް ނިންމާ މައްސަލައެވެ. ބައެއް ކުދީން ހަތަރު އަހަރުގެ ޑިގްރީ ކޯހެއް ނިންމަނީ އެއްވެސް ޓެކްސްޓް ފޮތެއް، ހަމަ އެންމެ ފަހަރަކު ވެސް ހުޅުވައިނުލައޭ މި ދަންނަވަނީ، އެއްވެސް ޝައްކެއް ނެތް މިންވަރަށް އެނގިހުރެއެވެ. އެތައް ކުދީން ހަދައިފައި ހުންނަ އެސައިންމަންޓުތަކުގައި، ވިކިޕީޑިޔާ އެންސައިކްލޮޕީޑިޔާއިން ފެށިގެން ގޮސް، އިންޓަރނެޓުގައި ހުންނަ އިލްމީ އެއްވެސް ބުރަދަނެއް ނެތް ލިޔުންތައް ފިޔަވައި އެހެން އެއްވެސް އެއްޗަކަށް ހަވާލާއެއް ނުދީ ހުރެއެވެ. އެފަދަ އެސައިންމަންޓުތަކަށް ނުވަދިހަ އިންސައްތައިން މާކުސް ދީފައި ހުއްޓާ ވެސް ފެނެއެވެ. ހަމައެހެންމެ، ބައެއް ކުދީން އެސައިންމެންޓުތައް ހައްދަނީ ތިމާގެ މީހަކު، ރައްޓެއްސަކު، ނުވަތަ ބައެއް ފަހަރު ކޮންމެވެސް މީހަކަށް ލާރި ދީގެންނެވެ. މިފަދަ ބޮޑު ޚިޔާނާތުން ކަންކަން ހިނގާ އިރު، މި ކަންކަން ހުއްޓުވާކަށް ޔުނިވަރުސިޓީތަކުން އެކަށޭނަ މަސައްކަތްތަކެއް ކުރާ ތަނެއް ވެސް ނުފެނެއެވެ. ހަގީގަތުގައި، ލޯވ ފެކަލްޓީތަކުގައި އެ މަސައްކަތް ކުރާނޭ ވަސީލަތްތަކާއި ފަންނީ ގާބިލިއްޔަތު ނުވެސް ހުންނަނީއެވެ. މިފަދަ ހާލަތެއްގައި، ދެން ދިމާ ވާ މައްސަލަޔަކީ، އެއްވެސް ދިރާސާއެއް ނުކޮށް، އިލްމީ އެއްވެސް ރިފަރެންސެއް ނުހަދައި، އިންޓަނެޓުން ތާކުންތާކު ނުޖެހޭ ލިޔުންތަކެއް ތަރުޖަމާ ކޮށްލައިގެން ކުދީން ހަދާ އެސައިންމެންޓަށް ދަށުން މާކުސް ދޭ ލެކްޗަރާރުންނަށް، ޔުނިވަރުސިޓީން ކުރިމަތި ކުރާ ޕްރެޝަރެވެ. ކުދީންނަށް ދަށުން މާކްސް ދޭތީ، އެއީ ލެކްޗަރަރގެ މައްސަލައެއް ކަމަށް ހެދުމަށް ދަރިވަރުންނާ ގުޅިގެން، ޔުނިވަރުސިޓީން ވެސް ބައެއް ފަހަރުފަހަރު މަސައްކަތް ކުރާކުރުމެވެ. ޚުދު ޔުނިވަރުސިޓީން ވެސް ބޭނުން ވަނީ، މީހާގެ ފެންވަރެއް ނެތަސް، އޭ ފާސް ނުވަތަ ބީ ފާސް ދީފައި، އެންމެން ގްރެޖުއޭޓް ކޮށްދިނުން ކަމަށް ހީ ވާ ފަހަރުފަހަރު އާދެއެވެ.\nމި ދެންނެވީ، ޝަރީއަތާއި ގާނޫނުގެ ދާއިރާއިން ތައުލީމު ދިނުމުގެ ނިޒާމުގައި ހުރި ބޮޑެތި ބައެއް މައްސަލަތައް ކަމަށް އަޅުގަނޑު ފާހަގަ ކުރި ބައެއް ކަންތައްތަކެވެ. ދެން މި ދަންނަވައިލަނީ، ނިޒާމު އިސްލާހު ކުރުމަށް ޓަކައި އަޅުގަނޑު ހުށައެޅި މުހިއްމު ބައެއް ކަންކަމެވެ.\nއިސް ވެ ދެންނެވުނު ބޮޑެތި މައްސަލަތައް ހައްލު ކުރުމުގެ އިތުރުން، އަޅުގަނޑުމެންގެ ޝަރީއަތާއި ގާނޫނުގެ ތައުލީމުގެ ނިޒާމު ހަރުދަނާ ކޮށް، އެ ނިޒާމުން ކިޔަވައިގެން ނުކުންނަ ކުދީންނަކީ އިލްމީ ގޮތުން ގާބިލު، އަދި ފަނޑިޔާރުކަމާއި ގާނޫނީ ވަކީލުކަމުގެ މަސައްކަތްތައް އެކަށޭނަ ފެންވަރެއްގައި ކުރެވޭނެ ބައެއްކަން ކަށަވަރު ކުރުމަށް ޓަކައި، ތިރީގައި މި ދަންނަވާ ފިޔަވަޅުތައް އެޅުން މުހިއްމުކަމަށް އަޅުގަނޑު ހުށައެޅީމެވެ.\nފުރަތަމަ ކަމަކީ ޝަރީއަތާއި ގާނޫނުގެ ކޯސްތަކަށް ކުދީން ވެއްދުމުގައި ގެންގުޅޭ އިލްމީ މިންގަނޑުތައް މުރާޖައާ ކުރުމާއި، ލޯވ ސްކޫލް އެންޓްރެންސް ޓެސްޓެއް (އެލްސެޓް) ތައާރަފު ކުރުމެވެ. އަޅުގަނޑު ހުށައެޅީ، ޝަރީޢަތާއި ގާނޫނުގެ ކޯހަކުން ފުރުސަތު ދިނުމުގައި، އޯލެވެލުން ވެސް، އަދި އޭލެވެލުން ވެސް ހޯދި ނަތީޖާއިން ވިހި ކްރެޑިޓް ހަމަ ނުވާ ކުދީންނަށް ފުރުސަތު ނުދިނުމަށެވެ. ކްރެޑިޓް ދިނުމަށް ޓަކައި ބަލާ ގޮތަށް ހުށައެޅީ، އޭ ފާހަކަށް ފަސް ޕޮއިންޓް، ބީ ފާހަކަށް ތިން ޕޮއިންޓް، އަދި ސީ ފާހަކަށް އެއް ޕޮއިންޓެވެ. ސީ ފާހަށް ވުރެ ދަށް ނަމަ ޕޮއިންޓެއް ނުދިނުމަށެވެ. މި އުސޫލުން ވިހި ޕޮއިންޓް ލިބޭ ކުއްޖާޔަށް ވެސް، ކޯހުން ފުރުސަތު ލިބޭނީ، އިސް ވެ ދެންނެވި ފަދައިން، އެލްސެޓް ފުރިހަމަ ކޮށްގެންނެވެ. އެލްސެޓަކީ ދަރިވަރުގެ އިލްމީ ހުނަރުތަކާއި، ވިސްނުމާއި، ތަބީއީ ގާބިލިއްޔަތު، އަދުލުއިންސާފުގެ ނިޒާމުގައި، ފަނޑިޔާރުކަން ނުވަތަ ވަކީލުކަމުގެ މަސައްކަތުގައި އުޅުމަށް ފުދޭތޯ ބެލުމަށާއި، އޭނާގެ ކިބައިގައި މަންތިގީ ވިސްނުމާއި، ތަންގީދީ ނަޒަރުން ކަންކަން ވަޒަން ކުރުމުގެ ގާބިލުކަން ހުރިތޯ ބެލުމަށް ޓަކައި ކުރެވޭ ޓެސްޓެކެވެ. ކިޔެވުންތަކެއް ކިޔަވައިގެން، އޭގެ އަލީގައި ޖަވާބު ދޭން ޖެހޭ ސުވާލުތަކެއް ހުންނަ ޓެސްޓެއް ނޫނެވެ. ހަމައެޔާއެކު، އެލްސެޓުގެ އެއް ބަޔަކަށް ވާނީ ދަރިވަރުގެ ބަހަވީ ގާބިލިއްޔަތެވެ. ދިވެއްސާއި އިނގިރޭސި ބަސް ރަނގަޅު ފެންވަރަކަށް އެނގުމާ އެކު، ޢަރަބި ބަސް ވެސް އިސްލާމީ ޝަރީޢަތުގެ ފޮތްތައް ދިރާސާ ކުރެވޭ މިންވަރަށް އެނގުމަކީ، ޝަރީޢަތާއި ޤާނޫނުގެ ދާއިރާގައި އުޅޭ ބަޔަކަށް މުހިއްމު ވާނެ ކަމެކެވެ. އެހެންކަމުން، އަޅުގަނޑުގެ ހުށައެޅުމުގައި، ޝަރީޢަތާއި ޤާނޫނުގެ ޑިގްރީ ކޯހަށް ވަދެވޭނީ ދިވެހި ބަހުން ބީ ފާސް އޮވެފައި، ޢަރަބި ބަހުން ނުވަތަ އިނގިރޭސި ބަހުން ދަށް ވެގެން އޭލެވެލް ބީ ފާހެއް އޮވެގެންނެވެ. އަދި ގްރެޖުއޭޓް ވާނީ މި ދެ ބަހުން ވެސް، ޔުނިވަރުސިޓީން ދޭ ޓެސްޓަކުން ފާސް ވެގެންނެވެ.\nދެވަނަ ކަމަކީ، ޝަރީޢަތާއި ޤާނޫނުގެ ޑިގްރީ ކޯހުން ފުރުޞަތު ދޭ އިރު، ވަރަށް ހަރުކަށިކޮށް، ކުއްޖާގެ ޖިނާއީ އަދި ސުލޫކީ ރިކޯޑު ބެލުމެވެ. އެކަމަށް ޓަކައި، މަދަރުސާގެ ސުލޫކީ ރިކޯޑާއި، ޕޮލިސް ރިޕޯޓާއި، އަދި އާއްމު ޖިނާއީ ރިކޯޑަށް ރިއާޔަތް ކުރުމެވެ. ކުއްޖާގެ ސުލޫކާއި، އަޚްލާޤާ މެދު ޝައްކު އުފެދި، އޭނާޔަކީ ފަނޑިޔާރުކަން ނުވަތަ ވަކީލުކަމުގައި މަސައްކަތް ކުރާ އިރު، ފުރިހަމަ ނަޒާހަތްތެރިކަމާ އެކު މަސައްކަތް ކޮށްފާނެ ކުއްޖެއްކަމާ މެދު ޝައްކު އުފައްދާ އެއްވެސް ރިކޯޑެއް އޮތް ނަމަ، ކުއްޖާޔަށް ކޯހުން ފުރުޞަތު ނުދިނުމެވެ.\nތިންވަނަ ކަމަކީ، ދިވެހިރާއްޖޭގައި ފަނޑިޔާރުކަން ނުވަތަ ޤާނޫނީ ވަކީލުކަން ކުރެވޭނީ އިސްލާމީ ޝަރީޢަތާއި ޤާނޫނާ ދެ ބައި ހިމެނޭ ގޮތުން، ފަސް އަހަރުގެ ކޯހެއް، ފުލްޓައިމްކޮށް ކިޔަވައިގެން ފުރިހަމަ ކޮށްފައި ވާ މީހަކަށް ކަމުގައި ހެދުމެވެ. ހަމައެކަނި އިސްލާމީ ޝަރީޢާ، ނުވަތަ ހަމައެކަނި ޤާނޫނު، ނުވަތަ ފަސް އަހަރަށް ވުރެ ކުރު މުއްދަތުގެ ކޯހެއް، ނުވަތަ ޕާޓް-ޓައިމްކޮށް ކިޔަވައިގެން ކޯސް ހަދައިފައި ވާ ނަމަ، އެ މީހަކަށް ޝަރުޢީ އަދި ޤާނޫނީ ޚިދުމަތުގައި މަސައްކަތް ކުރުމުގެ ފުރުޞަތު އޮތް ނަމަވެސް، ފަނޑިޔާރުކަމާއި ޤާނޫނީ ވަކީލުކަން ނުކުރެވޭ ގޮތަށް އޮތުމެވެ. މިހެން ދެންނެވި ނަމަވެސް، އަޅުގަނޑުގެ ހުށައެޅުމުގައި، އިސްލާމީ ޝަރީޢަތް ނުވަތަ ޤާނޫނު އެކަނި ކިޔަވާ މީހުންނަށާއި، ފަސް އަހަރަށް ވުރެ ކުރު މުއްދަތެއްގައި ކިޔަވައިގެން ޑިގްރީ ހާސިލު ކުރާ ފަރާތްތަކަށް، ފަނޑިޔާރުކަމާއި ވަކީލުކަން ކުރެވޭނެ އިތުރު ގޮތެއް ހިމެނީމެވެ. އެއީ ދިވެހިރާއްޖޭގެ ޤައުމީ ޔުނިވަރުސިޓީން ނުވަތަ އިސްލާމީ ޔުނިވަރުސިޓީން، ނުވަތަ ހުއްދަ ދެވިފައި ވާ ރާއްޖޭގެ ކޮލެޖަކުން، އެ ދަރިވަރެއްގެ ޑިގްރީގައި އުނި ވާ މާއްދާތަކާއި ބައިތައް، ޕޯސްޓް ގްރެޖުއޭޓް ޑިޕްލޮމާއަކުން ފުރިހަމަ ކުރުމެވެ. މި ވާހަކަ ދައްކާ އިރު ވެސް، އިސްލާމީ ޝަރީޢަތް ދެކެ ބިރު ގަންނަ ބަޔަކު އަޅުގަނޑުމެންގެ ތެރޭގައި ބާރުގައި ތިބިކަން އަޅުގަނޑު ހަނދާނެއް ނުނެތެއެވެ. އަދި މި ހުށައެޅުމާ ދެކޮޅަށް އެމީހުން ފުންމައިގަންނާނޭކަން ވެސް އެނގެއެވެ. ނަމަވެސް އަޅުގަނޑުގެ ނަޒަރުގައި، އިސްލާމީ ޝަރީޢަތް ނުހިމެނޭ ގޮތަށް ކިޔަވާ ބަޔަކު ދިވެހިރާއްޖޭގައި ފަނޑިޔާރުކަމާއި ވަކީލުކަމުގައި ތިބުމަކީ ދިވެހި ރައްޔިތުންނަށް ދެވޭ ދެރައެކެވެ. ބޮޑު ޚިޔާނާތެކެވެ. އަދި އެއީ ޤާނޫނުއަސާސީގެ ޙަޤީޤީ މަފްހޫމާއި ރޫޙަށް ބަލާ އިރު، ހުއްދަ ކުރެވޭނެ ކަމެއް ވެސް ނޫނެވެ.\nހަތަރުވަނަ ކަމަކަށް އަޅުގަނޑު ހުށައެޅީ، ޝަރީޢަތާއި ޤާނޫނުގެ ދާއިރާއިން ކިޔަވައިދެއްވާ ބެއިފުޅުންގެ ކަންކަން ހަރުދަނާ ކުރުމެވެ. އެގޮތުން، އެ ބެއިފުޅުންގެ މުސާރަ ބޮޑު ކުރުމާއި، ކޮންމެ ޝަރީޢާ ޤާނޫނު ފެކަލްޓީއަކަށް ވެސް މަދު ވެގެން ތިން ހަތަރު ޕްރޮފެސަރުން ރާއްޖެއިން ބޭރުން ގެނައުމާއި، ފުލް-ޓައިމް ލެކްޗަރާރުން ގިނަ ކުރުމާއި، އެ ލެކްޗަރާރުންނަށް ކިޔަވައިދިނުމާއި ދަރިވަރުންގެ ފެންވަރު ވަޒަން ކުރުމުގެ ހުނަރުތައް ދަސް ކޮށްދޭ ސެމިނާރުތައް ފަދަ ޕްރޮގްރާމްތައް އަހަރުން އަހަރުން ހިންގުން ފަދަ ކަންކަން ކުރުމަށް އަޅުގަނޑު ހުށައެޅީމެވެ. އަދި ޑިގްރީއަށް ކިޔަވައިދެއްވާ ބެއިފުޅުންނަކީ މާސްޓަރޒް ފެންވަރުގެ، ނުވަތަ ޑިގްރީ ހެއްދެވުމަށް ފަހު، އެ ބެއިފުޅަކު ކިޔަވައިދެއްވާ މާއްދާޔަކުން މަދުވެގެން ހައެއްކަ އަހަރުގެ ޢިލްމީ އަދި ފަންނީ މަސައްކަތް ކުރައްވައި ތަޖުރިބާ ހޯއްދަވައި، މަދުވެގެން އެއް ކަރުދާސް ނަމަވެސް ޝާއިޢު ކުރައްވައިފައި ހުންނެވި ބެއިފުޅަކަށް ވުން ލާޒިމު ކުރުމަށް ވެސް ހުށައެޅީމެވެ.\nއިތުރު ބައެއް ކަންކަން\nޔޫރަޕާއި މެދުއިރުމަތީގެ ގައުމުތަކަށް ބަލައިލިޔަސް، އަޅުގަނޑުމެންނަށް ފެންނަނީ ފަނޑިޔާރުކަމާއި ވަކީލުކަމަކީ އެހައި ފަސޭހަ ގޮތަކަށް ކުރެވޭ ކަންކަން ނޫންކަމެވެ. މިސާލަކަށް ޖަރުމަނު ނަގަމާތޯއެވެ! ޖަރުމަނު ވިލާތުގައި ގާނޫނީ ދާއިރާއިން މީހަކު ކޮލިފައި ވަނީ ފަސް އަހަރުގެ ޑިގްރީ ކޯހެއް ފުރިހަމަ ކުރުމުންނެވެ. އަދި އެ ކޯސް ފުރިހަމަ ކުރިޔަކަސް، އެ މީހަކަށް ފަނޑިޔާރުކަން ނުވަތަ ގާނޫނީ ވަކީލުކަމެއް ނުކުރެވެއެވެ. މި ދެ ޕްރޮފެޝަނަށް މީހަކު ކޮލިފައި ވަނީ، ނުވަތަ "ވޮލްޔުރިސްޓް" އެއްގެ ގޮތުގައި އެ މީހަކު ބަލައިގަނެވެނީ އިތުރު ދެ އަހަރުގެ ކިޔެވުމާއި ތަމްރީނު ފުރިހަމަ ކޮށް، އިމްތިހާނަކުން ފާސް ވުމުންނެވެ. ތުރުކީ ވިލާތް ފަދަ ބައެއް ގައުމުތަކުގައި، ފަނޑިޔާރުކަމަށް ކޮލިފައި ވަނީ އެކަމަށް ޚާއްސަ، އިތުރު ދެ އަހަރުގެ ތަމްރީނާއި ކިޔެވުމުގެ ކޯހެއް ފުރިހަމަ ކުރުމުންނެވެ.\nއަޅުގަނޑުގެ ކަރުދާހުގައި ހުށައަޅައިފައި ވާނީ، ފަސް އަހަރުގެ ޑިގްރީ ކޯހެއް ފުރިހަމަ ކުރުމުން، ގާނޫނީ ވަކީލުކަމަށް ޝަރުތު ހަމަ ވެ، ޕްރޮވިޝަނަލް ލައިސަންސެއް ލިބޭ ގޮތަށެވެ. އެ ލައިސަންސް ލިބޭތާ އެއް އަހަރު ނުވަތަ ދޮޅުއަހަރުގެ މުއްދަތުގެ ތެރޭގައި، 120 ގަޑި އިރުގެ ބާރ ތަމްރީނު ފުރިހަމަ ކުރުމުން، ލައިސަންސް ދާއިމީ ވާ ގޮތަށެވެ. ފަނޑިޔާރުކަމަށް ދިޔުމަށް ޓަކައި، ދިވެހިރާއްޖޭގެ ޖުޑީޝަލް އެކަޑަމީން ދޮޅު އަހަރު ނުވަތަ ދެ އަހަރުގެ އިތުރު ފުލް-ޓައިމް ކޯހެއް ފުރިހަމަ ކުރާ ގޮތަށް ވެސް އޮތުމަށެވެ. މި ކަންކަމާ އެކު، އަޅުގަނޑު ހުށައަޅައިފައި ވާނީ، ޝަރުޢީ އަދި ޤާނޫނީ ތަޢުލީމުގެ ނިޒާމުގެ ކަންކަން، ދިވެހިރާއްޖޭގެ ޖުޑީޝަރީ އާއި، އެޓަރނީ ޖެނެރަލްގެ އޮފީހާއި، ޕްރޮސިކިޔުޓަރ ޖެނެރަލްގެ އޮފީހާއި، ދިވެހިރާއްޖޭގެ ބާރ އެސޯސިއޭޝަނާއި، މިނިސްޓްރީ އޮފް ހަޔަރ އެޑިޔުކޭޝަނާއި، ދިވެހިރާއްޖޭގެ ޤައުމީ ޔުނިވަރުސިޓީ އާއި، ދިވެހިރާއްޖޭގެ އިސްލާމީ ޔުނިވަރުސިޓީ އާއި، މޯލްޑިވްސް ކޮލިފިކޭޝަން އޮތޯރިޓީ ތަމްސީލު ކުރެވޭ ކޮމިޓީއެއްގެ ލަފަޔާ އެކު، މޯލްޑިވްސް ކޮލިފިކޭޝަން އޮތޯރިޓީން އިސް ވެ ބަލަހައްޓަވާ ގޮތަށް އިންތިޒާމު ކުރުމަށެވެ. އެނގިވަޑައިގަންނަވާނެ ފަދައިން، މިކަން ވެސް މިހާރު އޮތީ، ވަކި ބައެއްގެ އަތްމައްޗަށް ދިވެހިރާއްޖޭގެ ޤާނޫނީ ވަކީލުންގެ ހުރިހައި ކަމެއް ފިރައިލުމުގެ ނުބައި އެދުމުގައި ފަރުމާ ކުރި "ދިވެހިރާއްޖޭގެ ޤާނޫނީ ޚިދުމަތުގެ ޤާނޫނު" ގެ ދަށުން، ބާރ އެސޯސިއޭޝަނުގެ ބާރުގެ ދަށަށް ގެންގޮސް، އެހެން އެއްވެސް ފަރާތަކަށް ބަސް ނުކިޔޭ ކަމަކަށް ހަދައިފައެވެ. އެކަން ކޮށްފައި ވަނީ، ވަކި ބެއިފުޅަކަށް ބާރ އެސޯސިއޭޝަނުގެ ރައީސްކަން ލިބިވަޑައިގަންނަވާނެކަމަށް އޮތް ޔަޤީންކަމެއްގެ ބޮޑުކަމުންކަން ވެސް އެއީ އެނގޭ ކަމެކެވެ. އެ ބެއިފުޅާޔަށް އެއިރު ކަން ދިމާ ކުރި ގޮތުން، ކައުންސިލުގެ ރައީސްކަން ލިބިވަޑައިނުގަތީއެވެ.\nވަރަށް ޚުލާޞާ ގޮތެއްގައި މި ދަންނަވައިލީ، ރާއްޖޭގެ ޝަރީޢަތާއި ޤާނޫނުގެ ތަޢުލީމުގެ ނިޒާމު ހަރުދަނާ ކޮށް އިޞްލާޙު ކުރުމަށް ޓަކައި އަޅުގަނޑު 2019 ވަނަ އަހަރުގެ ޖުޑީޝަލް ރިފޯރމް ކޮންފަރެންސުގައި ހުށައެޅި މައިގަނޑު ކަންކަމެވެ. ސާޅީހަކަށް ޞަފުޙާގެ ކަރުދާހެއްގައި ހިމެނޭ ހުރިހައި ކަމެއް، މި ކަހަލަ ކޮލަމެއްގައި ތަފްޞީލު ކޮށްނުދެވޭނެތީއެވެ. އަޅުގަނޑުގެ ކަރުދާހާއި ޕްރެޒެންޓޭޝަނުގައި ވާނީ، އަޅުގަނޑުގެ ޚިޔާލުތަކަށް ބާރު ދޭ ޒުވާބުތަކާއި، ކަމާބެހޭ ބައެއް ޢިލްމީ ދިރާސާތައް ވެސް ތަފްޞީލު ކޮށްދީފައެވެ. ނަމަވެސް މި ކޮލަމުގައި އެ ބައިތައް ވެސް ދޫ ކޮށްލީއެވެ. ހަމައެކަނި ރިކޯޑަކަށް ޓަކައި ލިޔުނު އެއްޗަކަށް ވާތީއެވެ.


Easa Ah Jinaaee Bodu Kushehge Thuhumathu Kuran Heki Beynunvey: Shameem - Vaguthu\nއީސަ އަށް ޖިނާއީ ބޮޑު ކުށެއްގެ ތުހުމަތު ކުރަން ހެކި ބޭނުންވޭ: ޝަމީމް\nރައްޔިތުންގެ މަޖިލީހުގެ ކެނދިކުޅުދޫ ދާއިރާގެ އެމްޑީޕީގެ މެންބަރު އަހުމަދު އީސަގެ މައްޗަށް ޖިނާއީ ބޮޑު ކުށެއްގެ ތުހުމަތު ނުކޮށް ބަންދުގެ އަމުރެއް ނެރެން އެދުނީ އެ ވަރަށް ހެކި ނެތުމުން ކަމަށް ޕްރޮސެކިއުޓާ ޖެނެރަލް (ޕީޖީ) ހުސައިން ޝަމީމް ވިދާޅުވެއްޖެއެވެ.\nޝަމީމް މި ގޮތަށް ވިދާޅުވީ، އީސަގެ މައްސަލާގައި އޭނާ ހައްޔަރު ކުރަން ކޯޓުގައި ޕީޖީއިން އެދިފައި ވަނީ އާންމު ގޮތެއްގައި މިފަދަ މައްސަލަތަކުގައި އެ އިދާރާއިން އަމަލު ކުރާ ގޮތަށް ނޫން ކަމަށް އެ މައްސަލަ ބެއްލެވި ގާޒީ ނެރުނު އަމުރުގައި އޮތުމުން އާންމުންގެ މީހަކު ކުރި ޓްވީޓަކަށް ޖަވާބު ދެއްވަމުންނެވެ.\nޝަމީމްގެ އެ ޓްވީޓްގައި އޭނާ ވިދާޅުވީ، ގެވެށި އަނިޔާގެ ތުހުމަތުގެ ބައެއް މައްސަލަތަކުގައި މީގެ ކުރިން މަރާލަން އުޅުނު ކަމުގެ ދައުވާ ވެސް އުފުލާފައިވާ ކަމަށެވެ. މަރާލަން އުޅުނު ކަމުގެ ދައުވާގެ ވާހަކަ އޭނާ ގެންނެވީ އެ ކަމަށް އާންމުންގެ މީހަކު އިޝާރާތް ކޮށްފައި އޮތުމުންނެވެ.\nޝަމީމް ވިދާޅުވީ، އެ ފަދަ ދައުވާއެއް އުފުލާފައި އޮންނާނީ ލިބިފައިވާ ހެކިތަކުގެ މައްޗަށް ކަމަށާއި މި މައްސަލާގައި އެފަދަ ނިންމުމެއް ޕީޖީއިން ނިންމުމަށް ހެކި ހޯދަން ޖެހޭ ކަމަށެވެ. އަދި މިއީ ތަހުގީގުގެ ކުރީކޮޅު ކަމަށް ވުމުން ވެސް ދައުވާ އުފުލުމާއި ބޮޑު ތުހުމަތު ކުރަން އަދި އިތުރު ވަގުތާއި ހެކި ބޭނުންވާ ކަމަށް ވެސް ޝަމީމް ވިދާޅުވިއެވެ.\n"ތަހުގީގެއް ކުރީކޮޅު މިފަދަ މައްސަލަތައް އަންނާނެ، ދެ ފަރާތުގެ މަސްލަހަތަށް ބަލައިގެން ދައުލަތުން އަމަލު ކުރަން ޖެހެނީ،" ޝަމީމް ލިޔުއްވާފައިވެއެވެ.\nyes. we have charged for attempted murder on several cases (incidents happened inageveshi setting) in recent past. We will have to assess the evidence first to makeadecision. this will happen when investigation is in an advanced stage. Have to balance both interests.\n— Hussain Shameem (@HuShameem) May 22, 2021\nއީސަގެ މައްޗަށް ގެެވެށި އަނިޔާއެއް ކުރި ކަމުގެ ތުހުމަތު ކުރެވިފައި ވަނީ، އޭނާގެ ކުރީގެ އަނބިކަނބަލުން އަސްރާ ނަސީމަށް އަނިޔާ ކުރި ކަމަށް ބުނާ މައްސަލައިގައެވެ. އަސްރާ ވަނީ އީސައާ ދެކޮޅަށް ފުލުހުންނަށް ބަޔާން ވެސް ދެއްވައިފައެވެ.\nއަސްރާ ނަސީމަކީ ނައިބު ރައީސް ފައިސަލް ނަސީމްގެ އެއްބަނޑު އެއްބަފާ ކޮއްކޯފުޅެކެވެ.\nމި ތުހުމަތާ ގުޅިގެން އީސަ ވަނީ މަޖިލީހުގެ އިޖްތިމާއީ ކޮމިޓީގެ މުގައްރިރު ކަމުން އިސްތިއުފާ ދެއްވައިފައެވެ. އީސަ ވިދާޅުވަނީ ރާއްޖޭގެ ގާނޫނުތަކާ ޚިލާފު އެއްވެސް ކަމެއް ނުކުރައްވާ ކަމުގެ ޔަގީން ކަން ދެއްވާ ކަމަށެވެ. އެމްޑީޕީން ވެސް ވަނީ އެ ޕާޓީގެ ގައުމީ މަޖިލީހުންނާއި އީސަ އަދާ ކުރައްވާ އެ ޕާޓީގެ މަގާމުތަކުން ދުރުކޮށްފައެވެ.\nމެއި 22, 2021 11:44\nޤާނޫނު ކިޔެވީ އުންސުރު އެކަންޏެއް ނޫން، ރާއްޖޭގެ ނިސްބަތުން ދާއިރާއިން މަތީ ތަޢުލީމު ޙާޞިލު ކުރައްވާފައިވާ ވަރަށްގިނަ ބޭފުޅުން އެބަތިބި، އެހެންވީމާ އުންސުރު މެން ޤާނޫނީ ގޮތުން ހަދާ ހީލަތް ވަރަށް ގިނަބަޔަކަށް އެގޭނެ، އާންމު މީހަކު މިބާވަތުގެ ތުހުމަތެއް ހަމަ ކުރެވޭ އިރަށް އެމީހަކު ހައްޔަރު ކުރެވޭއިރު މަޖިލިހުގެ މެމްބަރަކަށްވީމާ ހައްޔަރު ނުކުރެވެންވީ އެއްވެސް ސަބަބެއްނެތް. މަޖިލިސް މެމްބަރަކަށް ވުމަކީ އެމީހަކަށް ކުށެއް ނުކުރެވޭނެ ދަލީލެއްނޫން، އެވެސް އިންސާނުން ކުށެއް ކުރެވިދާނެ، އަދި މަޖިލިސް މެމްބަރަކަށް ވުމަކީ ކުށުން ބަރީއަވުމަށް ލިބިފައި އޮންނަ ހުއްދަ އަކަށް ވެގެން ނުވާނެ، ކުށުގެ ތުހުމަތު ކުރެވޭނަމަ ތަޙުޤީޤު ކުރައްވާ ޝަރީޢަތަށް ފޮނުއްވާ ސާބިތުވުމާއި ނުވުން އެއީ މުޅިން އެހެންކަމެއް. ރައްޔިތުންގެ މެދުގައި ޢަދުލުވެރިކަން ހިފަހައްޓަވާ.\nމެއި 22, 2021 11:51\nގިނަމީހުން ބުނާގޮތުގަ މީނަރަނގަޅުވާނެޔޯ ކޮންމެސް ތަނެއްގެ ސްޕޯކްސް ޕާސަންކަންދޭން، ޒިންމާދާރު މަގާމަކަށް ކަމަކު ނުދެޔޯ.\nބަލަ ޕޮލިހުން މީހަކު ހައްޔަރަށް ކޯޓް ގައި އެދޭ އިރު ދުނިޔޭގަ ލެއްވިހާ ސަބަބެއް ލިޔެފަ އޮވޭ . އެއްމެ ފަހުކަމަކަށް މުޖުތަމަޢު އަށް ނުރައްކާ ޖަހާފަ އޮންނަނީ. މީ ހަމަ ސީދާ ޕޮލިހާ ޕީޖީގެ ރޭވުމެއް. ކުރިން ޕޮލިހުން ބުނީ ޕީޖީ ގެ ލަފާ ހޯދައިގެން މައްސަލަ ބާލާކަމަށް ސޯ؟ ޕީޖީން ކީއްވެބާ ހެކީގެ ވާހަކަ ނުދެއްކީ އަމުރަށް އެދުމުގެ ކުރިން. ؟ ވީ އަރ ނޮޓް އިޑިއަޓްސް އޯކޭ ޕީޖީ؟\nތިއޭ މަ ބުނާ ވާހަކައަކީ، މިފަހަރު އީސަ ވީމައެއް ނޫން އެއީ ރަނގަޅު މީހެއް ނޫން ކަންވެސް އެނގޭ ވަކި ސިޔާސީ މީހެއް ވީމަ އަޑު ގަދަވާނެތާ.. އެކަމު މި ބުނަނީ އަންހެނަކު ހަމަ ބޮޑާ ހާކާފަ ޖިންސީ ފުރައްސާރައޭ ގެވެށިއަނިޔާއޭ ބުނާ ކޮންމެ ފަހަރަކު އެއީ ތެދުކަމަަށް ބަލައި ސޯޝިއަލް މީޑިއާގަ ފިރިހެން މީހާގެ އަބުރު ކަތިލާ ފުނޑާލާ އަދަބު ނުދީގެން ތެޅި ފޮޅޭކަށް ނުޖެހެއޭ.. ތަހުޤީޤު ކުރަން ގޮވިދާނެ ސާބިތުވާނަމަ ހައްޤު އަދަބު ދޭން އަޑު ފުފުލިދާނެ.\nމެއި 22, 2021 12:02\nކަލެއާއި ގާޒީގެ މަޝްވަރާއިން ނިންމީ ތިގޮތަށް؟ ހުޅުމާލެއާއި ރަށްރަށު ގޭގެއަށް ވަދެ ދަމާހަލާ މީހުން ތިގެންދަނީ ކިހާ ހެއްކެއް ހުރެގެން؟ ހަމަ ޔޯލައަށް ނޫނީ ހީއަކަށް ނޫނީ ބުނި ބުނުމަކަށްނު! ކަމާ ނުބެހޭ ތަންތަނަށް ވަދެ ދޮރުވެސް ވައްޓަނީނު. ކަލޭމެންގެ އަމަލުތަކުގެ ސަބަބުން މުޅި ދައުލަތުގެ ދައުލަތްވަންތަކަމުގެ ސިފަ ގެއްލި އާންމުންގެ އިތުބާރު އެކީގަ ވަނީ ގެއްލިފަ. މަސްއޫލިއްޔަތާމެދު ޖަވާބުދާރީވާން ނުޖެހޭނެ ކަމަށް ހީވާކަހަލަ.\nމެއި 22, 2021 12:23\nއުންސުރު ހަމައެއްނުވޭދޯ ޝަހީމް.. އެހެންނުން.\nމެއި 22, 2021 12:36\nހެކިކިޔަނީ ކޯންޗަށްބާ؟ ޝިފާގެ މައްޗަށް ހެއްކެއް ނެތް ރޯޔަލްކޭސްއަށް ހެއްކެއްނެތް އެމްއެމްޕީއާރުސީގެ ފައިސާގެ މައްސަލައިގައި ހެއްކެއްނެތް. ތިމާ ނުރުހޭ މީހާގެ މައްޗަށްއެކަނި ހެކި ލިބެނީ. ސަޅި ހެޔޮވެރިކަމެއް.\nމެއި 22, 2021 13:04\nނޫން ނޫން ބެއްޔާ " އެމްއެމްޕީއާރުސީގެ ފައިސާގެ މައްސަލައިގައި ހެއްކެއްނެތް." ހެކި ހުރި . އެކަމް ހެކި ހުރީ ރައީސް ޔާމީންގެ އެކައުންޓަށް ޖަމާކުރިކަމަށް ބުނާ ޑޮލަރުގަ ޕީޖީ އަށް އަދި ތަހުޤީޤް ކުރި މީހުނަށް ރައީސް ޔާމީންގެ އެކައުންޓަށް ޖަމާކުރިކަމަށް ބުނާ ޑޮލަރުގަ ޖަހާފަ ހުރިތަން ފެނީ "އެމްއެމްޕީއާރުސީގެ ހިޔާނާތުގެ ޑޮލަރު" މިހެން ޖަހާފަ ހުރިތަން. އެހެން ވީމަ ދޯ އުންސުރު ފެނި ރޔ. ޖަލުގަ އޮންނަން ޖެހެނީ؟\nމެއި 22, 2021 13:12\nސާބަހޭ މީހަ ކާ ޖެހިއްޖެއެއްނު އެންމެން އީސަގެ ދިފާއުގަ. އަހަންނަށް ފެންނަނީ އީސަގެ އަބުރަށް ހުތުރުވާ ވާހަ ކަދެއް ކި އެ އަންހެނާ ހައްޔަރު ކުރަން. ޢަދި ދަރިފުޅު ޖެންޑާއަށް ނަގަން. އީސަގެ އަބުރު ސަލާމަތް ކުރޭ\nމެއި 22, 2021 13:16\nމެއި 22, 2021 14:37\nޕާޓީމީހެއްވީމަ އުންސުރެއްވެސްފަންސުރެއްވެސް ހަމައެއްނުވި ދެންކިހިނެއްތޯ ޝަރީއަތަށްފޮނުވާނީ ހުރިހާސުރެއްހަމަކުރަން މިދައުރުގެބާކީއެއްނެތް ޓާޓާ!\nމެއި 22, 2021 14:51\nކުއްޖަކު ވައްޓާލާ މަރާލަން އުޅުން ކުޑަކުށެއްތޯ؟ އެކުށުގެ ތުހުމަތު ކީއްވެބާ ނުކުރެވުނީ. މަންޒަރު ދުން މީހުން އެބަތިބި؟ ތީ ހަމަ ރާވައިގެން ކުރިކަމެއް. މިހާރު މިމައްސަލަ ނިމުނީނު. މިހާރު އެއްވެސް މައްސަލައެއްގައި ތަޙްޤީޤަށް ހައްޔަރެއް ނުކުރޭ. މިހާރު ކުރަނީ މުޖުތަމަޢުގެ ސަލާމަތަށްޓަކައި. އީސަ އެ ކުރިޢަމަލަކީ މުޖުތަމަޢުގެ ތެރޭގައި އީސަ ބަހައްޓަން ނުޖެހޭ ފަދަ ނުރައްކާތެރު ޢަމަލެއް.\nމެއި 22, 2021 15:04\nއީސާ ތީނަމޮޅިއްޔާ އެ އަންހެން މީހާގެ މައްޗަށް ދޮގުހެކި އުފަންކުރަން ނުބައި ނިޔަތެއްގައި އުޅުނުކަމުގެ ދައުވާ އުފުލާ އަވަސްކުރޭ ތީނާ އެކަމަށް ވަރަށްފައިކާވާނެ އަދި މޮޅުވެސްވާނެ ދޮގުހެކި އުފަންކުރުވައިގެން ދައުވާ އުފައްދަން ތީނަ ހަމަ ހުރީ ދޮންވެ ފައްކާކޮށްފައި ސާބަސް ހާދަ މޮޅޭ މިސަރުކާރުގެ ވަގުން\nމެއި 22, 2021 15:21\nމަޖްލިސް މެމްބަރުންނާއި އެމީހުންގެ ފިރިންނާއި އަނބިން ފާޅުގައި ކުއްކުރަންވީ އެއްވެސް ކަމެއް ސަރުކާރުން ނުކުރާނެ ހަމައެކަނި ބަލާނީ ނިޔަތަށް ހެޔޮނިޔަތުން ކުރިއްޔާ ހުދުކާފޫރު\nރާބުއިން މަސްތުވުން މީހަކު މަރާލަން އުޅުން އަނިޔާކުރުން މިއީ މިހާރު އާދައިގެ ކުށް. ޢިމްރާން ބުނާހެން އެއީ މީހަކު ސަމާސާއަށް ކޮށްލާކަހަލަ ކަންތައް. އެފަދަކަމެއް ކޮށްގެން ހައްޔަރެއް ކީއްކުރަން ސުވާލެއްވެސް ނުކުރެވޭނެ. ވައްސަލާމް\nމެއި 22, 2021 15:59\nހެއް ކެތް ނެތޭތަ ތިބުނަންއުޅެނީ؟ މީ ކޮރަޕްޓް ޕީޖީ ވަ ކިކ ކުރަންއެބަޖެހޭ!\nމެއި 22, 2021 18:06\nއުންސުރޭ ގާނޫނު ކިޔެވީ ކޮންތާކުންބާ ތިޔަ ހީވަނީ ބޯހުންނާނީ ކަލޭމެންގެ އެކަނިކަމައްތަ އަހަރެމެންނައް އެނގޭ ކަލޭމެންތިޔަޖަހާ ސަކަރާތް ތިގޮތައް އަލީވަހީދުވެސް ސާފް ފޮތިކޮލަކައްހަދާފަ ފޮނުވާލީނު\nއުންސުރު ހަމައެއްނުވޭދޯ.... ؟


Fini kotarin kulhivaruge maidhaanah, kurimagah elhunu rangalhu...\nރިޕޯޓު - މޯލްޑިވްސް އޮލިމްޕިކް ކޮމިޓީ\nފިނި ކޮޓަރިން ކުޅިވަރުގެ މައިދާނަށް، ކުރިމަގަށް އެޅުނު ރަނގަޅު ބިންގަލެއް\nއަހަރީ އާންމު ބައްދަލުވުންތައް ބާއްވަމުން އައީ މާލޭގެ ސްކޫލެއްގެ ހޯލުގައި\nމިކަން ބަދަލުވެ މިއަހަރު އޮލިމްޕިކް ކޮމިޓީގެ އަހަރީ ބައްދަލުވުން ބާއްވާފައިވަނީ ބ.ގޮއިދޫގައި\nމާލެއިން ބޭރުގައި ބޭއްވުން ވެގެންދާނީ ބޮޑު ގޮންޖެހުމަކަށް ކަމަށް ގިނަ ބަޔަކު ފުރަތަމަ ދެކުނު\nކ. މާލެ 22 އޭޕުރިލް 2018 | އާދީއްތަ 19:04 5,301\nގޮއިދޫގައި ކުރިޔަށް ގެންދިޔަ ހަރަކާތްތަކާއެކު ރާއްޖޭގެ ކުޅިވަރުގެ މުސްތަގުބަލު އުޖާލާ ކުރުމަށް ގިނަ މަސައްކަތްތަކެއް ކުރެވިގެންދާނެ ކަމަށް ބެލެވޭ - މުހައްމަދު ޝަރުހާން\nޒަމާނުއްސުރެ ދިވެހިރާއްޖޭގެ އޮލިމްޕިކް ކޮމިޓީ ނުވަތަ ކުޅިވަރު އެސޯސިއޭޝަންތަކުގެ އަހަރީ އާންމު ބައްދަލުވުންތައް ބާއްވަމުން އައީ މާލޭގެ ސްކޫލެއްގެ ހޯލުގައި ނުވަތަ ކޮންމެވެސް ހޮޓަލެއްގެ ބޯލް ރޫމްގައެވެ. މި ސަގާފަތަށް ނިމުމެއް އައީ މިއަހަރުގެ އޮލިމްޕިކް ކޮމިޓީގެ އަހަރީ ބައްދަލުވުން ބ. އަތޮޅު ގޮއިދޫގައި ބޭއްވުމަށް އިއުލާނުކުރެވުނު ހިސާބުންނެވެ. ފިނި ކޮޓަރީގައި އަރާމު ގޮނޑީގައި ތިބެގެން ރާއްޖޭގެ ކުޅިވަރުގެ ސިޔާސަތުތައް އެތަކެއް އަހަރުތަކެއް ވަންދެން އެކުލަވާލެވިގެންދިޔައިރު މިއަހަރުގެ އަހަރީ ބައްދަލުވުމާއެކު އެކަމަށް ނިމުމެއް އަންނާނެކަން އެނގިގެންދިޔައެވެ.\nއެހެން ނަމަވެސް ގިނަ ބަޔަކު ބައިވެރިވާ މިފަދަ ބޮޑު ގައުމީ ފެންވަރުގެ ބައްދަލުވުމެއް މާލެއިން ބޭރުގައި ބޭއްވުން ވެގެންދާނީ ބޮޑު ގޮންޖެހުމަކަށް ކަމަށް ގިނަ ބަޔަކު ފުރަތަމަ ދެކުނެވެ. އެހެން ނަމަވެސް އޮލިމްޕިކް ކޮމިޓީގެ ސެކްރެޓަރީ ޖެނެރަލް އަހުމަދު މަރްޒޫގާއި އެކޮމިޓީގެ އެކްސްކޯ މެމްބަރުންގެ އަމާޒުހުރީ މިކަން ކޮށްފައި ނޫނީ ދޫނުކޮށްލާ ގޮތަށެވެ. ތަފާތު ތަޖުރިބާއަކަށެވެ.\nރާއްޖޭގެ ކުޅިވަރު އެސޯސިއޭޝަންތަކުގެ އިސްވެރިންނާއި އޮލިމްޕިކް ކޮމިޓީގެ އެކްސްކޯ މެމްބަރުން އަދި ކުޅިވަރުގެ ދާއިރާގައި ހަރަކާތްތެރިވާ އެކި ފަރާތްތަކަށް ގޮއިދޫގެ ރައްޔިތުންގެ ފަރާތުން ކިޔާފައިވަނީ ހޫނު މަރުހަބާއެކެވެ. ތުއްތު ކުދިންގެ ފަރި ހަރަކާތްތަކާއި ކަރުގައި އެޅުވިގެންދިޔަ މާފަތިތަކާއެކު ބައްދަލުވުމަށް ދިޔަ ފަރާތްތަކަށް ލިބިގެން ދިޔައީ އުފަލާއި ހިތްހަމަޖެހުމެވެ.\nގޮއިދޫގެ ރައްޔިތުން ވަނީ ބައްދަލުވުމުގެ ބައިވެރިންނަށް ހޫނު މަރުހަބާއެއް ކިޔާފައި\nކޮންމެ ބައިވެރިޔެއްގެ ހުރިހާ ކަމެއް ބަލަހައްޓައި އާރުކާޓީންގެ ގޮތުގައި ހަރަކާތްތެރިވީ އެ ރަށުގެ ޒުވާނުންނެވެ. އެރޭ ގޮއިދޫގެ ރައްޔިތުންނާއެކު އެ ރަށު ބަނދަރު މަތީގައި ބޭއްވުނު ހާއްސަ ބާބަކިއު ވެގެންދިޔައީ ރައްޔިތުންނާއި ބައްދަލުވުމުގެ ބައިވެރިންނާ މެދު ގާތް ގުޅުމެއް ބިނާކުރެވިގެންދިޔަ ހަރަކާތަކަށެވެ. އޮލިމްޕިކް ކޮމިޓީއިން މިފަހަރު ދިޔައީކީ ހަމައެކަނި ބައްދަލުވުމެއް ބާއްވާލާފައި އެނބުރި މާލެ އަންނާކަށެއް ނޫނެވެ. އޮލިމްޕިކް ކޮމިޓީއިން ދިޔައީ ހަނދާނުން ނުފޮހޭ ވަރުގެ ހަނދާންތަކެއް ބައިވެރިންނަށް ލިބިގެންދާނެ ކަމުގެ ޔަގީންކަމާއެކުއެވެ.\nދެވަނަ ދުވަހަކީ އަހަރީ ބައްދަލުވުން ތާވަލު ކުރެވިފައިވާ ދުވަހެވެ. ބައިވެރިންނަށް އަހަރީ ބައްދަލުވުން މިފަހަރު ވެގެންދިޔައީ ވަރަށް ތަފާތު ބައްދަލުވުމަކަށެވެ. މީގެކުރިން ކޯޓު ފަޓުލޫނާއި ޑިޒައިނަރު ހެދުންތަކުގައި ފިނި ހޯލުތަކުގައި ބޭއްވި ބައްދަލުވުމަށް މިފަހަރު ދާން ޖެހުނީ ފަންކާ ހަރުކޮށްފައި ހުރި ގޮއިދޫ ސްކޫލްގެ ހޯލަށެވެ. ހުރިހާ ބޭފުޅުން ވެސް ތިއްބެވީ އޮލިމްޕިކް ލޯގޯ ރަމްޒު ކޮށްދޭ ކުލަތަކުގެ ޓީޝާޓްތަކުގައެވެ. އެއްވެސް މީހެއްގެ ހާއްސަ ކަމެއް ނުވަތަ ތަފާތު ކަމެއް ފެންނަން ނެތެވެ.\nއޮލިމްޕިކް ކޮމިޓީގެ އަހަރީ ބައްދަލުވުމުގެ ބައިވެރިން\nޖަލްސާ ޝަރަފުވެރި ކޮށްދެއްވީ ކުރީގެ ކުޅިވަރާއި ބެހޭ ވަޒީރު ޑރ. މުހައްމަދު ޒާހިރު ހުސައިންއެވެ. އެމަނިކުފާނު ވަނީ މި ބައްދަލުމުގެ ވަނީ ރާއްޖޭގެ މާހައުލާއި ގުޅޭ ކުޅިވަރުތައް ކަމަށްވާ ވަކިން ހާއްސަކޮށް ފެތުން ފަދަ ކުޅިވަރުތަކުގައި ގަވާއިދުން ދަރިވަރުންނަށް ބައިވެރިވެވޭނެ ގޮތް ހެއްދެވުމަކީ މުހިންމު ކަމެއްކަން ފާހަގަ ކުރައްވާފައެވެ. ހަމައެހެންމެ މި ޖަލްސާގައި ވަނީ ރާއްޖޭގެ ކުޅިވަރުގެ ލެޖެންޑް ސައްޔިދު ހަސަންގެ ހަނދާނުގައި ހާއްސަ ސުކޫތެއް ގެނެސް ހާއްސަ ވީޑިއޯ ރިޕޯޓެއް ވެސް ގެނެސްފައެވެ.\nހަމައެހެންމެ މި ބައްދަލުވުމުގައި މިދިޔަ އަހަރު ރާއްޖެ ބައިވެރިވި ބައިނަލްއަގްވާމީ މުބާރާތްތަކުގައި ޗެފް ޑި މިޝަނަރުންގެ ގޮތުގައި ހަރަކާތްތެރިވި ފަރާތްތަކަށް ވަނީ ހަނދާނީ ލިޔުން އަރުވާފައެވެ. މީގެއިތުރުން 2020 ވަނަ އަހަރު ޖަޕާންގެ ޓޯކިޔޯގައި އޮންނަ އޮލިމްޕިކް ގޭމްސްއަށް ރާއްޖޭގެ ތިން އެތުލީޓުން ތަމްރީނުކުރުމަށް ނިންމައި އެ އެތުލީޓުންނަށް ވަނީ ސްކޮލާޝިޕްގެ ލިޔުން ހަވާލުކޮށްފައެވެ. އެ އެތުލީޓުންނަކީ އުއްމީދީ ދުވުންތެރިޔާ މުހައްމަދު ނާއިލް އަދި ފެތުންތެރިން ކަމަށްވާ މުބާލް އައްޒާމް އަދި އައިޝަތު ސާޖިނާއެވެ.\nމި ބައްދަލުވުމުގައި ވަނީ އެ ކޮމިޓީގެ މިދިޔަ އަހަރުގެ އަހަރީ ރިޕޯޓު އިއްވައި އެ ރިޕޯޓު ފާސްކޮށްފައެވެ. މި ފެށޭ އަހަރަށް ލަފާކުރެވޭ ބަޖެޓް ވެސް މެމްބަރު ކޮމިޓީތަކާއި ހިއްސާކޮށް ވަނީ ފާސްކޮށްފައެވެ.\nހަމައެހެންމެ މި ބައްދަލުވުމުގެ އެންމެ ހާއްސަކޮށް ފާހަގަކުރެވިގެންދިޔައީ އޮލިމްޕިކް ކޮމިޓީގެ މެމްބަރު ހުރިހާ އެސޯސިއޭޝަންތަކުން ގޮއިދޫ ސްކޫލަށް ކުޅިވަރު ސާމާނު ހަދިޔާ ކުރުމެވެ.\nމި ހުރިހާ ކަމެއް ހިނގަމުންދިޔައިރު ވެސް އަޅުގަނޑަށް ޖަވާބު ނުލިބި އޮތީ އެންމެ ސުވާލެއްގައެވެ. އޮލިމްޕިކް ކޮމިޓީއިން ގޮއިދޫ މި ބައްދަލުވުން ބޭއްވުމަށް އިހުތިޔާރުކުރީ ކީއްވެގެންތޯ؟ މި ބައްދަލުވުމުގައި އެ ރަށުގެ ފަރާތުން ހުށަހެޅި ޕްރެޒެންޓޭޝަނުން މި ސުވާލަށް ވަރަށް ފުރިހަމަ ޖަވާބެއް ލިބިގެންދިޔައެވެ. ލިބިފައިވާ މަދު ވަސީލަތްތަކާއި މަދު ތަޖުރިބާތަކާއެކު ބ. އަތޮޅުގައި ކުޅިވަރުގެ ރަސްކަން ކުރަމުންދަނީ އެ ރަށުން ކަން ސާފުވެގެންދިޔައެވެ. ވަކި ކުޅިވަރެއް ނޫނެވެ. ފުޓްބޯޅަ، ވޮލީބޯޅަ، ހޭންޑްބޯޅަ، އެތުލެޓިކްސް ފަދަ އެތައް ކުޅިވަރެކެވެ. ޒާމާނީ ކުޅިވަރުތައް ކަމަށްވާ ސްކޭޓް ކުރުމާއި ކައިޓް ސާފް ކުރުމާއި މޫދުގެ އެތަކެއް ކުޅިވަރެކެވެ. ގޮއިދޫގެ ރައްޔިތުންނަކީ ރާއްޖޭގެ އެހެން ހުރިހާ މީހުންނަށް ލާމަސީލު މިސާލެއްކަން ހާމަވެގެންދިޔައެވެ.\nގޮއިދޫގެ ކުދި ބޮޑު ރައްޔިތުން ވަނީ މި ހަރަކާތްތަކުގައި ބައިވެރިވެފައި\nބައްދަލުވުމަށްފަހު އަޅުގަނޑަށް ފެނިގެންދިޔައީ ފަހުގެ ތާރީހުގައި ނުފެންނަ މަންޒަރެކެވެ. އެކި ކުޅިވަރު އެސޯސިއޭޝަންތަކުގެ ވެރިންނާއި އޮލިމްޕިކް ކޮމިޓީގެ އިސްވެރިން އެއްކޮށް ކުޅިވަރު ކުޅުއްވި މަންޒަރެވެ. ފެތުމާއި ބާސްކެޓާއި ގޯނި ރޭހާއި ދުވުމާއި ބަށި ކުޅުމާއި ވޮލީ ކުޅުމުގެ އިތުރުން ދުވުމެވެ. ހުރިހާ އެންމެންގެ ވެސް ފުރިހަމަ ބައިވެރިވުމާއި އެއްބާރުލުމާއެކުއެވެ. ފެނުނީ އުފާވެރި މަންޒަރުތަކެކެވެ. ހިނިތުންވުމާއެކު އެކަކު އަނެކަކަށް ހީ ސަމާސަކޮށް ކުޅިވަރު 'އެންޖޯއި' ކުރި މަންޒަރެވެ.\nގޮއިދޫގެ ރައްޔިތުންނާއެކު ކުޅިވަރު ކުޅެ އެ މީހުންގެ އިހުސާސްތަކާއި އެމީހުންނަށް ކުރިމަތިވާ ދަތިތައް ކުޅިވަރު އެސޯސިއޭޝަންތަކުން ދަނެގަތެވެ. ދަތި އުނދަގުލާއެކު ވެސް މާލޭގައި ކުރިޔަށްދާ އިންޓަ ސްކޫލް އެކި މުބާރާތްތަކުން ގޮއިދޫ ސްކޫލް ރަން ވަނަތައް ހާސިލުކުރުމުގެ ސިއްރު އެނގިގެންދިޔައެވެ. ކުޅިވަރުގެ މައިދާނުގައި ގޮއިދޫ ހާއްސަވެ މި މުހިންމު ބައްދަލުވުން އެ ރަށުގައި ބޭއްވިގެންދިޔަ ސަބަބު ބައްދަލުވުމުގެ ބައިވެރިންނަށް ހާމަވެގެންދިޔައެވެ.\nއޮލިމްޕިކް ކޮމިޓީގެ ރައީސް ޝަވީދު ވެސް ކުޅިވަރު ކުޅެއްވުމައި ބައިވެރިވެވަޑައިގަތް\nޅަ ކުދިންނާއި އުމުރުން ދުވަސްވީ މީހުންނެވެ. ޖިންސުއްލަތީފުންނާއި ޒުވާން ފިރިހެން ކުދިންނެވެ. ރަށުގެ އިސްވެރިންނާއި އަންހެންވެރިންނެވެ. ކުޅިވަރުގައި ވަކި ބަޔަކަށް ދޫކުރާނެ ބަޔަކު ނެތެވެ. އެންމެން ވެސް ހަމަހަމައެވެ. އެންމެން ވެސް މަސައްކަތްކުރަނީ އެކައްޗެއް ކިޔައިގެން އެއް މިސްރާބަކަށެވެ. ގޮއިދޫގެ ނަން އަބަދުވެސް ކުޅިވަރުގެ ދުނިޔޭގައި އެއްވަނައިގައި ލިޔެވޭ ފެންވަރަށް އެ ރަށުގެ އެތުލީޓުން ގެންދިޔުމަށެވެ. ކުޅިވަރަށް މި ރަށުގެ ރައްޔިތުންގެ ހިތްތަކުގައި ދެވިފައިވަނީ ހާއްސަ ގަދަރަކާއި އިއްޒަތެއްކެވެ.\nމި ބައްދަލުވުމަށް އެ ރަށަށް ދިޔަ އެންމެން ވެސް ފާހަގަކުރީ އެއް ކަންތަކެވެ. ގޮއިދޫގެ ރައްޔިތުންގެ ފަރާތުން އަދާކުރި މެހުމާންދާރީއާއި އެ ރައްޔިތުންގެ ފަރާތުން ފެނިގެންދިޔަ އެއްބައިވަންތަކަމާއި އެއްބައެއްވަންތަކަމެވެ. ތެދެކެވެ. މިއީ އާދައިގެ ރަށެއް ނޫނެވެ. މިއީ ތަފާތު ރަށެކެވެ. ތަފާތު ދައްކާ ރަށެއް ވެސްމެއެވެ. ރާއްޖޭގެ ކުޅިވަރުގެ އެންމެ ބޮޑު އިވެންޓް ކާމިޔާބުކަމާއެކު ބާއްވާ އެ ނިންމާލީ އޮލިމްޕިކް ކޮމިޓީއަށް ގޮއިދޫ ރައްޔިތުންގެ ފަރާތުން ލިބުނު އެހީތެރިކަމާއި އެއްބާރުލުމާއެކުއެވެ.\nމި އިވެންޓްގައި ގިނަ ބަޔަކު ވަނީ ބައިވެރިވެފައި\nކޮންމެއަކަސް މި ދަތުރުވެގެން ދިޔައީ އަޅުގަނޑު ދެކޭ ގޮތުން ރާއްޖޭގެ ކުޅިވަރުގެ މުސްތަގުބަލަށް އެޅުނު މުހިންމު ފިޔަވަޅެއްގެ ގޮތުގައެވެ. މާލެއިން ބޭރުގައި ބޭއްވުނު އޮލިމްޕިކް ކޮމިޓީގެ އެންމެ ފުރަތަމަ އަހަރީ ބައްދަލުވުން ވެގެންގޮސްފައި މިވަނީ ވަރަށް ކާމިޔާބު އަދި އެހާމެ އުއްމީދީ ބައްދަލުވުމަކަށެވެ. މި ބިންގަލުގެ މަތީގައި އާ އުސްމިންތަކަކަށް ރާއްޖޭގެ ކުޅިވަރު ގެންދެވޭ ބިންގަލަކަށެވެ.\nމި ހަރަކާތްތައް ނިމިގެން ދިޔަ ގޮތުން ހަނދާނަށް އަންނަނީ އަޅުގަނޑުމެންގެ ކުޅިވަރުގެ ބައްޕަ، އަދި އޮލިމްޕިކް ކޮމިޓީގެ ކުރީގެ ރައީސް މަރްހޫމް ޒާހިރު ނަސީރު ވިދާޅުވެފައިވާ ވާހަކައެކެވެ. އޭނާ ވިދާޅުވެފައި ވަނީ ކަމެއް ކުރިޔަކަސް ކަމަކު ނުދާނެ ކަމަށެވެ. ކަމެއް ކަމަކަށް ވާގޮތަށް ކުރިއްޔާ ނޫނީ ކަމެއް ކުރި ކަމަކަށް ނުވާނެ ކަމަށެވެ. އަޅުގަނޑުގެ ތަޖުރިބާއިން ބުނެވެން އޮތީ އޮލިމްޕިކް ކޮމިޓީގެ މިފަހަރުގެ އަހަރީ ބައްދަލުވުމަކީ، ބައްދަލުވުމަކަމަށް ވާގޮތަށް ބޭއްވުން ބައްދަލުވުމެއް ކަމަށެވެ.\nއެންމެ ފަހުން އަޕްޑޭޓް ކުރީ: 1 އަހަރު ކުރި | ރިވިއު ކުރީ: އިސްމާއިލް ނާއިލް ނަޝީދު\nސަސްޓެއިނަބަލް އޯޝަން އިނިޝިއޭޓިވްގެ ނަމުގައި ޤައުމީ ފެންވަރުގެ ބައްދަލުވުމެއް ފަށައިފި


ނަންބަރު: (IUL) 425-C1/1/2021/141\nޕަބްލިޝްކުރި ގަޑި: 09:03\nވަޒީފާގެ ފުރުޞަތު - ލީގަލް އެސިސްޓެންޓް\nމި އިޢުލާންވަނީ 03 އޮގަސްޓް 2021 12:30 ގައި ބާތިލް ކުރެވިފައެވެ.\nލީގަލް އެސޯޝިއޭޓް ޕްރޮފެޝަނަލްސް\nމާލޭ ސިޓީ ކައުންސިލްގެ އިދާރާ / ޖެނެރަލް އެޑްމިނިސްޓްރޭޝަން އެންޑް ފްރަންޓް އޮފީސް\nސްޕެޝަލް ޑިއުޓީ އެލަވަންސްގެ ގޮތުގައި މަހަކު އަސާސީ މުސާރައިގެ %35 ލިބޭނެ.\nއެކިއެކި ފަރާތްތަކަށް ފޮނުވަންޖެހޭ ޤާނޫނީ ލިޔުންތަކާއި ސިޓީތައް ޑްރާފްޓުކޮށް ފޮނުވުން.\nކައުންސިލުގެ ފަރާތުން ދައުވާ ކުރާ މައްސަލަތަކާއި ދައުވާލިބޭ މައްސަލަތަކާއި ގުޅިގެން ހުށަހަޅަންޖެހޭ ލިޔުންތައް ޓައިޕުކުރުން.\nޝަރީޢަތަށް ފޮނުވަންޖެހޭ މައްސަލަތައް ފޮނުވުމުގައި ކުރަންޖެހޭ މަސައްކަތްތައް ކުރުން.\nއޮފީހުގެ މުވައްޒަފުން ކުރާ ސިވިލްސަރވިސް ޤާނޫނާ ޚިލާފު ކަންކަން ބަލައި އެމައްސަލަތަކުގެ ތަހުޤީގަށް ބޭނުންވާ ލިޔުން ފޮނުވުން.\nވަޒީފާއާބެހޭ ޓްރައިބިއުނަލްއަށް ހުށަހެޅޭ މައްސަލަތަކާ ގުޅިގެން ލިޔަންޖެހޭ ބަޔާންތައް ލިޔުމާއި ހުށަހަޅަންޖެހޭ ފޯމުތައް ހުށަހެޅުން.\nއޮފީހުގެ ކަންކަމާ ގުޅިގެން މުވައްޒަފުން ހުށަހަޅާ މައްސަލަތަކުގެ ބަޔާންތައް ނެގުން.\nލާމަރުކަޒީ ޤާނޫނުގެދަށުން ހަދަންޖެހޭ ގަވާއިދުތަކާއި އުޞޫލުތައް ހެދުމުގައި އެހީތެރިވެދިނުން.\nސެކްޝަނަށް ލިބޭ ޤާނޫނީ ލިޔުންތައް ބަލައިގަތުމާއި ފައިލްކުރަންޖެހޭ އެންމެހައި ލިޔުންތައް ފައިލްކުރުން.\nސެކްޝަނުން ފޮނުވަންޖެހޭ ރިޕޯޓުތައް ފޮނުވަންޖެހޭ ފަރާތްތަކަށް ފޮނުވުން.\nކައުންސިލުން ހަދަންޖެހޭ ޤަވާޢިދުތައް ހެދުމާބެހޭ ކަންކަން ކުރުން.\nދަޢުވާ ލިބޭ މައްސަލަތަކުގެ ރެކޯޑް ބެލެހެއްޓުން.\nކައުންސިލަށް ހުށަހެޅޭ ޤާނޫނީ އެކިއެކި މައްސަލަތަކާ ބެހޭ ސިޓީތަކަށް ޖަވާބުދިނުން.\nދަޢުވާކުރާ މައްސަލަތަކުގެ ރެކޯޑު ބެލެހެއްޓުމާއި، ދަޢުވާ ހުށަހަޅަންޖެހޭ މައްސަލަތަކާ ގުޅޭގޮތުން ކުރަންޖެހޭ މަސައްކަތް ކުރުން.\nކައުންސިލަށް ބޭނުންވާ ޤާނޫނީ ލަފާހޯދުމާ ގުޅޭގޮތުން ކުރަންޖެހޭ ކަންކަން ކުރުން.\nކައުންސިލުން ފާސްކުރާ ނިންމުންތައް ތަންފީޒުކުރުމަށް ފުރިހަމައަށް އެއްބާރުލުންދީ، އެފަދަ ނިންމުންތައް ތަންފީޒުކުރުމުގައި އިދާރީގޮތުން ކުރަންޖެހޭ އެންމެހައި ކަންތައް ސެކްރެޓަރީ ޖެނެރަލްގެ ނުވަތަ ސްޕަވައިޒަރުގެ ލަފަޔާ އިރުޝާދުގެ މަތިން ރާވާ ހިންގާ ބަލެހެއްޓުމާއެކު އެ ނިންމުންތައް ތަންފީޒު ކުރުމަށްޓަކައި ޢަމަލީ ގޮތުން ކުރަން ޖެހޭ އެންމެހައި ކަންތައްތައް ކުރުން\nކައުންސިލް އިދާރާގެ މަސައްކަތްތަކާއި ކައުންސިލްގެ ނިންމުންތައް ތަންފީޒުކުރުމާއިގުޅޭ އެންމެހައި ކަންކަމުގައި ކައުންސިލަށާއި ސެކްރެޓަރީ ޖެނެރަލަށް ފުރިހަމައަށް އެއްބާރުލުންދީ ޖަވާބްދާރީވުން.\nލީގަލް އޮފިސަރުންގެ ވަޒީފާގެ އޮނިގަނޑުގެ، ސީ.އެސް 7-4 ގްރޭޑްގައި2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު %85 އިން މަތިން މާކްސް ހޯދާފައިވުން.\nލީގަލް އޮފިސަރުންގެ ވަޒީފާގެ އޮނިގަނޑުގެ، ސީ.އެސް 7-3 ގްރޭޑްގައި2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު %85 އިން މަތިން މާކްސް ހޯދާފައިވުން.\nލީގަލް އޮފިސަރުންގެ ވަޒީފާގެ އޮނިގަނޑުގެ، ސީ.އެސް 7-2 ގްރޭޑްގައި2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު %85 އިން މަތިން މާކްސް ހޯދާފައިވުން.\nލީގަލް އޮފިސަރުންގެ ވަޒީފާގެ އޮނިގަނޑުގެ، ސީ.އެސް 7-1 ގްރޭޑްގައި2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު %85 އިން މަތިން މާކްސް ހޯދާފައިވުން.\nޤާނޫނީ ރޮނގުން ނުވަތަ ޤާނޫނާއި ޝަރީޢާގެ ދާއިރާއިން ދިވެހިރާއްޖެ ޤައުމީ ސަނަދުތަކުގެ އޮނިގަނޑު ލެވެލް5ނުވަތަ6ގެ ސަނަދެއް ޙާސިލްކޮށްފައިވުން.\nޝަރީއާ އެންޑް ލޯ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 10 އޯގަސްޓް 2021 ގެ (14:00) ގެ ކުރިން، މައްޗަން ގޮޅީގައި ހުންނަ މާލޭ ސިޓީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް ([email protected]) މެދުވެރިކޮށް ވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެކްޓިކަލް އޮންނާނީ، 15 އޯގަސްޓް 2021 އާއި 30 އޯގަސްޓް 2021 އާ ދެމެދު، މައްޗަންގޮޅީގައި ހުންނަ މާލޭ ސިޓީ ކައުންސިލްގެ އިދާރާ ގައެވެ.


Bonduge interest nudhekkumun Lanka ah dhauvaakoffi | Mihaaru\nވިޔަފާރި / ސްރީ ލަންކާ\nބޮންޑުގެ އިންޓްރެސްޓް ނުދެއްކުމުން ލަންކާ އަށް ދައުވާކޮށްފި\nލަންކާގެ ރައްޔިތެއް، ފަހަތުގައި އެގައުމުގެ ދިދަ ---ފޮޓޯ: ބީބީސީ\n23 ޖޫން 2022 - 09:23\nސޮވެރިން ބޮންޑުތަކުގެ އިންޓްރެސްޓް ނުދައްކައިގެން، ލަންޑަންގެ ހެމިލްޓަން ރިޒާވް ބޭންކުން ސްރީ ލަންކާގެ މައްޗަށް ދައުވާކޮށްފި އެވެ.\nބޭރުގެ ގިނަ ހަބަރުތަކުން ރިޕޯޓުކޮށްފައި ވާގޮތުން، އިގްތިސޯދީ ކާރިސާއަކާ ކުރިމަތިވެފައިވާ ލަންކާ ގޮވައިގެން ދައުވާ ކުރަން ނިންމައިފައި ވަނީ އެ ގައުމުން ހެމިލްޓަން ބޭންކަށް ވިއްކި ދެ ސޮވެރިން ބޮންޑަކަށް ދައްކަން ޖެހޭ އިންޓްރެސް ކަނޑައެޅިފައިވާ ތާރިހަށް ނުދެއްކި، އިތުރަށް ދިން މަސް ދުވަހުގެ މުއްދަތު ހަމަވުމުންނެވެ. އެއީ ކިހާވަަރެއް ކަން ހާމައެެއްނުކުރެ އެވެ.\nބޮންޑަކީ ވަކި މުއްދަތެއްގެ ތެރޭގައި ހަލާސްކުރާ ގޮތަށް އެކި ގައުމުތަކާއި ބޭންކުތަކުން ނަގާ ލޯނެކެވެ. ބޮންޑުގެ އަސްލު އަދަދު ދައްކަންޖެހޭ ތާރީހުގެ ކުރިން، ކަނޑައެޅޭ އުސޫލަކުން ބަރާބަރަށް އިންޓްރެސްޓް ދައްކަން ޖެހޭނެ އެވެ. މިއީ އިނގިރޭސިންގެ އަތްދަށުން މިނިވަންވުމަށް ފަހު ލަންކާ އަށް ބޮންޑެއްގެ އިންޓްރެސްޓް ނުދެއްކުނު ފުރަތަމަ ފަހަރެވެ.\nހެމިލްޓަން ބެންކުގައި ހުރި ލަންކާގެ ބޮންޑުތައް 250 މިލިއަން ޑޮލަރަށް ވުރެ ގިނަ އެވެ. ޕްރިންސިޕަލް އަދަދު ދެއްކުމަށް އެއްބަސްވެފައި ވަނީ އަންނަ މަހު 25 ވަނަ ދުވަހުގެ ކުރިންނެވެ.\nލަންޑަންގެ ހެމިލްޓަން ރިޒާވް ބޭންކް ---ފޮޓޯ: ހެމިލްޓަން ރިޒާވް ބޭންކް\nހެމިލްޓަން ބޭންކުން އިއްޔެ ވަނީ އިންޓްރެސްޓާ އެކު ބޮންޑުގެ ފައިސާ ހޯދުމަށްޓަކައި އެމެރިކާގެ ނިއުޔޯކްގައި ހުރި ފެޑެރަލް ކޯޓަކަށް ދައުވާ ހުށަހަޅައިފަ އެވެ.\nދައުވާގައި ބުނެފައިވާ ގޮތުން އެ ފައިސާ އަނބުރާ ނުދެއްކީ ރާޖަޕަކްސަ އާއިލާ ހިމެނޭހެން ލަންކާ ސަރުކާރުގެ އިސްވެރިން އަޑީގައި ތިބެ ގަސްތުގަ އެވެ. އަދި އެ ލޯނަށް ފައިސާ ނުދައްކައި އެހެން ލޯނުތައް ހަލާސް ކުރުމަށް ލަންކާ އިން ވާހަކަ ދައްކައި، މަޝްވަރާ ކުރާ ކަމަށް ވެސް ވަނީ ތުހުމަތުކޮށްފަ އެވެ.\n"އެ ލޯނުތައް ނުދައްކާތީ އަހަރެމެންނަށް ވަރަށް ބޮޑަށް އެބަ ގެއްލުންވޭ،" ހެމިލްޓަން ބޭންކުން ބުންޏެވެ.\nލަންކާގެ ހާލަތާ ގުޅިގެން އެ ގައުމުގެ ސަރުކާރާ ދެކޮޅަށް ރައްޔިތުން ނުކުމެެ މުޒާހަރާ ކުރަނީ --- ފައިލް ފޮޓޯ: އޭއެފްޕީ\nލަންކާގެ ބޮޑެތި ބައެއް ކުންފުނިތަކަކުން އެއްވެ، ހެމިލްޓަން ބޭންކުގެ ލޯނު ހަލާސް ކުރުމާ ގުޅޭ ވާހަކަތައް ފަށާނެ ކަމަށް ލަފާކުރެވޭ ކަމަށް ހަބަރުތައް ބުނެ އެވެ.\nއެ ގައުމަށް މިހާރު ކުރިމަތިވެފައިވާ އިގްތިސޯދީ ކާރިސާ އަކީ، ފަހުގެ ތާރީހެއްގައި ދިމާވި އެންމެ ބޮޑު ކާރިސާ އެވެ. ތެލާއި، ގޭސް ފަދަ ތަކެތި ލިބުން ދަތިވެފައިވާ އެ ގައުމުގެ ރައްޔިތުން ހާލުގައި ޖެހި، ގިނަ ބަޔަކު އަންނަނީ ސަރުކާރާ ދެކޮޅަށް އަޑުއުފުލަމުންނެވެ.\nހެމިލްޓަން ރިޒާވް ރިސޯޓަކާ ވައްތަރީ\nމިކަންތައް ގަނޑުން ރަނގަޅެއް ވެއްޖިއްޔާ ކިތަންމެހާވެސް ރަނގަޅު. ބައިނަލް އަގްވާމީ ގޮތުން ގައުމަކައް އެންމެ ގިނައިން ދަރަނި ނެގޭނެ ވަރެއް ނުވަތަ އުސޫލެއް ވުޖޫދުވެއްޖިއްޔާ ހުރިހާގައުމެއްގެ ރައްޔިތުންނައްވެސް ކުރިމަގުގަ ރަނގަޅަކައްވާނެ. ނޫނީ ކޮންމެގައުމަކައްވެސް ޒިންމާވާންޖެހޭނީ މިވެނިވަރެއްގެ ދަރަނިކަމައް އޮންނައުސޫލެއްރަނގަޅު. އޭރުން އެއައްވުރެ އިތުރައް ބަޔަކު ދަރަނިދިނަސް އެއީ އެބަޔަކު ނަގާ ރިސްކަކައްވާނީ ނުދެއްކުނަސް ދައުވާއެއްނުކުރެވޭނެ.\nގައުމުތައް ޑިމޮކްރަޓިކް ވަމުންދާއިރު، ރައްޔިތުންގެ ބޭނުންތައް އިތުރުވަމުންދާއިރު، ސަރުކާރުތައް ބަދަލުވާއިރު، ބައިއަޅަންޖެހޭ މީހުން އިތުރުވަމުންދާއިރު މިނޫންގޮތަކައް ގިނަ ގައުމުގެ މިނިވަންކަން ދެމިއޮންނާނެކަމަކައް މަށަކައް ނުފެނޭ. ހަންފަތުރާ މީހުން އެތިބެނީ އަންނަ ކޮންމެ ސަރުކާރަކައް ދެއްކުނަސް ނުދެއްކުނަސް ދަރަނިދޭން ތައްޔާރައް. އެއްބަޔަކު ނުދިނިއްޔާ އަނެއްބަޔަކު ދޭގޮތައް. ވެރިންނައް ލިބޭނެ އެއްވެސް ދެރައެއްނެތް ބޮލުއަޅަންތިބޭނީ ރައްޔިތުން.\nރާއްޖެ އިން މިވަގުތައް އަސާސީ ކަންކަމުގަ ނޫނީ ލޯން ނެގުން ހުއްޓާލަން ވެއްޖެ އެވެ. އޭގެ ބަދަލުގަ ޑްރަގް އަދި ބިދޭސީންގެ މައްސަލަ ހައްލު ކުރަން ވީ އެވެ. ދެން ދަނޑުވެރިކަމާ މަސްވެރިކަން ކުރި އަރުވަން އުޅެން ވީ އެވެ.\nތިކަންކުރަންއުޅޭ ވެރިއަކު މިގައުމަކުނެތް.\nކޮބާ ދަރަނިދަންތުރަ ޖަހާމީހުން ފެނޭދޯ، ޗައިނާއޭކިޔާ ޕުރޮޕެގެންޑާ ފަތުރާ ގައުމުތަކުގެ ފެންވަރު މިހުންނަނީ.\nމަޝްރޫޢުތައް ހިންގުމުގެ ނަމުގަ ބޮޑެތި ލޯނު ނަގަމުން އެދަނީ ޗަައިނާއިން އެކަނިތަ. މިގައުމުވެސް މިއޮތީ ޔޫރަޕަށާ ޗައިނާއަށާ އިންޑިއާއަށް ދަރާ ވިކިފަ. ނުވިތާކަށް އަދިވެސް ހުއްޓާލާކަށް ނޫޅޭ.


Mathee Fenvarugai Hadhaafaivaa9Bureege "Maagiri Hotel"Hulhuvaifi - Vaguthu\nމަތީ ފެންވަރުގައި ހަދާފައިވާ ނުވަ ބުރީގެ "މާގިރި ހޮޓެލް" ހުޅުވައިފި\n10 މަސް ކުރިން ( އޭޕްރީލް 13, 2018 )\nމާލޭގައި ހުންނަ ހުޅުމާލޭ ފެރީ ޓާމިނަލް ކުރިމަތީގައި މަތީ ފެންވަރުގައި ހަދާފައިވާ ނުވަ ބުރީގެ ހޮޓަލް ހުޅުވައިފިއެވެ.\n"މާގިރި ހޮޓެލް" ނަމަކަށް ކިޔާ އެ ހޮޓާ ހުޅުވީ އިއްޔެ ހެނދުނު ބޭއްވި ރަސްމިއްޔާތެއއްގައި އެ ހޮޓާ ހިންގާ ރިޖެންޓް މޯލްޑިވްސްގެ އިސްވެރިންނެވެ. އެއީ ގާތްގަނޑަކަށް ހަ މިލިއަން ޑޮލަރު (92.5 މިލިއަން ރުފިޔާ) ހޭދަކޮށްގެން ހެދި ހޮޓަލެކެވެ.\nއަލަށް ހުޅުވި އެ ހޮޓަލުގައި މަތީ ފެންވަރުގެ 52 ކޮޓަރި ހުންނައިރު، ހުރިހާ ކޮޓަރިއެއްވެސް ހަދާފައި ވަނީ އެންމެ ޒަމާނީ ވަސީލަތްތަކާއެކުގައެވެ. އެ ހޮޓަލުގައި ދެ ރެސްޓޯރެންޓާއި ކެފޭއެއްވެސް ހަދާފައިވާއިރު، ކޮންފަރެންސް ހޯލަކާއި މީޓިން ރޫމަކާއި ފިޓްނަސް ސެންޓަރެއްވެސް އިނދެއެވެ.\nއެ ހޮޓާ ހަދާފައި ވަނީ މީގެ ކުރިންވެސް ހޮޓަލެއް ހަދާފައި ހުރި ތަނެއްގައެވެ. އަލަށް ހުޅުވި މި ހޮޓަލުގެ ކޮޓަރިތަކުގެ އަގުތައް ރަނގަޅުވެފައި ލިބޭ ހިދުމަތްވެސް ފެންވަރު ރަނގަޅުވާނެކަމަށް އެ ހޮޓަލުން މައުލޫމާތުދެއެވެ.\nއަދި އެ ހޮޓަލުގެ ރެސްޓޯރަންޓުތަކުގައި ޕާޓީ ފަދަ ހަފުލާތައް ބޭއްވުމަށް ވެސް ދޫކުރާނެކަމަށް އެ ހޮޓަލުން މައުލޫމާތުދެއެވެ.\nވަޅިން ބިރުދެއްކުމަށް ފަހު ބައި މިލިއަނަށް ވުރެ ގިނަ ރުފިޔާ ފޭރިގެންފި\nއޭޕްރީލް 13, 2018 17:18


Mugabe enme fahun vettijje, ekamaku sidin!\nމުގާބޭ އެންމެ ފަހުން ވެއްޓިއްޖެ، އެކަމަކު ސިޑިން!\nރޮބަޓް މުގާބޭގެ ވެރިކަން ވައްޓާލަން ކިތަންމެ ބަޔަކު އުޅުނަސް 27 އަހަރު ވެގެން ދިޔައިރު ވެސް އެކަންވާ ގޮތެއް ނުވި އެވެ. އެކަމަކު މުގާބޭ އެންމެފަހުން ވެއްޓިވަޑައިގެންފި އެވެ. އެއީ ސިޑިއަކުންނެވެ.\nމުގާބޭ އިއްޔެ ސިޑިން ވެއްޓުނީ އެފްރިކަން ޔުނިއަންގެ ޗެއާމަން ކަމަށް މުބާގޭ އިންތިހާބު ކުރި ބައްދަލުވުމަށް ފަހު ގައުމަށް ވަޑައިގެން އެއާޕޯޓްގައި ސަޕޯޓަރުންނާ ވާހަކަ ދެއްކެވުމަށް ފަހު ވަޑައިގަންނަވަނިކޮށެވެ.\nޒިމްބާބްވޭގެ ވެރިކަމުގައި 1987 ވަނަ އަހަރުން ފެށިގެން ހުންނަވާ، އުމުރުން 90 އަހަރުގެ މުގާބޭ ވެއްޓުނީ ސިޑިއަކުން ފައިބައިވަޑައިގަންނަވަނިކޮށް، އެއް ހަރުފަތުގައި ފައި ނޭޅުއްވި އަނެއް ހަރުފަތުގައި ފައި އެޅުއްވުމުންނެވެ. އުމުރުން ކިތަންމެ ގިނަ ދުވަސް ވެފައި ހުރި ނަމަވެސް ހަމަވެއްޓިވަޑައިގަތުމާ އެކު މުގާބޭ ނިކަން އަވަހަށް ތެދުވެ ވަޑައިގެންނެވި އެވެ. ހަށިގަނޑުގެ އާރާއި ބާރު ހުސްވެފައިވާ ކަމަކަށް ނުފެނެ އެވެ.\nކުލަ ގަދަކޮށް ބޭއްވި ރަސްމިއްޔާތު ކަވަރު ކުރުމަށް ހާޒިރުވެ ތިބި ނޫސްވެރިންގެ އެތައް ބަޔަކު ވަނީ މުގާބޭ ވެއްޓުުނުތަން ފޮޓޯ ނަގައިފަ އެވެ. އެކަމަކު ބައެއް ނޫސްވެރިން ވަނީ މުގާބޭގެ ސެކިއުރިޓީން އައިސް ފޮޓޯތައް ޑިލީޓް ކުރުމަށް މަޖުބޫރު ކުރި ކަމަށް ބުނެފަ އެވެ. އެކަމަކު ފޮޓޯތައް މި ވަނީ އާންމުވެފަ އެވެ.\nމުގާބޭ ވެއްޓުމުގެ ކުރިން ސަޕޯޓަރުންނާ މުހާތަބު ކުރައްވަމުން ވިދާޅުވީ އެފްރިކަން ޔުނިއަންގައި ޒިމްބާބްވޭގެ ދަރަޖަ އުފުލިގެން ދިޔުމާ ގުޅިގެން އެފްރިކާގެ އެއްވެސް ގައުމަކުން ޝަކުވާ ނުކުރާ ކަމަށެވެ. ނަމަވެސް އެކަމަށް އެހެން ގައުމުތަކުން ވަނީ ވަަރަށް ބޮޑަށް ފާޑު ކިޔައިފަ އެވެ.


އިތުރު ފަރުވާއަށް ރައީސް ނަޝީދު މާދަމާ ޖަރުމަނަށް - Voice of Meedhoo\nމިއަދަކީ ބައިނަލް އަގުވާމީ ނަރުހުންގެ ދުވަސް: ...\nމިދިޔަ ހަފްތާގެ ބުރާސްފަތި ދުވަހުގެރޭ ރައީސް ނަޝީދުގެ ފުރާނަފުޅު ދުއްވާލަން ދިން ނުރައްކާތެރި ޓެރަރިސްޓް ހަމަލާގައި ލިބިވަޑައިގެންނެވި ގެއްލުންތަކަށް އިތުރު ފަރުވާ ހޯދުމަށް މާދަމާ ޖަރުމަނަށް ފުރުވާވަލުމަށް ހަމަޖެހިއްޖެއެވެ.\nރައީސް ނަޝީދުގެ އާއިލާއިން ބުނެފައިވަނީ މާދަމާ ހެނދުނުގެ ވަގުތެއްގައި އެމަނިކުފާނު ޖަރުމަނަށް ފުރައިވަޑައިގަތުމަށް ހަމަޖެހިފައިވާކަމަށެވެ. މެދު ކެޑުމެއްނެތި ޑޮކްޓަރުންގެ ފަރުވާ ރައީސް ނަޝީދަށް ދެމުންދާއިރު، އެމަނިކުފާނުގެ ބަލީގެ ހާލަތަށް ލުއިތަކެއް ލިބެމުންދާކަމަށް އާއިލާއިން ފާހަގަކުރެއެވެ.\nއެގޮތުން މިހާރު އެދުން ތެދުވެ ވަޑައިގެން ގޮޑިކޮޅުގައި އިށީއްނަވައި ދިޔާ ތަކެތި ބުއިމަށް ޑޮކްޓަރުން ހުއްދަ ދީފައިވާކަމަށެވެ.\nމިމަހުގެ6ވަނަދުވަހުގެރޭ ރައީސް ނަޝީދު އަވަހާރަކޮށްލުމަށް އެއްޗެއް ގޮއްވާލާ ދިން ހަމަލާގައި އެމަނިކުފާނަށް ސީރިއަސް ޒަހަމްތަކެއް ލިބިވަޑައިގެން ގިނަ އޮޕަރޭޝަންތަކެއް ވަނީ ކޮށްފައެވެ. ރައީސް ނަޝީދަށް ހަމަލާދިނުމަށް ބޭނުންކުރި ބޮން ހަދާފައިވަނީ އެގާއި ގިނަ އަދަދެއްގެ ރޭޒާފުކާއި އެހެނިހެން ގެއްލުންދޭ ތަކެތި ހިމަނައިގެންކަމުން މި ބޮން ގޮއްވާލުމާއި އެކު މިތަކެތިވަނީ ރައީސް ނަޝީދުގެ ހަށިކޮޅުގެ ތެރެއަށް ވަދެފައެވެ. މިތަކެތި ނެގުމަށް ޑޮކްޓަރުންގެ ޓީމުންވަނީ 16 ގަޑިރުވަންދެން ސީރިއަސް އޮޕަރޭޝަންތަކެއް ކޮށްފައެވެ.\nޑޮކްޓަރުންގެ ޓީމުން ވިދާޅުވީ، ގޮއްވާލި ބޮމުން ބުރައިގެންދިޔަ ތޫނު ދަގަނޑު އެތިކޮޅުތަކުގެ ތެރެއިން އެތިކޮޅެއް، އެމަނިކުފާނުގެ ސީދާ ހިތަށް ނުވަދެ ހުރީ އެންމެ ސެންޓިމީޓަރެއްގެ ދުރުމިންކަމަށެވެ. މި އެތިކޮޅު ރައީސް ނަޝީދުގެ ހިތަށް ނުވަދެ ސަލާމަތްވީ އެމަނިކުފާނުގެ މޭކަށިގަނޑުގައި ޖެހި ކަށިގަނޑު ފުނޑުފުނޑުވުމުގެ ސަބަބުން އެ އެތިކޮޅު އެތެރެއަށް ދިޔުން މަތަވެގެންކަމަށްވެސް ޑޮކްޓަރުން ވަނީ ވިދާޅުވެފައެވެ.\nރައީސް ނަޝީދަށްް ހަމަލާދިން މައްސަލާގައި މިހާތަނަށް3މީހަކު ވަނީ ހައްޔަރުކޮށްފައެވެ. މި އެންމެންގެ ބަންދުގެ މުއްދަތަށް ކޯޓުން 15 ދުވަސް ވަނީ ޖަހާދީފައެވެ. ހައްޔަރުކުރި މީހުންގެ ތެރޭ ގައި ރައީސް ނަޝީދަށް ފަރާލާ މި ބޮން ގޮއްވާލުމުގައި އަމަލީ ގޮތުން ހަރަކާތްތެރިވި މީހާއާއި ބޮން ހަރުކޮށްފައި ހުރި ސައިކަލްގެ ވެރިފަރާތްވެސް ހިމެނެއެވެ.


Ge ehge thereygai dhemafiriaku maruvefai thibbaa fenijje\nގެއެއްގެ ތެރޭގައި ދެމަފިރިއަކު މަރުވެފައި ތިއްބާ ފެނިއްޖެ\nމަރުވެފައި އޮތްވާ ފެނުނު މީހާގެ ހަށިގަނޑު އެމްބިއުލާންސްއަށް އަރުވަނީ: މަރުވެފައި އޮތްވާ ފެނުނީ ދެމަފިރިން - ފޮޓޯ: އަފްޝީން ނަސީރު \_ އަވަސް\nމާވެޔޮ މަގުގައި ހުންނަ މ. ލައިޓް ސިގުނަލްގެ ކޮޓަރިއެއްގެ ތެރޭގައި ދެމަފިރިއަކު މަރުވެފައި ތިއްބާ ފެނިއްޖެ އެވެ. މަރުވެފައިވާ ތިއްބާ ފެނުނީ ތ. ވިލުފުއްޓަށް ނިސްބަތްވާ ގާސިމް ޝާހިދާއި ރަޒީނާ އިބްރާހިމް އެވެ.\nއެ ދެމަފިރިން މަރުވެފައި ތިބި ނަމަވެސް މަރުވެފައިވާކަން ފުލުހުން ކަށަވަރެއް ނުކޮށްދެ އެވެ. ފުލުހުންގެ އިންފޮމޭޝަން އޮފިސަރު ވިދާޅުވީ، ގެއެއްގެ ކޮޓަރި ތެރޭގައި ތިބި ދެ މީހެއްގެ "ހަބަރެއް ނުވެގެން" ފުލުހުންނަށް މިއަދު 12:40 ހާއިރު ރިޕޯޓްކޮށްފައިވާ ކަމަށެވެ. އެ ތަނުގައި މިހާރު ފުލުހުންނާއި ޑޮކްޓަރުންގެ ޓީމެއް ވެސް ދަނީ ހަރަކާތްތެރިވެފައިވާ ކަމަށެވެ.\nލައިޓް ސިގުނަލްގައި މަރުވި ދެމަފިިރިންގެ ހަށިގަނޑު ބޮޑީ ބޭގުގައި މިހާރު ވަނީ ނެރެ، އައިޖީއެމްއެޗަށް ގެންގޮސްފަ އެވެ.\nއެ ދެމަފިރިން އެ ކޮޓަރިއަށް ވަނީ ރޭ ގާތްގަނޑަކަށް 10:00 ޖެހި އިރު އެވެ. އެގޭގައި ދިރިއުޅޭ މީހަކާ ހަވާލާދީ އެ ސަރަހައްދުގައި ހުރި އަވަސްގެ ނޫސްވެރިޔާ ބުނީ ރޭ ނިދަން ވަން ގޮތަށް އެއް ގޮތަކަށް ވެސް ހަބަރެއް ނުވުމުން ކަމަށާއި އަދި މިއަދު ކުދިން ސްކޫލަށް ދާންވެގެން ގޮވުމުން ވެސް ހަބަރެއްވެފައި ނުވާކަމަށެވެ. ނަމަވެސް އޭގެގެ އެހެން މީހަކާ ހަވާލާ ދީ ބުނީ ރޭގެ ފަތިސް ނަމާދަށް ފަހުވެސް އެ ދެމަރިން ނުކުމެ އުޅުނު ކަމަށެވެ.\nމި ދެމަފަރިން މަރުވި އިރު ތިން ކުދިން ވެސް ތިބެއެވެ. އޭގެ ތެރޭގައި ހަތް އަހަރުގެ ކުއްޖަކުވެސް ހިމެނެ އެވެ. ދެން ތިބެނީ 15 އަހަރާއި 21 އަހަރުގެ ދެބެންނެވެ. މި ދެމަފިރިންގެ ތެރެއިން އަންހެން މީހާގެ އުމުރަކީ 38 އަހަރެވެ. ފިރިހެންމީހާގެ އުމުރަކީ 50 އަހަރެވެ. ފިރިހެން މީހާއަކީ ރިސޯޓެގައި މަސައްކަތް ކުރާ މީހެކެވެ. އެ ގޭގައި ކުއްޔަށް އުޅޭ އެ ދެމަފިރިންނަކީ ވަރަށް އެކުވެރި ވަރަށް މަޑުމައިތިރި ދެމަފިރިންނެވެ. ކުއްލި ގޮތަކަށް އެ ދެމެފިިރިން މަރުވެފައި ތިއްބަ ފެނުއިރު ރެއާ ހަމައަށް ވެސް އެ ދެމެފިރިންގެ ހާލު ރަނަގަޅެވެ.\nފުލުހުން ގެންދަނީ މަރުގެ މި ހާދިސާ ބަލައި ތަހުގީގު ކުރަމުންނެވެ.\nސުލްތާންގެ ޖަނާޒާ އަސްކަރީ ޝަރަފާއެކު ބާއްވައިފި\nސުލްތާންގެ ކަށުނަމާދު މަޣްރިބް ނަމާދަށް ފަހު\nކުރީގެ ލަވަކިޔުންތެރިޔާ ޝަހުބާން ނިޔާވެއްޖެ\nދިޔަވަމުން ދިޔަ ސަފާރީގައި ހުރި މީހަކު މަރުވެއްޖެ